
Esipuhe 


Miten löytäisin mielenrauhan? 

Kysymys vaivasi Rooman valtakunnan vauraudesta nauttivaa kansalaista. 

Kysymys näyttää mietityttävän myös nykyihmistä: kirjakaupat pursuavat 
meditaatio-oppaita, joogaa ja aikuisten värityskirjoja. 

Silta nykyihmisen sielusta myöhäiseen antiikkiin on vahva: erityisesti 
stoalaisuudesta on tullut trendi. Lukuisat blogit, podcastit, Twitter-tilit, kirjat 
ja kurssit tarjoavat stoalaisuutta ratkaisuksi nykyihmisen etsintään. Marcus 
Aurelius, Seneca ja Epiktetos myyvät hyvin. 

Mutta miksi tyytyä stoalaisiin, kun meillä on — Plutarkhos? 

Plutarkhos ei ollut stoalainen vaan platonisti, mutta hän kuuluu stoalaisten 
kanssa samaan hellenistiseen perinteeseen, joka alkoi Aleksanteri Suuren 
kuolemasta. Välimeren maailma ajautui epävarmuuden aikaan. Filosofikoulut 
kääntyivät sisäänpäin. Enemmän kuin uteliaita maailmanselityksiä, ne etsivät 
retriittiä, pakoa maailman ahdistuksista.[1] 

Plutarkhoksen puolesta puhuu moni seikka, kun nykyihminen etsii antiikista 
opasta omaan retriittiinsä. Miksi valita stoalaisuus, kun voi valita aikalaisen, 
joka tuntee erinomaisesti stoalaisen perinteen, suhtautuu sen 
kummallisuuksiin kriittisesti ja tarjoaa parempaa versiota? Monet 
Plutarkhoksen kirjoitukset ovat kiistakirjoituksia stoalaisia vastaan. Hän 
irvisteli stoalaisten teorioille, jotka näyttivät sotivan arkijärkeä vastaan. 
Kuinkahan moni nykystoalaisuuden lipunkantaja tietää ja ottaa vakavasti sen 
stoalaisen opin, että hyvin voi elää vain täydellinen Viisas, jollaista ei ehkä 
maailmassa ole koskaan ollut. Kaikki teot, joita ei-viisaat — eli kaikki 
maailman ihmiset, sinä ja minä — tekevät, ovat virheellisiä. Jos Viisas ja ei- 
viisas tekevät ulkonaisesti täsmälleen saman teon, edellisen tekemänä se on 
pyhä ja oikea, jälkimmäisen tekemänä harhautunut... 

Plutarkhos edusti omasta mielestään stoalaisuutta parempaa, realistisempaa 
ja toimivampaa muunnelmaa filosofiasta. Plutarkhoksen mielestä hyvä elämä 
ei kuulu vain teoreettiselle pyhimykselle — myös vähittäinen edistyminen 
hyveessä oli mahdollista.[2] Sitä varten hän kirjoitti käytännöllisiä oppaita. 


Plutarkhoksen elämä (noin 45-125) osui ajanjaksoon, jolloin Rooman 
valtakunta oli vauraimmillaan ja laajimmillaan. Keisari Augustuksen 
kerrotaan kehuskelleen, että hän peri tiilisen kaupungin ja jätti jälkeensä 
marmorisen. Roomassa vallitsi ennennäkemätön elintaso — samalle tasolle 
päästiin seuraavan kerran keskiajan jälkeen vasta 1700-luvun lopun 


Englannissa. 

Roomalaiset olivat oppineet pitämään vihollisensa aisoissa, hallitsemaan 
laajaa aluetta ja suurta väestöä, organisoimaan hyödykkeiden tuotannon ja 
jaon. ”Verrattuna aiempiin yhteiskuntiin Rooma oli kuluttajien paratiisi”, 
kirjoittaa muuan historioitsija. 

Silti elämää myös Roomassa hallitsi epävarmuus. Sodat, poliittiset 
levottomuudet ja kulkutaudit takasivat, että kenen tahansa ihmisen elämä 
saattoi hetkessä suistua raiteiltaan. Kuolema väijyi nurkan takana, 
keskimääräinen elinikä oli jossain kahden- ja kolmenkymmenen vuoden 
välillä, ja kuudenkymmenen vuoden iän saavutti vain noin joka kymmenes. 

Vauraus kätki taakseen valtaisat tuloerot — aivan kuten nykyäänkin. On 
arvioitu, että Roomassa rikkaimman prosentin hallussa oli noin 16 % kaikesta 
omaisuudesta. (Nykymaailmassa suhde on vielä jyrkempi: prosentin hallussa 
on noin puolet maailman omaisuudesta.) Etenkin alimpiin luokkiin kuuluvien 
henki ei ollut kovin kallis. 

Plutarkhos epäilemättä kuului hyväosaisiin, ja hänen voidaan olettaa myös 
suunnanneen kirjoituksensa rikkaalle kansanosalle, eliitille — ehkäpä jonnekin 
sinne pyramidin ylimmän ja toiseksi ylimmän tiilen väliin, kuten 
tuonnempana näemme. Myös heille opit mielenrauhan saavuttamisesta ja 
säilyttämisestä tulivat tarpeeseen. 

Hellenistiset filosofiset koulut, jotka kukoistivat Plutarkhoksen aikana, eivät 
olleet yhteiskunnallisesti edistyksellisiä, progressiivisia, sen enempää kuin 
yhteiskunnan ylimmille portaille kivunnut ihminen on progressiivinen. Niin 
kauan kuin ihminen näkee mahdollisuuden kasvattaa onneaan kiipeämällä 
portaita ylöspäin, tai mahdollisuuden auttaa perhettään tai sukuaan tai 
heimoaan kiipeämään noita portaita, hän keskittyy aineelliseen todellisuuteen. 
Kun hän nousun jälkeen huomaa, että askelmat alkavat loppua tai peräti 
loppuvat, asetelma muuttuu. 

Nyt onnellisuuden tavoittelu ja vakiinnuttaminen saavat uudet muodot. 
Ihminen oivaltaa, että on monenlaisia pahoja asioita, jotka voivat syöstä 
ylhäältä alas, ja pelkästään monenlaisten pahojen asioiden ajattelu voi häiritä 
mielenrauhaa. Sen vuoksi  mielenhallintatekniikoista tulee tärkeitä 
onnellisuuden työkaluja. Aivan kuten nykyajan ihminen, myös 
myöhäisantiikin eläjä huomasi, että materiaalisen hyvinvoinnin ja hyvän 
fiiliksen välinen korrelaatio on sittenkin heikko. 


Plutarkhos syntyi onnellisten tähtien alla, niin sanottuun hyvään perheeseen 
Khaironeiassa, joka oli pieni kreikkalainen provinssikaupunki. Khaironeiasta 
oli kohtuullinen matka Ateenaan, ja siellä Plutarkhos innostui nuorella iällä 
filosofiasta. Hän pääsi aikansa mestarin Ammoniuksen oppiin. Tältä 


Plutarkhos omaksui platonisen filosofian, johon hän tosin yhdisteli uudempia 
virtauksia: skeptisen pohjavireen, stoalaisia elementtejä, Aristoteleelta perityn 
keskitien etiikan. 

Plutarkhos alkoi jo varhain matkustella, ja hänen elämänsä lähti jännittäville 
urille. Vain 25-vuotiaana hän tapasi Delfoissa Rooman keisarin Neron ja 
mahdollisesti tutustui tämän seuraajaan Vespasianukseen. 

Plutarkhos kävi sittemmin useita kertoja Roomassa, jossa hän myös luennoi. 
Tämänkin kirjan esseissä hän viittaa muistoihinsa Roomasta. Plutarkhos oli 
taitava verkostoituja, hän soluttautui mestarillisesti aikansa kaikkein 
vaikutusvaltaisimpiin piireihin — hän oli epäilemättä opiskellut lumoutuneena 
Pierre Bourdieun teoriaa sosiaalisesta pääomasta. Hän tutustui lukuisiin 
senaattoreihin ja konsulisäätyyn kuuluviin, yksi heistä on Fundanus, joka 
mainitaan kahdessa tämän kirjan tekstissä. Plutarkhoksen ystäviin kuului 
Filopappos, — aikansa ehkä  vaikutusvaltaisin kreikkalainen, = jonka 
muistomerkki kohoaa yhä majesteetillisena Ateenan kaupungin profiilissa — 
Parthenonin rinnalla Muusien mäellä. 

Plutarkhoksen ystävät olivat aikansa mahtavia, ja eräässä opaskirjasessaan 
hän neuvookin maanmiehiään kreikkalaisia: ”Ei riitä, että esittää itsensä ja 
isänmaansa aina roomalaisille hallitsijoille nuhteettomana, vaan on myös aina 
hankittava ystäviä aivan vallan huipulta, he antavat vankan tuen omalle 
hallinnolle...” 

Plutarkhos sai roomalaisilta poliitikoilta suojelua ja suhteita, vastalahjaksi 
hän tarjosi filosofista statusta ja imartelua. 

Matkoistaan ja kasvavasta maineestaan huolimatta Plutarkhos ei koskaan 
muuttanut pysyvästi pois pienestä kotikaupungistaan. Vaikka hän kävi usein 
Roomassa, hän ei jäänyt sinne asumaan vaan asettui lapsuutensa 
Khaironeiaan. Päätöksen saattoi sinetöidä Domitianuksen aloittama filosofien 
vaino 90-luvulla, mutta itse Plutarkhos selitti ratkaisuaan näin: ”Asun 
pienessä kaupungissa, ja mielelläni asunkin, jottei se pienenisi entisestään.” 
(Kovin moni khaironeialainen ei ole seurannut Plutarkhoksen periaatetta: 
uusimmassa, vuoden 2011 censuksessa historiallisen asutuskeskuksen 
väkimäärä oli enää alle 500 henkeä.) 

Plutarkhos ei myöskään väheksynyt maakunnallisia luottamustoimia, niin 
oudoilta kuin ne saattoivat näyttää kuuluisan filosofin hoitamina. ”Näytän 
varmasti naurettavalta kaupunkiin tulevien silmissä”, hän kirjoittaa eräässä 
esseessään, ”hoitaessani kaikenlaisia julkisia toimia... Mutta jos joku 
paheksuu minua siitä, että seison valvomassa tiilten mittausta tai betonin ja 
kivien toimitusta, niin sanon että en ole tässä itseni vaan synnyinkaupunkini 
asialla.” 

Khaironeiassa Plutarkhos eli kaikin tavoin aktiivista elämää. Kaikeksi 


onneksi meille on säilynyt kokoelma pöytäpuheita, ja ne antavat eloisan 
kuvan filosofin kotielämästä. Platonin hengessä järjestettiin pitoja, joihin 
isäntä kutsui nuorisoa innoittumaan jaloista aatteista. 

FEräänlaisen päätyönsä Plutarkhos teki Delfoissa, nelisenkymmentä 
kilometriä  Khaironeiasta länteen. Hän toimi elämänsä viimeiset 
vuosikymmenet Delfoin pappina Apollonin temppelissä. Todennäköisesti 
myös tämän kokoelman tekstit ovat syntyneet tuona aikana. Delfoin pappina 
Plutarkhos pääsi hyödyntämään suhdeverkkoaan valtakunnan 
pääkaupungissa. Hän kanavoi sosiaalista pääomaansa Delfoin ja sen 
temppelin eduksi ja nosti sen eräällä tavalla kukoistukseen. 

Plutarkhos jätti jälkeensä valtaisan kirjallisen tuotannon. Hän oli yksi 
aikansa ahkerimpia kirjoittajia. Tunnetussa Loebin sarjassa Plutarkhoksen 
teokset muodostavat peräti 26 nidettä. Tähän kokoelmaan tuosta valtavasta 
perinnöstä on valittu tekstejä, jotka liittyvät mielenrauhaan ja elämäntaitoihin. 


Antiikin kirjoittajilla oli aina lukija mielessään, eikä vain lukijan abstrakti 
idea, vaan joku tietty ihminen tai ihmiset. Siksi he kirjoittivat aina retorisesti, 
pyrkien vakuuttamaan ja vaikuttamaan. Meidän aikamme korostaa teoreettista 
tietoa, antiikin aikana keskityttiin vuorovaikutukseen. 

Myös tämän kokoelman ensimmäinen teksti, tutkielma Mielen tyyneydestä, 
on kirje. Se ei ole tyhjyyteen laskettu teoretisointi teemasta X, vaan 
henkilökohtainen viesti Plutarkhokselta Pacciukselle. Enemmän kuin teksti, 
se on luonteeltaan oraatio, puhe; se sisältää monia puheelle ominaisia 
piirteitä, kuten huudahduksia, puhutteluja, retorisia kysymyksiä ja poikkeavia 
sanajärjestyksiä. 

Dialogisuutensa vuoksi antiikin tekstit ovat upeita retoriikan oppitunteja. 
Plutarkhoksen kirjeessä jo aloitus on taidonnäyte. Alussa on, totta kai, 
exordium, aivan kuten Sakkipeli alkaa avauksella. Puheenavauksella eli 
exordiumilla on antiikin retoristen oppien mukaan kaksi tehtävää: rakentaa 
muutamalla siveltimenvedolla kirjoittajan eetos, eli asettaa hänet jonkinlaisiin 
moraalisiin ja sosiaalisiin kehyksiin. Toiseksi, sen on voitettava 
vastaanottajan suopeus. Sitä klassisessa puheopissa kutsuttiin captatio 
benevolentiaeksi. 

Plutarkhos rakentaa exordiumin vivahteikkaasti ja hienovaraisesti: 


Valitettavan myöhään, oi Paccius, sain kirjeesi, jossa pyysit, että 
kirjoittaisin sinulle jotakin mielenrauhasta sekä niistä Timaeuksen 
kohdista, jotka vaativat perusteellisempaa tarkastelua. Samoihin aikoihin 
ystävämme Eros joutui niiltä sijoiltaan purjehtimaan Roomaan saatuaan 
jalolta Fundanukselta kirjeen, joka oli yhtä hätäilevä kuin lähettäjänsä. 
Minulla ei siis ollut aikaa paneutua antamaasi tehtävään kuten olisin 


halunnut. Toisaalta en voinut hyväksyä, että ystävämme Froksen nähtäisiin 
tulevan luoksesi aivan tyhjin käsin. Niinpä kävin läpi muistiinpanoja, joita 
olin sattunut itselleni tekemään, ja keräsin niistä mielenrauhaan liittyviä 
kohtia — arvellen ettet pyynnölläsi ollut etsimässä niinkään ylevän tyylin 
tuomaa lukunautintoa kuin sitä, mistä on hyötyä elämässä. 


Katsotaanpa, mitä Plutarkhos ensi lauseissaan tekee. Aivan oikeaoppisesti 
oma eetos tarjoillaan pienin vihjauksin, rivien väleissä. Huolekas sävy viestii, 
että kirjoittaja on vastuuntuntoinen ihminen, joka ottaa filosofin tehtävänsä 
vakavasti ja tiedostaa velvollisuutensa ystäviään kohtaan. 

Tapa, jolla Plutarkhos asemoi itsensä suhteessa vastaanottajaan, on 
herkullinen. Hän rakentaa vahvaa kontrastia, jossa toisella puolella on 
kreikkalaisen Khaironeian filosofinen rauha, toisaalla Rooman kiireen ja 
huolien täyttämä elämä. 

Plutarkhos, jolle ystävän pyyntö merkitsi paljon, olisi halunnut paneutua 
siihen kaikessa rauhassa, mutta mokomakin roomalainen Fundanus patisteli 
kuriirina toiminutta Erosta luokseen siinä määrin kuumeisesti, että kirjeen 
viimeistelyyn ei ollut aikaa. Kun Plutarkhos toisaalta kirjoittaa, ettei hän 
voinut sallia Eroksen tulla Pacciuksen luokse tyhjin käsin, kyseessä ei 
välttämättä ole pelkkä kohteliaisuus. Se voi olla myös hienovarainen vihjaus 
siltä, miten kipeästi Rooman hälinässä tarvitaan Plutarkhoksen mukaan 
kreikkalaista mindfulnessia.[3] Tähän viittaa sekin, että Plutarkhos kertoo 
tarjoavansa tekstillään ei niinkään huvia kuin hyötyä. 

Näin Plutarkhos luonnehtii omat lähtökohtansa, oman eetoksensa. Entä 
captatio benevolentiae, nyökkäys ja kumarrus vastaanottajaa kohtaan? Se 
löytyy heti seuraavasta kappaleesta: 


Vaikka sinulla on ystävinä valtaapitäviä ja maineesi on kaikkien niiden 
veroinen, jotka loistavat puheillaan forumilla, voin olla iloinen, että sinulle 
ei ole käynyt kuin tragedian Meropelle, eikä sinua, niin kuin häntä, 
kansanjoukkoin suosio pois ole saanut[4] luonnollisista tunteista. Sen 
sijaan olet pitänyt mielessä sen, minkä olet moneen kertaan kuullut: 
kihdistä ei pelasta senaattorin jalkine niin kuin ei ylellinen sormus vapauta 
kynsitulehduksesta eikä kuninkaan diadeemi auta päänsärkyyn. 


Plutarkhos kehaisee Pacciusta, että tämä on kaiken menestyksensä keskellä 
pitänyt päänsä kylmänä, ei ole antanut itsensä ylpistyä eikä tehnyt itseään 
riippuvaiseksi saamastaan hyvästä. Taas kerran, riveiltä ja rivien väleistä 
voimme lukea yhtä ja toista — tällä kertaa kirjeen saajasta. 


e Hän on ilmeisen rikas ja kuuluu yhteiskunnan eliittiin (”sinulla on 


ystävinä valtaapitäviä”). 

e Hän on julkinen puhuja (vertaus noihin ”jotka loistavat puheillaan 
forumilla”) ja siitä päätellen aktiivisesti mukana julkisessa 
elämässä. 

e Koska hänelle voi lainata Euripidesta (”kansanjoukkoin suosio pois 
ole saanut”) sanomatta että lainataan Euripidesta ja kertoa 
Meropesta kertomatta, kuka on Merope, hänellä täytyy olla perus- 
sivistys kunnossa. (Tähän tietysti viittaa myös hänen 
kirjoitustaitonsa; onhan Plutarkhoksen teksti vastausta siihen, mitä 
Paccius on ensin kirjoittanut Plutarkhokselle.) 

e Hän ilmeisesti harrasti filosofiaa, koska Plutarkhos tietää hänen 
”moneen kertaan kuulleen” tietyt filosofiset ideat. 


Näin on tehty molemmat — kirjoittajan eetos on pohjustettu ja vastaanottaja 
syleilty — varsinainen pohdinta voi alkaa! 

Kirjeessä Plutarkhos johdattaa  lukijaansa — monin esimerkein 
mielenhallintatekniikoidensa äärelle. Päämääränä on euthymia, joka tässä 
suomennoksessa on käännetty sanoilla mielenrauha tai mielentyyneys. Se on 
kaikenlaisten hyrskyjen ja tyrskyjen poissaoloa, levollista ja järkevää elämää. 
[5] Ennen muuta se on kykyä säilyttää tasapaino silloin, kun ulkoiset seikat, 
omat valinnat tai häiritsevät havainnot uhkaavat suistaa mielen raiteiltaan. 

Miten siis löytää euthymia, vankkumaton rauha elämän kuohujen keskellä? 

Silmiinpistävä piirre Plutarkhoksen ja monien muiden kreikkalaisten 
suosituksissa — ja samalla niiden keskeinen ero nykyihmisen 
mielenrauhapyrintöihin — on tietty keskittyminen sisäiseen elämään. 

Kun nykyihminen etsii mielenrauhaa, hän pakkaa epätoivoissaan tavaroitaan 
banaanilaatikoihin konmari-kirjan suositusten mukaan. Hän ostaa lentoliput 
Espanjaan osallistuakseen Santiago de Compostelan vaellukselle, hankkii 
kausikortin joogastudioon — ja tietenkin vaihtaa dieettiään muutaman 
kuukauden välein, varmuuden vuoksi. 

Mitä tekee Plutarkhos? Hän ei tarvitse kuin yhden taisteluaseen: /ogismoi. 

Kun Plutarkhos haluaa kohentaa mielenrauhaansa, ensin hän pysähtyy. Hän 
katsoo itseään. Hän huomaa elämässään jonkin paheen. Hän alkaa tutkia tuota 
pahetta. Sen jälkeen hän alkaa kerätä esimerkkejä, vertauksia, historiallisia 
kertomuksia, havaintoja arjesta kuvatakseen tuon paheen niin hyvin kuin 
osaa, läpivalaistakseen sen — ja löytääkseen keinot sen kukistamiseen. Syntyy 
joukko oivalluksia, järkeilyjä, logismoi. 

Sitten alkaa retorinen työ. Plutarkhos kirjoittaa esseen, tutkielman, 
mahdollisesti jollekin tietylle ystävälleen. Samalla kun hän vakuuttaa 
logismoksillaan ystävänsä, hän vakuuttaa itsensä ja siten vahvistuu. 

Tämän kirjan esseet ovat tällaisen työn tuloksia: ne ovat logismoi- 
kokoelmia. Logismokset ovat rauhoittavia pohdintoja, jotka auttavat ihmistä 
etäännyttämään itsensä tilanteesta ja ”ottamaan järjen käteen”, niin kuin 
Suomessa sanotaan. 

Plutarkhokselle mielenrauhan saavuttaminen on ennen muuta sisäinen 
matka. 


Toinen tämän kokoelman teksti on tutkielma vihan hallinnasta. Sen yhdistää 
edelliseen kaksi henkilöhahmoa, Eros ja Fundanus. Ensimmäisessä 
kirjoituksessa Eros mainitaan kuriirin tehtävässä, ja hänen matkaan 
patistelijansa oli Fundanus, jolta oli saapunut kirje, ”yhtä hätäilevä kuin 
lähettäjänsä”. 

Tämä Fundanuksen luonteenkuvaus sopii hyvin yhteen vihaa käsittelevän 
tekstin kanssa. Sen mukaan Fundanuksella on tosiaankin ongelmia 
äkkipikaisen luonteensa hallinnassa, mutta dialogin toinen keskustelija Sulla 
pääsee ihastelemaan Fundanuksen edistystä asiassa: 


Kun yli vuoden poissaolon jälkeen palasin Roomaan ja olen nyt viettänyt 
viisi kuukautta tauotta kanssasi, en oikeastaan hämmästy sitä, miten paljon 
luontaiset hyveesi ovat lisääntyneet ja kasvaneet. Mutta kun näen, miten 
sinun kiivas ja äkkipikainen taipumuksesi vihaan on lientynyt ja suostunut 
järjen hallintaan, voin vain lainata runonsäettä mieltäsi kuvaamaan: 

Kas näin leppeä vain eip’ ollut ennen. 

Fi niin, että tuo lauhkeus olisi tuonut mukanaan laiskuutta ja velttoutta, 
vaan luonteellesi on käynyt kuin maalle, jota viljellään: siitä on tullut 
tasaisempi, syvempi ja siten tuottoisampi, kun se ennen oli äksy ja 
arvaamaton. Samalla on selvää, että kiihkeys ei ole hiipunut itsestään, 
osana iän tuomaa tyyntymistä, vaan kyseessä on joidenkin erinomaisten 
järkeilyjen parantava vaikutus. 


Pian dialogi antaa puheenvuoron Fundanukselle itselleen, ja loppuosa 
kirjoituksesta on tämän monologia. 

Fundanuksen pohdinta seuraa samaa tietä kuin kirjan ensimmäinen, 
mielenrauhaa käsittelevä kirje. Pääpaino on sisäisessä oivaltamisessa, 
oikeanlaisten järkeilyjen ja meditaatioiden ottamisessa käyttöön. 

Kirjoituksen avainkäsite on thymos. Se ei oikeastaan tarkoita vain vihaa, 
vaan mitä tahansa äkillistä, hallitsematonta, liiallista tunteenpurkausta. Koska 
tyypillisimpiä tuollaisia tunteita ovat erilaiset kiukut tai vihanpuuskat, 
käytännössä Plutarkhoksen esimerkit kertovat sellaisesta tunteesta. 

Vihan hallintaa koskeva kirjoitus muodostaa hyvän parin edelliselle, 
mielenrauhaa käsittelevälle tekstille. Mielenrauhaan viittaava sana on kreikan 

kielessä euthymia, ja siinä erottuu sama juuri, thymos. Euthymian (tässä 
suomennoksessa mielenrauha, mielentyyneys) voi ajatella niinkin, että se 
tarkoittaa ”hyvää, hyvällä tolalla, hallinnassa olevaa thymosta” (eu-thymia). 
Se tarkoittaa kiukun tai vihan poissaoloa tai vastakohtaa, sitä että mieli on 
tyyni, järjestyksessä ja levollinen. (Tästä ymmärrämme myös, että raivoava 
ihminen on vahingoksi ensimmäisenä omalle itselleen — tuhotessaan oman 
euthymiansa.) 

Plutarkhoksen vihaa käsittelevä pohdinta tuntuu häkellyttävän 
ajankohtaiselta. Suomessa raivo-loppuiset yhdyssanat lisääntyvät ja leviävät 
kuin virukset. Kielitoimisto tietää kertoa, että laturaivo, someraivo, rattiraivo 
ja naapuriraivo ovat saaneet rinnalleen jonoraivon, eläkeraivon, koiran- 
kakkaraivon ja ostoskărryraivon. 

Kannattaako niin paljon olla raivoissaan? Tarvitseeko jokaiseen ärsytykseen 
reagoida heti? Onko netin viestiketjuun pakko naputtaa kiukkuinen vastine 
siltä istumalta? Voisiko pysähtyä ja pohtia? Plutarkhos opastaa rankaisemisen 
halusta täyttyvää ihmistä historiallisella esimerkillä: 


Kun Aleksanteri oli kuollut, Fokion halusi estää kansaa nousemasta 
ennenaikaisesti kapinaan ja uskomasta uutista saman tien ja sanoi: ”Jos 
hän on kuollut tänään, niin hän on sitä myös huomenna ja ylihuomenna.” 
Samoin suosittelen sitä, jolla on kova kiire rankaisemaan, kuiskaamaan 
itselleen: ”Jos hän on syyllinen tänään, hän on sitä huomenna ja 
ylihuomennakin.” Mitään vahinkoa ei tapahdu, jos hän saa 
rangaistuksensa myöhässä, mutta jos hän saa sen liian pian, hän tulee aina 
näyttämään aiheettomasti tuomitulta... 


Ärhäkkää nettikirjoittelijaa Plutarkhos muistuttaa: 


Osaat kyllä panna sekaisin ja tuhota ja lyödä maahan, mutta 
pystyttäminen, pelastaminen, säästäminen ja kestäminen kysyvät 
lempeyttä, armollisuutta ja itsehillintää. Niihin tarvitaan Camillusta, 
Metellusta, Aristeidesta ja Sokratesta. Pistäminen ja pureminen on 
muurahaisten ja paarmojen hommaa. 


Antiikin ajattelusta nykyihmisellä on loputtomasti opittavaa, ja eri 
aikakausina tuosta valtavasta perinnöstä aina jokin puoli avautuu erityisen 
ajankohtaisena. Ehkä nykyihmiselle juuri vihanhallinta, harkitsevuus ja maltti 
olisivat tärkeitä oppimisen aiheita. Antiikin teksteistä monet on kirjoitettu 
dialogin muotoon, mutta noissa dialogeissa ei yleensä solvata, pilkata, 
suututa, maaliteta tai trollata. Otetaan kovastikin yhteen, mutta toista 
kuunnellen ja yhteydestä kiinni pitäen. 

Miten ihminen vahvistaa euthymiaa eli tyyneyttä, ja miten hän ehkäisee ja 

kukistaa thymoksen eli kiukun purskahtelut? 

Fundanuksen monologi täydentää edellisen kirjeen /ogismoksia. Se antaa 
oivan keinovalikoiman vihan hallitsemiseen ja tuon taidon opetteluun. 

Yksi hyvä tapa tiedostaa vihan vahingollisuus on havainnoida sen 
vaikutuksia ihmisissä: 


En tiedä onko tämä oikea tapa, mutta itse aloin hoitaa vihaani 
tarkkailemalla sitä ensin toisissa ihmisissä, aivan kuten spartalaiset oppivat 
helooteilta, millainen tila on päihtymys. Kuten Hippokrates sanoo, 
sairauksista vaarallisin on se, joka muuttaa eniten ihmisen ulkomuotoa, ja 
ensimmäisiä havaintojani olikin, että kun viha sai ihmiset tolaltaan, se 
muutti suuresti heidän ulkonäköään, väriään, kävelyään ja ääntään. 

Kun minulle oli näin muodostunut tunteesta kuva, tuntui sietämättömältä 
ajatus, että olisin itse joskus noin kammottava ja kaistapäinen ystävieni, 
puolisoni tai tytärteni edessä — ei vain hurjan ja oudon näköinen, vaan 
myös äänenkäytöltä tyly ja karkea... 


Fundanoksen suulla Plutarkhos tarjoilee hyvin konkreettisia neuvoja 
vihanhallintaan. Aku Ankasta tuttu keino vesilasin kaatamisesta päähän vihan 
iskiessä oli sekin tuttu jo antiikissa; Plutarkhos juontaa sen Aristoteleeseen. 
Mielenkiintoinen on myös Fundanuksen ajatus vihapaastosta. 


Tämän kokoelman teksteistä kuitenkin hämmästyttävimmällä tavalla 
ajankohtainen on essee turhasta uteliaisuudesta. Plutarkhos käsittelee 
ongelmaa, joka syntyy, kun ihmisen ympärillä on paljon ärsykkeitä, jotka itse 
asiassa ovat merkityksettömiä mutta vetävät mielenkiinnon puoleensa 
magneetin lailla: 


Olemme laiskoja ja tietämättömiä ja välinpitämättömiä silloin, kun on 
kyse omista asioistamme, ja samalla tunnemme toisten sukupuut, 
tiedämme että naapurimme isoisä on Syyriasta ja isoäiti Traakiasta ja että 
tämä on velkaa tuolle kolme talenttia eikä ole maksanut korkojaan. 
Selvitämme myös tarkkaan, mistä sen ja sen vaimo on palaamassa kotiin 
ja mistä tämä ja tuo juttelivat kadunkulmassa... 


Plutarkhos varoitti uteliaisuudesta aikana, joka oli nykymaailmaan 
verrattuna paljon alastomampi. Hänen esimerkkinsä ovat konkreettisia ja 
liittyvät lähinnä kaupunkilaisen välittömään visuaaliseen ympäristöön: 
katuihin, seinäkirjoituksiin, naapuritalojen avoimiin ikkunoihin. Tuon ajan 
houkutukset kalpenevat sen ärsyketulvan rinnalla, jonka nykyihminen kohtaa 
— kaikki maailman hyödytön sisältö on kaiken aikaa napinpainalluksen päässä 
omassa taskussa. On kuin Plutarkhoksen teksti olisi kirjoitettu some-aika- 

kauden ihmisille, jotka lukemattomilla laitteillaan ovat jatkuvassa yhteydessä 
ennennäkemättömään turhan tiedon paljouteen. 

On kuin Plutarkhoksen teksti saavuttaisi täyden ajankohtaisuutensa vasta 
nyt. 

Plutarkhos opettaa, että nettiin ei pidä mennä harhailemaan, pitää tietää mitä 
etsii ja keskittyä hyödylliseen. Toisten seiniä ei pidä stalkata eikä tirkistellä, 
se on paitsi mautonta myös haitallista. 

Iltapäivälehden uutissivulla ei tarvitse vierailla ihan niin usein: 


Ihmiset pakenevat basaariin, torille ja satamaan kysymään: ”Onko mitään 
uutisia?” Vastaus: ”Etkö ollut torilla aamullakin? Luuletko, että kaupunki 
vaihtaa perustuslakiaan kolmen tunnin välein?” 


Edelleen Plutarkhos opettaa, että puhelimesta on parempi kytkeä 
notifikaatiot pois päältä. Sähköpostia ei tarvitse avata heti kun se tulee, ei 
edes tekstaria tai Whatsapp-viestiä. Plutarkhos kertoo tämän, niin kuin 
antiikin kirjailijat aina, jykevällä ja valtakunnan tasoa olevalla esimerkillä: 


Kun kerran luennoin Roomassa, yksi kuulijoista oli kuuluisa Rusticus, 
jonka Domitianus sittemmin tapatti kadehdittuaan tämän mainetta. Kesken 
kaiken paikalle saapui sotilas, joka toi Rusticukselle kirjeen keisarilta. Tuli 
hiljaisuus, ja itsekin pidin tauon, jotta hän voisi lukea kirjeen. Hän ei 
kuitenkaan tahtonut näin tehdä eikä hän murtanut sinettiä, ennen kuin olin 
päässyt luentoni loppuun ja yleisö oli hajaantunut. Tämä sai kaikki 
ihmettelemään tuon miehen suuruutta. 


Antiikin taika on, että sen ajan ihmiset kykenivät kirjoittamaan tekstejä, 
joiden osuvuus on suurempi kahdentuhannen vuoden päästä kuin 
julkaisuhetkellä. Saavutus on hämmästyttävä, ja siinä on tiettyä kauneutta, 
aivan kuten Alvar Aalto sanoi: ”Kaunista on se, mikä vanhenee kauniisti.” 


Kokoelman neljäs teksti vie meidät keskelle traagista tilannetta — tilannetta 
jossa filosofi joutui toden teolla soveltamaan oppejaan käytäntöön. Perheen 2- 
vuotias tytär oli yllättäen menehtynyt, ja Plutarkhos, jonka uutinen tavoitti 
poissa kotoa, kirjoitti lohduttavan kirjeen puolisolleen. 

Plutarkhos pysyy — johdonmukaisena ja uskoo € mielenhallinnan 
mahdollisuuteen jopa tässä hirvittävässä tilanteessa. Samalla näemme, miten 
syvältä tapaus kouraisi isän mieltä. Mielentyyneyden filosofi joutuu 
painamaan päänsä ja nostamaan omaksi opettajakseen — edesmenneen 
pienokaisen: 


En nimittäin itsekään ole ”puusta ja kivestä” tehty, kuten hyvin tiedät — 
olemmehan kasvattaneet yhdessä niin monta lasta, kaikki itse omassa 

kodissamme. Tiedän, miten erityistä iloa koit saadessasi synnyttää 
tyttären, olithan pitkään toivonut tytärtä neljän pojan jälkeen, ja sen vuoksi 
sain myös antaa lapselle sinun nimesi. 

Kaipaukseen tämän ikäistä lasta kohtaan tuo oman kipeytensä, kun 
muistaa miten iloinen hän oli, miten viaton, miten vapaa kaikesta riidasta 
ja kiukuttelusta. Hän oli luonteeltaan niin ihmeellisen tyytyväinen ja 
lempeä. Se, miten hän vastasi hellyyteen hellyydellä ja oli niin viehättävä, 
ei vain tuottanut mielihyvää, se myös toi nähtäville hänen hyvän 
sydämensä. Hän pyysi hoitajaansa antamaan rintaa ei vain toisille lapsille 
vaan myös lempinukeilleen ja leluilleen, kuin tuo rinta olisi ollut hänen 
pöytänsä, johon hän hyvää hyvyyttään halusi kutsua kaikki itselleen 
rakkaimmat jakaakseen heidän kanssaan sen, mikä hänelle itselleen oli 
suloisinta... 


Plutarkhoksen kirjoitustyyli on pulppuava — se on paikoin niin koristeellinen, 
että se on aiheuttanut harmaita hiuksia kääntäjille. Näin työn haasteellisuutta 
huokaili renessanssioppinut Erasmus Rotterdamilainen, joka käänsi Plutar- 
khosta latinaksi 1500-luvun alussa: 

”Plutarkhoksen vivahteikas ilmaisu on todellakin tuottanut minulle 
huomattavia hankaluuksia. Monitulkintaisia ajatuksia, keräilty kokoon 
kaikilta kirjailijoilta ja kaikilta tieteenaloilta, punottu yhteen tavalla, joka ei 
niinkään vaikuta puheelta kuin tilkkupeitolta tai, paremmin sanoen, 
mosaiikilta, joka on rakennettu taitavasti hyvin ainutlaatuisista kuvioinneista. 
Tämä oli helppoa Plutarkhokselle, jonka mieli oli valtavan oppinut ja 
sisustettu kaikenlaisella kirjallisella sivistyksellä, mutta kääntäjän on erittäin 
vaikea seurata, mitä hän on poiminut mistäkin, varsinkin kun suuri osa 
kirjailijoista, joiden niityiltä hän keräsi kukat seppeleisiinsä, eivät ole 
säilyneet meille. Sen lisäksi hänellä on tietty ytimekkyys ja äkkinäisyys, tapa 
siirtää lukijan huomio yhtäkkiä aivan toisaalle, mikä vaatii lukijalta paitsi 
valtavaa lukeneisuutta, myös tarkkaavaisuutta ja valppautta.” 

Erasmuksen kuvaus on erittäin osuva. Hän vertaa Plutarkhoksen tekstejä 
mosaiikkiin. Kokonaisvaikutelma voi olla hämmästyttävä, jopa sokaiseva, 
mutta sen takana on tarkka työ: lukemattomat pienet taitavasti työstetyt 
palaset. 

Plutarkhos on hyvin tietoinen kättensä työstä kootessaan mosaiikkiaan. 
Vakuuttamisen strategia ei perustu niinkään loogiseen kiistattomuuteen kuin 
retoriseen briljanssiin, kuvien ja esimerkkien hienovireisyyteen ja suorastaan 
barokkiseen runsauteen. 

Plutarkhos tarjoilee myös runsaasti henkilökuvia — on laskettu, että 
perheenjäsenet poislukien hän mainitsee tuotannossaan 155 aikalaista (mikä 

on suurin piirtein Dunbarin luku). Plutarkhos on taitava henkilökuvaaja. 
Vaikka tässä kokoelmassa henkilökuvat eivät ole pääosassa samaan tapaan 
kuin Kuuluisien miesten elämäkerroissa, siellä täällä piirretään kuva 
ihmisestä mestarillisesti muutamalla siveltimenvedolla. 

Henkilökuvien lisäksi teksti pursuaa kielikuvia. Välillä Plutarkhos on 
tukehtua niihin. (Tällaisesta on esimerkkinä tämän kokoelman vihaa 
käsittelevän esseen toinen luku.) Plutarkhoksen lempisana tuntuu olevan 
donep, ”kuten” — sana kytkee yhteen loputonta kielikuvien virtaa. 

Myös sitaatteja Plutarkhos rakastaa. Kyky siteerata joka käänteessä oli 
arvostettava, koska kirjoja oli valtavasti mutta kirjojen saatavuus oli heikko 
eikä nykyisiä hakukoneita ollut. Papyrusrullien selaaminen oli jo fyysisesti 
työlästä. Eräänlainen Plutarkhoksen ajan akateeminen huvi oli kilpailla 
aterioilla, kuka muistaa kirjailijoita parhaiten ja on paras rakentelemaan 
argumentteja lainausten ympärille. Plutarkhoksen tekstien aikalaislukija oli 
ehkä iloissaan ja kiitollinen ylivuotavasta siteerausinnosta.[6] 

Plutarkhos ei siis päästä lukijaansa vähällä. Toinen Plutarkhoksen varhainen 
kääntäjä, ranskalainen renessanssioppinut Jacgues Amyot havaitsi, että 
Plutarkhoksen tyyli on enemmänkin ”tarkkaa, oppinutta ja tiivistä kuin 
selkeää, sulavaa, helppoa”. Amyot ratkaisi tiiviin tyylin ongelman lisäämällä 
käännökseensä selitelmiä ja laajennuksia, niin että tekstin ymmärrettävyys 
saattoi Amyot'n mukaan jopa parantua alkuperäisestä. 

Tässä suomennoksessa ei ole juuri lisäilty selityksiä, ellei sitten 
alaviitteisiin, mutta Plutarkhoksen paikoin raskaita lauserakenteita on 
kevennetty. Plutarkhos suosii lauseenvastikkeita ja upotuksia. Monessa 
kohdin virkkeitä on oikaistu ja jaettu osiin. 


Kannattaako Plutarkhoksen matkaan siis lähteä? Hän on vähintäänkin 
kiinnostava vaihtoehto nykyihmisen filosofiseksi opettajaksi. Kuten näimme, 
monessa kohdin hän tuntuu puhuvan suoraan ajastamme. 

Eräissä asioissa aika on — tosin aivan äskettäin — ajanut myös Plutarkhoksen 
ohi. Hänen äijämäiset kommenttinsa miesten ja naisten eroista eivät aina 
noudata nykyajan sensitiivistä koodia. Tarkoitukseni ei ole ryhtyä kääntäjänä 
Plutarkhoksen puolustusasianajajaksi, mutta pari seikkaa on syytä tuoda esiin. 
Plutarkhos myös osasi ottaa naiset  tasavertaisiksi  filosofisiksi 
kumppaneikseen, sillä häneltä on säilynyt myös naisille omistettuja 
kirjoituksia, mikä oli tuona aikana harvinaista — yksi niistä on tämän 
kokoelman lohdutuskirje. Samoin on syytä huomauttaa, että seksistisiin 
tölväisyihin sortuva Plutarkhos ei perusta käsitystään miehestä ja naisesta 
taikauskoisiin kiveen hakattuihin ilmestyksiin, toisin sanoen ne eivät ole 
hänen ajattelunsa välttämätön tukipilari vaan pikemminkin katve, johon 

ajattelun valo ei vielä ollut langennut. Plutarkhos on aina viime kädessä 
järkiperäinen. Siksi olen varma, että hänet olisi tässäkin saanut ottamaan 
hatun kouraan — hyvin argumentein. 

On hyvä muistaa, että olemme Plutarkhosta lukiessamme kaiken kaikkiaan 
järkiperäisen ajattelun  aamunkoitossa.  Sokrateesta, Platonista ja 
Aristoteleesta oli kulunut vasta muutama vuosisata. Siihen nähden Plutarkhos 
on eräissä kysymyksissä myös moderni. Hän oli vannoutunut vegetaristi, ja 
ajatus siitä, että ihminen teurastaa eläimiä täyttääkseen lautasensa, oli hänelle 
vastenmielinen. Eräänlaisena saavutuksena voi pitää sitä, että kirjoittaa 
antiikin Kreikassa kirjoituksia, jotka pääsevät 2020-luvun Suomen 
kirjastoluokituksessa osastoon ”50.19 Eläinsuojelu”.[7] 

Kaiken takana oli ajatus eläinten tunteista ja tietoisuudesta. Näin kirjoitti 
Plutarkhos — noin 1900 vuotta sitten: 


Mitä tulee niihin, jotka vakuuttavat, etteivät eläimet tunne mielihyvää, 
vihaa ja pelkoa tai ennakoi tai muista, vaan että mehiläinen ”ikään kuin 
muistaa” ja pääskynen ”ikään kuin suunnittelee” ja että leijona ”on ikään 
kuin vihainen” ja peura ”on ikään kuin peloissaan” — en tiedä, miten he 
suhtautuisivat sitten niihin, jotka sanoisivat, etteivät eläimet näe eivätkä 
kuule, vaan vain ”ikään kuin näkevät ja kuulevat”, eivätkä elä, vaan ”ikään 
kuin elävät”. (Suom. Tua Korhonen) 


Paitsi että lihansyönti sortaa eläimiä, Plutarkhos piti lihansyöntiä myös 
raaistavana tapana — ihminen turtuu väkivaltaan ja tappamiseen. Ja toisin 
päin: ”Voiko sellainen ihminen vahingoittaa toista ihmistä, joka suhtautuu 
lempeästi ja rakastavasti vieraisiin, toisen lajin jäseniin?” Samassa hengessä 
hän kirjoitti kyseenalaistavia ajatuksia metsästyksestä. 

Ehkäpä Plutarkhos kauhistelisi lihan keskeisyyttä nykyisen länsimaisen 
pulliaisen ruokavaliossa ja järkyttyisi niistä totaalisista muodoista, jotka 
ihmisen alistava valta eläimiin on ottanut. 


Mutta nyt on aika antaa Plutarkhoksen tekstien itsensä puhua. 

”Kuvaile sinä nyt, kun matkanteon lomassa meillä on vapaata aikaa, ne 
hoitokeinot, joita käyttämällä olet tehnyt mielestäsi noin tottelevaisen, 
tasapainoisen, järkeen mukautuvan ja sävyisän”, pyytää Sulla ystäväänsä 
paljastamaan mindfulnessinsa salaisuuden eräässä kokoelmamme tekstissä. 

Miten saavuttaa mielenrauha? Kysymys ei ole vanhentunut — vastauksia 
kuulemaan voi pysähtyä nykylukija yhtä hyvin kuin antiikin ajan ylimys. 


[1] Bertrand Russell huomauttaa, että Aristoteles oli kreikkalaisista 
filosofeista viimeinen, joka suhtautui maailmaan iloisesti. 

[2] Jo Plutarkhoksen teosten otsikot Stoalaisten sisäisistä ristiriidoista, 
Stoalaiset puhuvat ristiriitaisemmin kuin runoilijat ja Yleisistä käsityksistä 
stoalaisia vastaan kuvaavat hänen kiistelevää suhdettaan stoalaisuuteen. Siitä 
huolimatta Plutarkhoksella ja stoalaisuudella oli paljon yhteistä. Sekä 
platoninen että stoalainen koulu juonsivat juurensa Sokrateen persoonaan. 
Sieltä oli jo peräisin hyveajattelu: elämässä tärkeintä on tehdä sitä, mikä on 
oikein, tavoitella kauneutta ja totuutta. Sokrateelta peräisin on myös tietty 
omaisuuden halveksunta ja kriittisyys nautiskelijoiden elämää kohtaan. 


[3] Plutarkhos tunsi Rooman hektisen elämän käytyään kaupungissa 
useasti. Hän valittaa, että Roomassa hänellä oli niin vähän vapaata aikaa, ettei 
hän ehtinyt edes opiskella kaupungin kieltä! (Demosthenes 2:2) 


[4] Sitaatti Euripideeltä. 
[5] Voisiko nykyihmisen kieleen sovitettu käännös olla myös ”hyvä fiilis”? 


[6] Tässä käännöksessä olen enimmäkseen suomentanut sitaatit itse, mutta 
Iliaan ja Odysseian lainaukset ovat Otto Mannisen käännöksestä, joka on 
heksametriltään ja rytmiikaltaan suorastaan nerokas. Käännös on hiukan 
vanhahtava, mutta niin oli alkuperäinen Homeroksen tekstikin Plutarkhoksen 
aikalaisille. 


[7] Plutarkhoksen vuonna 2015 suomennettu kokoelma Eläinten 
älykkyydestä on kokenut tämän kohtalon ja päässyt jonkin verran itseään 
nuorempaan seuraan. 

Mielen tyyneydestä 


Rooman vilskeessä asuva Paccius on lähestynyt maaseudun rauhassa elävää 
Plutarkhosta avunpyynnöllä: voisiko filosofi antaa neuvoja mielenrauhan 
tavoitteluun? Plutarkhos tarttuu toimeen. Aikaa kirjoittaa on vähän, lähettinä 
toimiva Eros on lähdössä pikapuoliin Roomaan. Filosofin kynästä syntyy 
tyylikäs kirje, joka sisältää runsaan kokoelman mielenrauhaa vahvistavia 
järkeilyjä. 

l 

Plutarkhos tervehtii Pacciusta: 

Valitettavan myöhään sain kirjeesi, jossa pyysit, että kirjoittaisin sinulle 
jotakin mielenrauhasta sekä niistä Timaeuksen kohdista, jotka vaativat 
perusteellisempaa tarkastelua. Samoihin aikoihin ystävämme Eros joutui 
niiltä sijoiltaan purjehtimaan Roomaan saatuaan jalolta Fundanukselta 
kirjeen, joka oli yhtä hätäilevä kuin lähettäjänsä. 

Minulla ei siis ollut aikaa paneutua antamaasi tehtävään kuten olisin 
halunnut. Toisaalta en voinut hyväksyä, että ystävämme Eroksen nähtäisiin 
tulevan luoksesi aivan tyhjin käsin. Niinpä kävin läpi muistiinpanoja, joita 
olin sattunut itselleni tekemään, ja keräsin niistä mielenrauhaan liittyviä 
kohtia — arvellen ettet pyynnölläsi ollut etsimässä niinkään ylevän tyylin 
tuomaa lukunautintoa kuin sitä, mistä on hyötyä elämässä. 

Vaikka sinulla on ystävinä valtaapitäviä ja maineesi on kaikkien niiden 
veroinen, jotka loistavat puheillaan forumilla, voin olla iloinen, että sinulle ei 
ole käynyt kuin tragedian Meropelle, eikä sinua, niin kuin häntä, 
kansanjoukkoin suosio pois ole saanut[8] luonnollisista tunteista. Sen sijaan 
olet pitänyt mielessä sen, minkä olet moneen kertaan kuullut: kihdistä ei 
pelasta senaattorin jalkine niin kuin ei ylellinen sormus vapauta 
kynsitulehduksesta eikä kuninkaan diadeemi auta päänsärkyyn. 

Mitä hyötyä mielenrauhan ja tyynen elämän tavoittelussa on rikkauksista, 
maineesta ja vaikutusvallasta, jos ne, joilla niitä on, eivät saa niistä iloa vaan 
kaipaavat herkeämättä sitä, mikä heiltä puuttuu? Mikä muu voisi tulla avuksi 
kuin järki, jota on totutettu ja harjoitettu ottamaan nopeasti hallintaan mielen 
tunteellinen ja epärationaalinen osa, joka niin usein kuohahtelee, ja 
valvomaan ettei se tempaudu olosuhteiden virran vietäväksi. 

Ksenofon kehottaa ajattelemaan ja palvomaan jumalia etenkin hyvinä 
aikoina, niin että puutteen kohdatessa voimme lähestyä heitä rohkeasti, kun 
heidän suopeutensa ja ystävyytensä ovat meille jo tuttuja. Samaan tapaan 
järkevät ihmiset omaksuvat tunteenhallinnan tekniikoita jo ennen kuin tunteet 
tulevat, sillä se mikä on valmisteltu hyvissä ajoin ennakkoon, auttaa 
tehokkaammin. 

Niin kuin vihaiset koirat vauhkoontuvat kaikesta metelistä mutta 
rauhoittuvat vain äänestä, johon ovat tottuneet, samoin inhimillisiä tunteita, 
kun ne ovat kiihtyneet, on vaikea rauhoittaa, jos käsillä ei ole tuttuja ja 
kotoisia argumentteja, joilla levottomat tunteet saa hallintaan. 


2 
Se joka sanoi, että mielenrauhaa tavoittelevan ei pidä juurikaan osallistua 

asiainhoitoon, niin yksityiseen kuin julkiseen, tekee mielenrauhasta meille 
kovin kalliin, jos se hankitaan toimettomuuden hinnalla. Se on kuin neuvoisi 
jokaista sairasta: ”Pysy, raukka, liikkumatta patjallasi!”[9] 

Huumaaminen on kehno lääke ruumiin tuskiin, ja yhtään parempi ei ole se 
sielun lääkäri, joka määrää sielun ahdistuksiin ja kipuihin hoidoksi laiskuutta, 
velttoutta, ystävien, perheen ja isänmaan laiminlyöntiä. 

Sitä paitsi se käsitys on myös väärä, että mielenrauhan saavuttavat ne, joilla 
on vain vähän tekemistä. Silloinhan naiset olisivat miehiä tasapainoisempia, 
koska he enimmäkseen viettävät aikansa kodin piirissä. Totta on, kuten 
Hesiodos sanoo, että pohjoistuuli Boreas ”hentoa ei hipiää pure nuoren 
neidon”,[10] mutta sanomaton määrä tuskaa, ahdistusta ja levottomuutta, 
jonka kateellisuus, taikausko, turhamaisuus ja kunnianhimo synnyttävät, 
virtaa myös naisten asumuksiin. 

Samoin Laertes, joka eli kaksikymmentä vuotta yksinäisyydessä 
maaseudulla — palvelijattaren vain kera, vanhan, hälle jok' antaa ruokaa, 
juomaa[l1] — synnyinmaastaan, kotoaan ja valtakunnasta paenneena koki 
jatkuvaa tuskaa, toimettomuuden ja alakulon ohessa. 

Monille toimettomuus itsessään on lamauttavaa, kuten tässä kuvataan: 


Vaan vihamielin jäi jumalainen Peleun poika, 
askelnopsa Akhilleus, luo merenlaskija-laivain, 
jalkaans? astunut ei kokoukseen sankarikuuluun, 

ei sodan melskeeseen, vaan jäytelevin polomielin 
poiss’ oli, kaipasi näät sotahuutoja, taistoa taajaa.[12] 


Tästä kärsien hän sanoo harmissaan: 
”Vain maan taakkana tâăll” olen laivojen luona.”[13] 


Tästä syystä edes Epikuros ei ajattele, että niiden, jotka ovat 
kunnianhimoisia ja pyrkivät elämässään eteenpäin, tulisi olla jouten, vaan 
heidän pitää toteuttaa luontoaan ottamalla osaa politiikkaan ja laajemminkin 
yhteisiin asioihin.[14] Epikuros ymmärsi, että tavoitteiden saavuttaminen on 
noiden ihmisten luonto, ja siksi he masentuisivat ja harmistuisivat 
joutenolosta. Omituinen Epikuros on kylläkin siinä, ettei suosittele julkisia 
tehtäviä niille, jotka ovat niihin kykeneviä, vaan niille jotka ovat 
kykenemättömiä olemaan jouten. 

Mielentyyneyttä ja rauhattomuutta ei pidä kuitenkaan määritellä sen 
mukaan, kuinka paljon tai vähän tekoja on, vaan kuinka hyviä tai häpeällisiä 
teot ovat. Hyvien tekojen tekemättä jättäminen ei ole yhtään vähäisempi 
ahdistusten ja rauhattomuuden aiheuttaja kuin se, että tekee jotain 
sopimatonta. 

Jos jotkut kuvittelevat, että jokin tietty elämänmuoto on vapaa kärsimyksistä, 
esimerkiksi maanviljely, naimattomuus tai kuninkuus, heille riittävät 
muistutukseksi Menandroksen sanat: 


Kuvittelin, oi Fania, että ne jotka ovat rikkaita 

ja joiden ei tarvitse antaa rahaa lainaksi, 

— että he eivät öisin voihkisi ja kieriskelisi vuoteillaan sanoen: 
”Voi minua!” vaan nauttisivat lempeästä ja nautinnollisesta unesta. 


Huomattuaan että rikkaat kärsivät siinä missä köyhätkin, hän jatkaa: 


Eikö kärsimys olekin elämän veli? 
Se on ylellisyyden asuinkumppani, mainetta se seuraa, 
köyhyyden kanssa yhdessä vanhenee. 


Merellä matkustavat, jotka kärsivät pelosta ja pahoinvoinnista, ajattelevat, 
että selviytyisivät matkasta paremmin, jos vain pääsisivät pienestä veneestä 
kunnon kauppa-alukseen ja siitä edelleen kolmisoutuun. Tosiasiassa he eivät 
voittaisi mitään, sillä he kantavat huonovointisuutta ja pelkoa mukanaan. 
Samoin elämässä ulkoiset muutokset eivät karkota sielusta todellisia huolen ja 
murheen aiheuttajia. Niitä ovat taitamattomuus, ajattelemattomuus, 
tietämättömyys ja kyvyttömyys tarttua käsillä olevaan. Tämä kaikki piinaa 
samalla lailla rikasta kuin köyhää, se vaivaa aviossa olevaa yhtä lailla kuin 
naimatonta. Tästä kaikesta johtuu, että ihminen, joka pakenee julkista elämää, 
ei sitten kestäkään yksinäisyyttä; joka etsii menestystä oikeussaleissa, sen 
saavutettuaan kohta ikävystyy. 

Sairaita on mahdoton miellyttää heidän vaativaisuudessaan.|[15] Vaimo on 
heille riesa, he moittivat lääkäriään, vuode on epämukava. Kuten Ion[16] 
sanoo: ”Kun vieras tulee, he rasittuvat; kun poistuu, he masentuvat.” 

Mutta kun sairaus antaa tietä paremmalle olotilalle ja terveys palaa, se tekee 
kaikesta taas suloista ja miellyttävää. Se joka eilen katsoi inhoten munia, 
kakkua ja tuoretta leipää, syö tänään hyvällä halulla ja tyytyväisenä karkeaa 
kannikkaa oliivien ja katkeran krassin kera. 


4 
Tällaisen tyytyväisyyden ja mielenmuutoksen mitä tahansa elämänmuotoa 
kohtaan saa aikaan meihin istutettu järki. 

Kun Aleksanteri kuuli Anaksarkhokselta, että maailmoja on ääretön määrä, 
hän puhkesi itkuun. Kun ystävät sitten kysyivät, mikä oli hätänä, hän vastasi: 
”Eikö ole syytä valittaa, jos maailmoja on äärettömästi emmekä ole vielä 
päässeet yhdenkään niistä herroiksi!” Krates taas, joka ei omistanut muuta 

kuin säkkinsä ja resuisen viittansa, kulki läpi elämän kuin se olisi ollut yhtä 
juhlaa, leikitellen ja nauraen.[17] 
Agamemnonille oli taakka se, miten monien hallitsija hän joutui olemaan: 


”Tunne jo, Atreun poika on tăss” Agamemnon; on syössyt 
näät yli muist? ikiahdinkoon minut Zeus.”[18] 


Kun taas Diogenesta myytiin huutokaupassa, hän istui maassa ja piti 
meklaria pilkkanaan. Kun tämä kehotti häntä nousemaan, hän ei suostunut 
vaan pilaili: ”Entä kun myynnissä on kala — onko senkin noustava 
seisomaan?” 

Sokrates kävi vankityrmässäkin filosofisia keskusteluja ystäviensä kanssa, 
kun taas Faethon noustuaan taivaisiin puhkesi valittamaan, kun kukaan ei 
antanut hänelle hänen isänsä hevosia ja vaunuja. 

Niin kuin kenkä muotoutuu jalan mukaan eikä päinvastoin, niin elämäkin 
muokkautuu mielenlaadun ja luonteen mukaiseksi. Fi ole niin kuin joku 
sanoo, että tottumus tekee parhaasta elämästä suloista sen valinneille, vaan 
järki tekee elämästä, sellaisena kuin se on, parhaan ja suloisen. 


Turha on suuttua olosuhteille. 
Ne eivät piittaa meistä mitään. Mutta se joka 
viisaasti kääntää ne edukseen, selviytyy parhaiten.[19] 

Platon vertaa elämää nopanheittoon, jossa ensin tavoitellaan hyviä numeroita 
ja heiton jälkeen pyritään pelaamaan hyvin numeroilla, jotka tulivat. Noista 
ensimmäinen eli hyvien numeroiden saaminen ei ole vallassamme. Meidän 
tehtävämme sitä vastoin, jos olemme viisaita, on ottaa myönteisesti vastaan, 
mitä ikinä kohtalo meille antaa, ja osoittaa kullekin asialle paikkansa siten, 
että siitä mikä on edullista, saamme parhaan mahdollisen hyödyn, ja se mitä 
emme tahtoneet, vahingoittaa meitä niin vähän kuin suinkin. 

Ne, joilta puuttuu elämisen taito ja ymmärrys, ovat kuin sairaita, joiden 
keho ei kestä sen paremmin kuumaa kuin kylmääkään: onnesta he sekoavat, 
epäonnesta lamaantuvat. Näin kumpikin tilanne hämmentää heitä, tai 
paremminkin, he ovat kummassakin tapauksessa itse oman hämmennyksensä 
syy — eikä yhtään vähempää noissa tilanteissa, joita kutsutaan hyviksi. 

Theodoroksella, lisänimeltään ateisti, oli tapana sanoa, että opetukset, joita 
hän jakoi oikealla kädellä, hänen kuulijansa ottivat vastaan vasemmalla. 
Samaan tapaan tietämättömät ihmiset osoittavat moukkamaisuuttaan 
ottaessaan vasemmalta vastaan sen, mitä kohtalo suopeasti tarjoaa oikealta. 
Viisaat taas, niin kuin mehiläiset jotka heruttavat hunajaa pistävästä ja 
kuivasta timjamistakin, osaavat kaikkein hankalimmistakin tilanteista ottaa 

sen, mikä heille sopii ja on hyödyksi. 

Siinä siis taito, jota meidän pitää kehittää ja harjoitella — niin kuin mies, joka 
yritti osua kivellä koiraan mutta osuikin äitipuoleensa ja sanoi: ”Ei huono 
tuokaan!” Kohtalon suuntaa on mahdollista kääntää, kun tapahtuu jotain mitä 
emme halua. Diogenes ajettiin maanpakoon: ”Ei huono tämäkään” — 
maanpaon jälkeen hän ryhtyi filosofiksi. 

Zenon Kitionilaisella oli käytössään enää yksi kauppa-alus. Kun hän kuuli 
senkin tuhoutuneen ja uponneen lasteineen päivineen meren syvyyksiin, hän 
sanoi: ”Hyvin tehty, kohtalo! Näin et jätä minulle muuta kuin virttyneen 
viitan ja Stoan pylväät.”[20] 

Mikä estää meitä jäljittelemästä noita esikuvia? 

Menetitkö tavoittelemasi viran? Hyvä, voit viettää aikaa maalla omiin 
asioihisi keskittyen. 

Pyysitkö jonkun vaikutusvaltaisen ystävyyttä ja tulit torjutuksi? Hyvä, saat 
elää vailla vaaroja ja huolia. 

Oletko taas kiinni työssä, joka vie kaiken aikasi ja täyttää sinut huolilla? 
Hyvä — ei lämmin vesikään niin pehmennä ihoa,|2l] kuin maineen, 
kunnioituksen ja vallan yhdistelmä tekee työstä mieluista, vaivannäöstä 
vaivatonta.|22] 

Oletko joutunut kateellisen panettelemaksi, huonoon valoon ja häväistyksi? 
Myötäinen on tuuli, joka vie Muusien luo ja Akatemiaan, kuten kävi 
Platonille sen jälkeen kun hänen ystävyytensä Dionysioksen kanssa ajautui 
myrskyyn.[23] 

Mielenrauhalle on suuri apu siitä, että havainnoi maineikkaita ihmisiä: 
vahingoittivatko tuollaiset asiat ketään heistä? 

Onko lapsettomuus sinulle taakka? Katso Rooman keisareita: yksikään ei 
voinut jättää valtakuntaa perinnöksi pojalleen. 

Onko köyhyytesi sietämätöntä? Kuka mieluummin olisit boiotialaisista kuin 
Fpameinondas, kuka roomalaisista mieluummin kuin Fabricius?[24] 

Onko vaimosi pettänyt sinua? Kai tunnet Delfoin kuuluisan kaiverruksen: 
”Merten ja maan hallitsija Agis minut pystytti”? Entä oletko kuullut, että 
Alkibiades vietteli Agisin vaimon Timaian, ja kun lapsi syntyi, Timaia 
kuiskasi palvelijattarilleen sen nimen olevan Alkibiades? Tämä ei estänyt 
Agista olemasta suurin ja maineikkain kreikkalainen, kuten ei tyttären 
kurittomuus estänyt Stilponia elämästä iloisempaa elämää kuin kukaan toinen 
sen ajan filosofi. Kun Metrokles moitti häntä, hän vastasi: ”Onko tuo minun 
häpeäni, vai tyttäreni häpeä?” Kun Metrokles vastasi tähän: ”Hänen häpeänsä, 
sinun epäonnesi”, Stilpon kysyi: ”Eikö horjahtaminenkin ole häpeä?” 

”Epäilemättä”, vastasi Metrokles, ja Stilpon jatkoi: ”Eikö horjahtaminen ole 
sen virhe, joka horjahtaa?” Metrokles myönsi tämän. ”Ja eikö virhe ole sen 
epäonni, joka virheen tekee?” Tällä sävyisällä filosofisella keskustelulla hän 
osoitti kyynikon moitteen pelkäksi suunsoitoksi. 

Useimmat ihmiset kuitenkin häiriintyvät ja ärsyyntyvät ei vain ystävien ja 
perheenjäsentensä vaan myös vihollistensa huonoista puolista. Riidanhalu, 
vihanpuuskat, pahantahtoisuus, huono käytös sekä kaunaisuus ovat kirous 
niille, jotka joutuvat sellaisten valtaan, ja kaikki tämä edelleen provosoi ja 
ärsyttää typeriä luonteita — esimerkiksi naapurien kiukku, ystävien 
herkkähipiäisyys tai valtion virkamiesten asiaton käytös. Minusta näyttää, että 
sinä itsekin häiriinnyt etkä vain vähän kaikesta tällaisesta, ja niin kuin 
Sofokles sanoo lääkärien kitkerin lääkkein huuhtovan kitkerää sappea, vastaat 
kiivastumalla ja kimpaantumalla toisten oikkuihin ja paheisiin, mikä ei ole 
ollenkaan järkevää. 

Niissäkään asioissa, jotka on uskottu vastuullesi, käytössäsi ei ole suoria ja 
teräviä ihmisiä, työkalut eivät ole niin sanoakseni laadukkaita, vaan 
pikemminkin karkeita ja kieroja. Älä kuvittele, että heidän oikaisemisensa 
olisi sinun tehtäväsi, puhumattakaan että se olisi helppoa! Mutta jos otat 
ihmiset sellaisina kuin heidän luontonsa on,[25] niin kuin lääkäri tyytyy 
hammaspihteihinsä ja siteisiin, voit antaa itsestäsi niin lempeän ja hillityn 
vaikutelman kuin ylipäänsä on mahdollista. Parempi on iloita omasta mielen 
tasapainosta kuin kärsiä toisten kehnoudesta tai inhottavuudesta. Niin kuin 
koirat haukkuessaan, he vain toteuttavat ominta luontoaan. Näin ajatellen 
lakkaat ahtamasta ikäviä asioita pikkusieluiseen ja heikkoon mieleesi, joka 
täyttyy toisten ihmisten pahuudesta kuin jokin maassa oleva vako. 

Eräät filosofit tuomitsevat jopa säälin epäonnisia kohtaan; heidän mielestään 
oikein on auttaa lähimmäistä, ei ajautua kärsimään yhdessä tämän kanssa. Ja 
mikä vielä merkittävämpää, he eivät salli ihmisten masentua tai suuttua 
silloinkaan, kun huomaavat tehneensä väärin ja moraalinsa olevan kehno; 
heidän pitää vain murehtimatta korjata se, mikä on huonosti. Huomaatko nyt, 
miten järjetöntä olisi antaa sen raskauttaa ja loukata itseään, jos kaikki 
ihmiset, jotka lähestyvät meitä ja ovat kanssamme tekemisissä, eivät 
käyttäydy sulavasti ja miellyttävästi? 

On syytä olla tarkkana, hyvä Paccius, ettemme huomaamattamme tuomitse 
ja kavahda kohtaamiemme ihmisten pahuutta vain siltä osin kun se kohdistuu 
meihin, emmekä pahuutta yleensä. Tällöinhän meitä ohjaa itserakkaus eikä 
viha vääryyttä kohtaan. 

Ylipäänsä liika innostus asioihin, kohtuuton vimma niiden saamiseksi tai 

niiden kiihkeä karttaminen rakentaa epäluuloa ja tyytymättömyyttä ihmisiin, 
koska ajattelemme olevan heidän syytään, jos emme saaneet mitä halusimme 
tai meille tapahtui mitä kartoimme. Se joka on tottunut suhtautumaan asioihin 
rauhallisesti ja kohtuullisesti, suhtautuu myös ihmisiin lempeästi ja 
hyväntahtoisesti. 

Palataanpa olosuhteita koskevaan teemaan. Kuumeiselle kaikki maistuu 
karvaalta ja epämiellyttävältä, mutta kun näemme toisten hyvällä halulla 
nauttivan samoja ruokia, emme enää syytä ruokaa ja juomaa vaan itseämme 
ja sairauttamme. Samoin lakkaamme syyttämästä ja valittamasta olosuhteita, 
kun näemme toisten ottavan ne vastaan iloisesti ja tuskaa tuntematta. 

On hyväksi mielenrauhalle, jos ei-toivottujen asioiden sattuessa emme 
lakkaa näkemästä kaikkea sitä, mikä elämässämme on hyvin ja mukavasti, 
vaan annamme niiden sekoittua, jolloin huonompi liukenee parempaan. 

Jos silmämme rasittuvat liian kirkkaasta valosta, käännämme katseen pois ja 
lepuutamme silmiämme niityn kukkien väriloistossa. Mieltämme kuitenkin 
rasitamme tuskallisilla asioilla, suorastaan pakotamme sen pysyttelemään 
raskaissa aiheissa ja vedämme sen väkisin pois siitä, mikä olisi 
miellyttävämpää. 

Tässä sopii myös lainata sanoja, jotka lausuttiin nenänsä toisten asioihin 
työntävälle ihmiselle: 


Sinä, pahansuopa ihminen, olet nopea näkemään muiden virheet mutta 
katsot ohi omistasi.[26] 


Miksi siis, hyvä ystävä, vatvot ongelmiasi, maalaat ne silmiesi eteen yhä 
uudestaan, etkä kohdista ajatuksiasi käsillä olevaan hyvään? Niin kuin 
kuppaajan sarvet imevät kehosta sen pahimman aineksen, sinäkin kasaat 
eteesi kaikkein kielteisimmän elämästäsi. Näin et ole yhtään parempi Khios-- 
saaren miestä, joka myi parhaan ja mehevimmän viinin toisille ja etsi omalle 
aterialleen kitkerää viiniä. Kun joku kysyi tämän orjalta: ”Mitä herrasi jäi 
tekemään?” orja vastasi: ”Hyvän ympäröimänä hän jäi etsimään pahaa!” 

Monet ihmiset sivuuttavat sen, mikä heidän elämässään on mieluisaa ja 
maukasta, ja juoksevat kohti harmeja ja ikävyyksiä. 

Aristippos ei ollut tällainen, vaan taitava nostamaan mielialaansa 
asettamalla vaa'an toiselle puolelle vastapainoksi hyviä punnuksia. 
Menetettyään arvokkaan kiinteistön hän sanoi toverille, joka niin kovasti oli 
häntä lohduttavinaan ja säälivinään: ”Hetkinen, eikös itselläsi ole vain pieni 
maatilkku, ja minulla vieläkin kolme kokonaista tilaa?” Kun toinen myönsi 
tämän, hän jatkoi: ”Eikö silloin minun pitäisi voivotella sinun kovaa osaasi?” 

Mieletöntä on surra sitä, minkä on menettänyt, iloitsematta siitä mikä on 
jäljellä. Silloin on kuin pienet lapset, jotka yhden monista leluista 
menetettyään viskaavat menemään loputkin ja itkevät ja parkuvat. Samoin 
me, joutuessamme kohtalon koettelemaksi yhdessä asiassa, saamme kaiken 
muunkin menettämään arvonsa murehtimalla ja tuskastumalla. 


9 

Nyt joku kysyy: ”Mitä meillä siis on?” Voisi kysyä, mitä meillä ei ole. 
Jollakin on maine, jollakulla talo, jollakin puoliso, jollakin hyvä ystävä. Kun 
Antipatros Tarsolainen muisteli kuolinvuoteellaan kohdalleen osunutta hyvää, 
hän ei jättänyt mainitsematta suotuisaa purjehdusta Kilikiasta Ateenaan. 
Meidän ei pidä väheksyä tavanomaisiakaan asioita vaan ottaa nekin lukuun; 
iloita siitä että ylipäänsä elämme, olemme terveitä ja näemme auringon; että 
ei ole sotaa eikä sekasortoa; että maa on viljelyskelpoinen ja meri turvallinen 
purjehtijoille; että on sananvapaus, vapaus tehdä työtä, vapaus vaieta, vapaus 
olla jouten. 

Nämä — asiat — lujittavat — mielenrauhaamme entistäkin enemmän 
kuvitellessamme millaista on, jos niitä ei olisi, ja palauttaessamme aika ajoin 
mieleen, miten kiihkeästi sairas kaipaa terveyttä, sodasta kärsivä rauhaa, 
suurkaupunkiin tullut muukalainen arvostusta ja ystäviä — ja miten kipeää on 
niiden menetys sille, jolla ne kerran olivat. Näin siksi, etteivät nuo asiat olisi 
meille suuriarvoisia vasta sitten, kun ne on menetetty, ja kuin tyhjää silloin 
kun ovat tallessa. Sillä olemattomuus ei lisää mihinkään arvoa. 

Meidän ei pitäisi tavoitella mitään asiaa ikään kuin se olisi jotakin todella 
suurta, ja sitten vapisten pelätä koko ajan sen menettämistä, niin kuin 
olisimme menettämässä jotakin todella arvokasta — ja kuitenkin, kun meillä 
on nuo asiat, vähät välitämme niistä emmekä näe niillä mitään arvoa. Parempi 
olisi keskittyä käyttämään noita asioita omaksi iloksi ja nautinnoksi, jotta 
kestäisi tyynesti senkin, jos niistä joutuu joskus luopumaan. 

Kuten Arkesilaos[27] sanoo, monet ihmiset ajattelevat olevan tärkeää käydä 
läpi tarkoin ja kohta kohdalta, niin sielun kuin ruumiin silmin, toisten 
ihmisten runoja, maalauksia ja veistoksia. Samaan aikaan he jättävät 
huomiotta oman elämänsä, jossa olisi niin paljon kauniita ja tutkimisen 
arvoisia asioita. He katsovat aina toisaalle ja hämmästelevät toisten ihmisten 
menestystä ja kunniaa, niin kuin avionrikkojat himoitsevat toisen vaimoa, ja 
väheksyvät itseään ja omaa elämäänsä. 

Mielenrauhalle on hyväksi tutkia ensi sijassa itseään ja omaa elämäänsä, ja 
jos ei itseään, niin parempi havainnoida itseään vähäosaisempia kuin vertailla 
itseään ylempiinsä kuten useimpien tapana on. Näinhän vangit pitävät 

onnellisina vapautettuja, nämä puolestaan vapaasyntyisiä, nämä niitä joilla on 
kansalaisuus, nämä rikkaita, nämä satraappeja, satraapit kuninkaita — ja 
kuninkaat jumalia, hekin kun niin tahtoisivat singota salamoita ja ukonilmoja! 
[28] 

Kun heiltä näin aina puuttuu jotakin, mitä ylemmillä on, he eivät osaa olla 
kiitollisia siitä, mikä on hyvin heidän asemassaan. 


Minua ei kiinnosta Gygen kulta. 
Ja: 


Kateus ei ole minua tavoittanut, 
en kiihotu jumalten teoista 

enkä havittele tyrannin valtaa. 
Kaikki tuo on kaukana silmistäni. 


Tämäpä onkin thasoslaisen puhetta — mutta sitten on joku khioslainen, 
galatalainen tai bithynialainen, joka ei ole tyytyväinen asemaansa, 
maineeseensa ja valtaansa maanmiestensä joukossa. Hän voivottelee, kun ei 
voi astua senaattorin kenkiin. Ja jos voisikin, hän valittaisi ettei ole Rooman 
preetori; preetorina hän valittaa, ettei ole konsuli; konsulina sitä ettei hänen 
nimeään lueta virkaluettelossa ensimmäisenä vaan toisena. Mitä muuta tämä 
on kuin tekosyiden etsimistä sille, että voi olla kiittämätön kohtalolleen ja 
siten kurittaa ja rangaista itseään? 

Ajattelultaan terve ihminen ei vajoa murheen valtaan, jos hänellä on 
vähemmän mainetta ja mammonaa kuin jollakulla kaikista niistä tuhansista 
ihmisistä auringon alla, jotka nauttivat avaran maan hedelmää.|29] Eläähän 
hän kuitenkin jalommin ja paremmin kuin tuhannet ja taas tuhannet ja voi 
siksi kulkea tietään ylistäen hyvää osaansa elämässä. Olympian kisoissa 
voittoa ei voi hankkia vastustajia valitsemalla, mutta elämässä olosuhteet 
sallivat ihmisen, joka on monien yläpuolella, tuntea itsensä suureksi ja 
kadehdittavaksi, sen sijaan että joutuisi kadehtimaan muita — ellei sitten 
valitse vastuksekseen Heraklesta tai Briareusta![30] 

Kun joku ylimys kantotuolissaan saa sinut ihailun valtaan, ikään kuin hän 
olisi sinua ylempänä, laske katsettasi ja näe myös kantajat. Ja jos 
Hellepontoksen miehen tavoin pidät Kserksestä onnellisena hänen 
kulkiessaan kelluvaa siltaansa pitkin, näe myös ne jotka viuhuvan ruoskan 
alla kaivoivat tietään Athos-vuoren läpi, tai ne joiden korvat ja nenät 
ruhjoutuivat sillan tuhoutuessa tyrskyihin. Eläydy heidän ajatuksiinsa — 
kuinka onnellisina he pitäisivätkään sinun elämääsi ja osaasi! 

Sokrates kuuli kerran jonkun ystävistään valittavan kaupungin kalleutta: 
”Khioslainen viini maksaa minan, purppurainen viitta kolme minaa, 

kupillinen hunajaa viisi drakmaa!” Sokrates vei ystävän torille — ”kiulu ohraa 
obolilla, kaupunki on halpa!” — sitten oliivikauppiaan luo — ”kulho oliiveja 
kahdella kuparikolikolla, kerrassaan halpa kaupunki!” — sitten vaateostoksille 
— ”hihaton tunika, vain kymmenen drakmaa, miten halpa onkaan kaupunki!” 

Jos me siis kuulemme jonkun sanovan osaamme mitättömäksi ja surkeaksi, 
kun emme ole konsuleita tai maaherroja, voimme vastata: ”Tilanteeni on 
loistava, elämäni suorastaan kadehdittava: en kerjää, kanna taakkoja enkä 
mielistele ketään.” 

Olemme typeryyttämme tottuneet elämään katse enemmän muissa kuin 
itsessämme ja olemme luonnostamme kateellisia ja pahansuopia, niin että 
emme osaa iloita omastamme yhtä paljon kuin ärsyynnymme muilla olevasta 
hyvästä. Älä siksi katso kadehtimissasi ja ihailemissasi ihmisissä vain 
loistavaa ulkokuorta, niin paljon kuin siitä kohistaankin, vaan vetäise tuo 
maineen ja menestyksen soma verho syrjään, kurkista sisään ja näet heidänkin 
elämässään koko joukon ongelmia ja ahdistuksen aiheita. 

Pittakos, jota arvostettiin suuresti urheudestaan, viisaudestaan ja 
oikeudentajustaan, oli kutsunut vieraita pitoihin. Siinä samassa sisään astui 
hänen vaimonsa ja kaatoi raivoissaan pöydän. Vieraat tyrmistyivät, mutta 
Pittakos totesi: ”Harminsa kullakin — se jolla on tämä minun, on päässyt vielä 
aika vähällä!” 


Häntä pidetään onnekkaana forumilla, 

mutta kotona häntä odottaa kolminkertainen ahdinko: 
vaimo määrää kaikesta, alistaa, aina riitelee. 

Niin monta hänellä kärsimystä — minulla ei yhtäkään![31] 


Kaikki tällainen seuraa rikkautta, kunniaa ja valtaa aina sen korkeimmalle 
huipulle, mutta rahvas ei sitä näe, koska se peittyy teeskentelyn taakse. 


”Vaalima taivaisten, ikiauvokas Atreun poika!”[32] 


Tämä arvio onnellisuudesta perustuu kuitenkin vain ulkoisiin seikkoihin: 
aseisiin, hevosiin ja sotajoukkoihin. Sisimpien tunteiden ääni asettuu tätä 
tyhjää kunniaa vastaan: 


”Zeus ylivaltainen minut raskaall? löi lumehella”,[33] 
ja: 


”Kadehdin sinua, vanhus — 
kadehdin jokaista, joka elää elämäänsä 
vailla vaaroja, mainetta ja kunniaa. ”[34] 

Näiden pohdintojen avulla voi päästää irti oman kohtalonsa moittimisesta, 
lakata ihailemasta lähimmäistensä elämää siten, että väheksyy ja surkuttelee 
omaansa. 

Mielenrauhaamme tuhoaa — eikä lainkaan vähän — myös se, ettemme osaa 
suhteuttaa mielihalujamme käytettävissä oleviin voimavaroihin, niin kuin 
purjeita tuuliin. Asetamme toiveet liian korkealle, ja kun emme saavuta niitä, 
syytämme osaamme ja kohtaloamme emmekä omaa typeryyttämme. Se, joka 
ampuu nuolta auralla tai lähtee jänisjahtiin lehmän kanssa, ei ole huono- 
onninen, eikä se, joka epäonnistuu pyytäessään peuroja katiskalla tai nuotalla, 
ole ilkeän kohtalon vainoama. Kyse on vain typeryydestä ja hulluudesta, kun 
yrittää mahdotonta. Suurin syy tällaiseen on itserakkaus, joka tekee ihmisestä 
kilpailunhaluisen ja voitontahtoisen ja ahneen kokeilemaan kaikkea 
mahdollista. 

Ei riitä, että ihmiset tahtovat olla yhtaikaa rikkaita, oppineita, vahvoja, 
mukavia ja sympaattisia, kuninkaiden ystäviä ja kaupunkien korkeita 
virkamiehiä, vaan myös heidän koiransa, hevosensa, viiriäisensä ja kukkonsa 
pitäisi vallata ykkössijat, muuten he masentuvat. 

Dionysios vahemmalle ei riittänyt, että hän oli aikansa mahtavin 
yksinvaltias. Kun hän ei osannut laulaa paremmin kuin runoilija Filoksenos 
eikä pärjännyt dialektiikassa Platonille, hän kimpaantui ja suuttui ja heitti 
Filoksenoksen kivilouhokseen ja myi Platonin orjaksi ja lähetti Aiginaan. 

Aleksanteri oli toisenlainen: kun mestarijuoksija Krison kilpaili hänen 
kanssaan ja näytti hidastavan tahallaan, Aleksanteri närkästyi siitä kovasti. 

Näin sanoi puolestaan runon Akhilleus: 


”Vaikk' ei 
vaskenvälkkyjen toist’ ole moist’ urohissa akhaijein...” 


Hyvä on lauseen jatkoon sisältyvä tarkennus: 
”, ottelemaan — jos neuvolt? ehk? etevämpiä onkin.”[35] 


Persialainen Megabyzos vieraili Apelleen ateljeessa. Kun hän yritti sanoa 
jotakin kuvataiteesta, Apelles hiljensi hänet sanomalla: ”Niin kauan kuin olit 
hiljaa, näytit sentään joltakin kultinesi ja purppuroinesi. Nyt jopa nuo värejä 
sekoittavat pojat nauravat hölmöille puheillesi!” 

Kuullessaan, että stoalaisten määritelmän mukaan viisas ei ole vain järkevä, 
oikeamielinen ja rohkea, vaan myös puhuja, runoilija, kenraali, rikas ja 
kuningas, monet pitävät tätä leikinlaskuna. Itselleen he kuitenkin ajattelevat 
kaikkien noiden määreiden kuuluvan, ja elleivät saavuta jotakin niistä, 

masentuvat. Kuitenkin jopa jumalilla on kullakin oma erityiskykynsä, yksi on 
sodan jumala, toinen ennustamisen, kolmas voiton. Kun Afroditeellä ei ollut 
mitään osuutta sotimiseen, Zeus asetti hänet häiden ja avioseksin jumalaksi. 

Jotkin harrastukset eivät voi esiintyä yhdessä vaan ovat luonnostaan 
vastakkaisia. Esimerkiksi retoriikan ja matematiikan opinnot edellyttävät 
vetäytymistä toiminnasta ja vapaata aikaa, kun taas poliittinen vaikutusvalta 
ja verkostoituminen valtakunnan ylimmälle huipulle eivät onnistu ilman 
toimeliaisuutta ja osallistumista. Samoin viini ja lihalla mässäily tekevät 
ruumiista vahvan ja vantteran, mutta sielusta heikon.[36] Keskittyminen 
rahan keräämiseen ja säästämiseen tekee rikkaaksi, mutta sen halveksinta ja 
väheksyminen on suureksi eduksi filosofian harrastamisessa. 

Kaikki ei siis sovi kaikille, ja siksi tulisi totella pythialaista kirjoitusta 
”tunne itsesi” ja ryhtyä vain sellaiseen, mikä itselle luonnostaan sopii, eikä 
raahata itseään elämänmuodosta toiseen ja siten tehdä väkivaltaa luonnolle. 


Hevonen kärryyn, härkä auraan, 
laivan rinnalla kiitää kerkeä delfiini, 
vaan joka villisian surmata tahtoo, 
löytäköön urhean koiran.[37] 


Se, jota harmittaa ja vaivaa, ettei hän ole yhtä aikaa raju leijona vuorten[38] 
ja maltalainen sylikoira hellittävänä leskirouvan sylissä, on järkeä vailla. 
Yhtään parempi ei ole se ihminen, joka haluaisi olla yhtä aikaa Empedokles, 
Platon ja Demokritos kirjoittamassa maailmasta ja olevaisen todellisesta 
olemuksesta, Euferion naimisissa rikkaan vanhan naisen kanssa, Medios 
juomassa ja juhlimassa Aleksanterin kanssa; se jota suunnattomasti harmittaa 
ja ärsyttää, jos häntä ei ihailla hänen rikkauksistaan kuten Ismeniasta, tai 
hyveestään kuten Epameinondasta. Juoksijoita ei harmita, jos he eivät saa 
painijoiden palkintoja, vaan he tuntevat ylpeyttä ja iloitsevat omista 
voitoistaan. Sinun osasi on Sparta — ole sille kaunistus![39] 

Solon sanoo: ”Älkäämme vaihtako heidän kanssaan hyvettä rikkauksiin, 
sillä hyve säilyy aina, mutta raha vaihtaa omistajaa.” 

Kun luonnonfilosofi Straton kuuli, että Menedemoksella oli paljon 
enemmän oppilaita kuin hänellä, hän sanoi: ”Ihmekö tuo, jos useammat 
ihmiset haluavat kylpeä kuin voidella itsensä öljyllä! [40] 

Aristoteles kirjoitti Antipatrokselle:  ”Aleksanteri = hallitsee suuria 
ihmisjoukkoja, mutta oikeus olla ylpeä itsestään ei kuulu yksin hänelle. Yhtä 
lailla se kuuluu niille, jolla on oikea käsitys jumalista.” 

Niitä, jotka arvostavat omaansa näin korkealle, ei vaivaa se, mitä 

lähimmäisellä on. 

Emme oleta viinipuun tuottavan viikunoita emmekä oliivipuun rypäleitä, 
mutta kun kyse on itsestämme, syytämme itseämme, olemme itsellemme 
kiittämättömiä ja näemme elämämme puutteellisena ja arvottomana, jos 
meillä ei ole samaan aikaan rikkaan ja oppineen, kenraalin ja filosofin, 
mielistelijän ja todenpuhujan, säästäväisen ja tuhlarin parhaita puolia. 

Myös luonto muistuttaa meitä tässä asiassa. Se on valmistanut kullekin 
eläimelle oman ravintonsa, se ei ole tehnyt kaikista lihansyöjiä tai 
siementennokkijoita tai juurtentonkijoita. Samoin se on antanut ihmisille 
monipuoliset elinkeinot, omansa paimenelle, kyntäjälle, linnustajalle, sille 
jonka meri ruokkii.[41] 

Meidän tulee siksi valita se, mikä sopii itsellemme parhaiten, paneutua 
siihen eikä toisten ihmisten ammatteihin, niin ettemme vie arvoa 
Hesiodokselta, joka sanoo: 


Savenvalaja kadehtii savenvalajaa, 
seppä seppää. [42] 


Ihmiset eivät kuitenkaan kadehdi vain saman ammatin harjoittajia ja niitä, 
joilla on samat elämäntavat; rikkaat kadehtivat viisaita ja kuuluisat rikkaita, 
asianajajat sofisteja ja — Zeus vieköön — vapaat miehet ja patriisit haltioituvat 
teatterissa menestyksekkäistä näyttelijöistä ja kuninkaan hovissa tanssijoista 
ja palvelijoista ja ihailevat heidän onneaan, niin että se alkaa vaivata ja 
harmittaa heitä. 

Mielenrauhan ja tyytymättömyyden varastot ovat jokaisella itsessään, eivätkä 
hyvien ja pahojen asioiden ruukut ole ”Zeuksen lattialla”[43] vaan kunkin 
sielussa. Tämä tulee selväksi siitä, miten erilaisia ovat ihmisten tunteet. 
Tyhmät eivät huomaa hyviä asioita eivätkä välitä niistä silloinkaan, kun ne 
ovat läsnä, sillä heidän ajatuksensa ovat aina kiinni tulevassa. Järkevät 
ihmiset tekevät muistillaan itselleen eläväksi senkin, mitä ei enää ole. 
Läsnäoleva hetki on ulottuvillamme vain pienenpienen hetken, sitten se 
katoaa aisteiltamme. Siksi typeristä näyttää, että se ei ole lainkaan meitä 
varten eikä meidän. 

Niin kuin maalauksen mies, joka punoo köyttä Haadeksessa, antaa lähistöllä 
laiduntavan aasin syödä punosta sitä mukaa kuin se valmistuu, samaan tapaan 
turta ja apea unohdus nielee ihmisten kaikki teot, pyyhkii ne pois näkyvistä, 
oli kyse sitten menestyksestä, miellyttävästä vapaa-ajasta, sosiaalisesta 
elämästä tai nautiskelusta. Näin elämästä ei muodostu kokonaisuutta, jossa 
menneisyys punoutuu nykyisyyteen, vaan unohdus erottaa eilisen ja huomisen 

tästä päivästä, ikään kuin ne olisivat eri asioita. Näin kaikki häviää saman tien 
olemattomuuteen, kun muistia ei käytetä. 

Ne koulukunnat, joiden mukaan mitään kasvua ei ole, koska olevainen 
virtaa jatkuvasti, tekevät teoriassa meistä itse kustakin sarjan erillisiä 
identiteettejä [44] Samoin ne, jotka eivät säilö ja tuo takaisin muistillaan 
menneitä asioita vaan sallivat niiden haihtua, tekevät käytännössä itsestään 
tyhjiä ja vajaita ja riippuvat huomisessa kiinni, ikään kuin sillä, mikä tapahtui 
viime vuonna tai aiemmin tänä vuonna tai eilen, ei olisi heille mitään 
merkitystä — niin kuin sitä ei olisi lainkaan tapahtunut. 

Kaikki tämä on häiriöksi mielenrauhalle, mutta vielä enemmän se, miten 
ihmiset lipeävät pois iloisista ja mieluisista asioista ja takertuvat muistillaan 
kaikkeen inhottavaan, samaan tapaan kuin kärpäset liukuvat pois sileiltä 
pinnoilta, kuten peileiltä, mutta saavat otteen karheista ja rosoisista. Tai niin 
kuin  Olynthoksesta kerrotaan, = että siellä on paikka nimeltä 
”Kuoriaistensurma”, johon kovakuoriaiset tippuvat eivätkä onnistu 
nousemaan pois vaan kääntyilevät ja kiertävät siellä kunnes kuolevat, samaan 
tapaan ihmiset putoavat ikäviin muistoihinsa eivätkä tahdo enää tointua ja 
elpyä. 

Meidän tulisi järjestää kokemukset sieluumme niin kuin värit ovat 
maalauksessa: kirkkaat ja valoisat etualalle, synkät peittoon ja taakse. 
Kokonaan niitäkään sävyjä ei ole mahdollista poistaa eikä niistä voi täysin 
vapautua. Niin kuin lyyran ja jousen, niin myös maailman harmonia syntyy 
vastavuoroisesta liikkeestä|45] eikä ihmisyyteen kuuluvissa asioissa ole 
mitään puhdasta ja sekoittumatonta. Musiikissa on matalia ja korkeita säveliä 
ja kieliopissa vokaaleja ja konsonantteja, mutta muusikon tai grammaatikon 
taito ei ole sitä, että hyljeksii ja välttää niistä yksiä tai toisia, vaan sitä, että 
osaa käyttää niistä kaikkia ja muodostaa sopivia yhdistelmiä. 

Tällä tavoin tekemisemme koostuvat vastakohtapareista. Euripides sanoo: 





Fi ole pahaa ja hyvää erillään toisistaan, 
vaan ne on mahdollista yhdistää, 
niin että lopputulos on kaunis. 


Siksi meidän ei pidä masentua eikä luovuttaa kun jotakin sattuu, vaan toimia 
kuin muusikot, jotka kajauttavat kauniin soinnun viemään terän kehnolta, ja 
verhoavat rumemman aineksen hienompaan. Näin meidänkin tulisi tehdä 
elämämme seoksesta sopusointuista ja itsemme mukaista. 

Menander ei ole oikeassa sanoessaan: 


Heti syntymästä saakka 

on jokaisella ihmisellä 
vierellään jumalolento, 
hyvä johdattaja elämän mysteereihin. 


Pikemminkin on oikeassa Empedokles, jonka mukaan on aina kaksi 
kohtaloa tai jumaluutta, jotka ottavat kunkin meistä haltuunsa ja 
johdatukseensa syntymän hetkellä: 


Siell' Khthonie oli, Heliope joka kauas katsoo, 
Deris myös verinen, sekä Harmonie vakavainen. 
Kallisto, Aiskhre ja Thoosa ja Denaiekin. 
Nemertes sulokas, pikisilmäinen Asafeia.[46] 

Tämän seurauksena olemme saaneet jo syntymässä sekoituksen kunkin 
tunteen siemeniä, ja siksi meissä on paljon epätasaisuutta. Järkevä ihminen 
rukoilee vaihtoehdoista parempaa, mutta varautuu myös huonompaan. Hän 
osaa käyttää molempia, ja välttää kohtuuttomuutta. ”Se joka tarvitsee 
huomista vähiten”, sanoo Epikuros, ”nauttii sen tulosta eniten” — eikä vain 
huomisesta, vaan myös rikkaudesta, maineesta, vallasta ja asemasta iloitsee 
eniten se, joka vähiten pelkää niiden vastakohtaa. Jos jotakin asiaa haluaa 
kohtuuttomasti, silloin myös pelkää kohtuuttomasti sen menettämistä. Se 
tekee ilosta heikon ja epävakaan, kuin lepattavan liekin. 

Se, joka on ajatellut asioita niin, että voi sanoa kohtalolle pelkäämättä ja 
vapisematta: Nautin, jos mitä tuot, vaan pieni on harmi, jos hylkäät, saa 
eniten irti käsillä olevasta; sen saa aikaan rohkeus ja se että puuttuu 
sietämätön menetyksen pelko. 

Voimme ihailla Anaksagoraan asennetta, kun hän sanoi poikansa kuoltua: 
”Tiesin olleeni kuolevaisen isä”, ja paitsi ihailla, myös muistella ja soveltaa 
sitä kaikenlaisiin kohtaloihin: 

Tiedän, että vauraus on ohikiitävää ja epävarmaa. 

Tiedän, että ne joilta sain asemani, voivat sen myös ottaa pois. 

Tiedän että niin hyvä kuin vaimoni onkin, hän on nainen, ja että ystäväni on 
ihminen, luonnoltaan häilyväinen olento, kuten Platon sanoo. 

Kun jotain ei-toivottua — ja ei-odottamatonta — sattuu niille, joilla on 
tällainen lähtökohta ja asenne, he eivät salli itsensä sanoa: 

Se ei koskaan käynyt mielessä! 

Toivoin jotain ihan muuta! 

Tällaista en osannut odottaa! 

He välttävät turhan sydämentykytyksen ja saman tien rauhoittavat 
järkkyneen ja levottoman mielen. 

Karneades usein muistutti, että elämän suurissa asioissa kärsimys ja 
lamaannus tulevat täysin ja kokonaan odottamattomuudesta. Makedonian 
kuningaskunta oli monta kertaa pienempi kuin Rooman valtakunta, mutta kun 
Perseus menetti sen, hän paitsi itse vaikeroi kohtaloaan, myös näytti yhtäkkiä 
kaikkien muiden silmissä maailman huono-onnisimmalta ja surkeimmalta 
ihmiseltä. Aemilius kukistettuaan Perseuksen hallitsi kaikkia maita ja meriä, 
ja kun hän puolestaan luovutti vallan eteenpäin, hänet seppelöitiin, hän 
suoritti kiitosuhreja ja hänen ajateltiin aiheellisesti olevan mitä onnellisin 
ihminen. Hän nimittäin tiesi jo vallan saadessaan, että joutuisi luopumaan 
siitä, kun taas Perseus menetti sen odottamatta. 

Runoilija opettaa hienosti, miten suuri on odottamattoman voima: Odysseus 
puhkesi itkuun koiransa kuollessa, mutta istui itkevän vaimonsa vieressä 
tyynin mielin. Vaimon tapauksessa hän oli ottanut tunteensa ennakolta järjen 
hallintaan, hän oli saanut sen otteeseensa jo ennen saapumistaan paikalle, kun 
taas se, mitä tapahtui koiran tapauksessa, oli äkillistä ja odottamatonta. 

Niistä asioista, jotka tapahtuvat meille vastoin tahtoamme, osa tuottaa kipua 
ja kuormaa, se kuuluu niiden luontoon. Useimpiin niistä olemme kuitenkin 
vain tottuneet reagoimaan kielteisesti, harhaluulo on opettanut meidät 
ahdistumaan niistä, ja siksi niitä vastaan ei ole pahitteeksi pitää kaiken aikaa 
käden ulottuvilla Menandroksen säettä: 


Ei tuskaa lain”, sä itse kaikest? tuskan teet. 


On kuin Menandros kysyisi: Mitä merkitystä sinulle on asioilla, jotka eivät 
pääse käsiksi kehoosi eivätkä sieluusi? Olkoonkin että isäsi on alhaista 
syntyperää, vaimosi tekee aviorikoksen, menetät voitonseppeleen tai 
oikeuden eturivin paikkaan katsomossa — mikään näistä ei toteutuessaan estä, 
ettei ihmisellä voisi olla keho ja sielu erinomaisessa kunnossa. 

Noihin toisiin asioihin, joihin tuska näyttäisi olennaisesti kuuluvan — 
sairaudet, rasitukset, ystävien ja lasten kuolemat — voimme soveltaa 
Euripideen säettä: 


Voih! — Miksi 'voih'? Tää tuskaa kuolevaisten vain. 


Mikään muu järkeily ei ole tehokkaampi tunteidemme liukuessa kohti 
masennusta kuin sen muistaminen, että jaamme ihmisinä sen luonnollisen 
välttämättömyyden, että olemme kehollisia olentoja, ja siksi joudumme 
luovuttamaan tuon yhden osan kohtalolle, mutta se ei estä meitä pysymästä 
horjumattomina asioissa, jotka ovat tärkeämpiä ja suurempia. 

Kun Demetrios oli valloittanut Megaran kaupungin, hän kysyi Stilponilta, 

oliko tämän omaisuutta ryöstetty. Stilpon vastasi: ”En nähnyt kenenkään 
vievän mitään, mikä olisi ollut minun.” 

Kun kohtalo ryöstää ja riisuu meiltä kaiken muun, meissä on itsessämme 
jotakin sellaista, jota 


pois ei akhaijit laahata vois tai kaahata lainkaan.[47] 


Meidän ei tule siksi tyystin halveksia ja vähätellä luontoa, ikään kuin 
mikään siinä ei olisi vahvaa ja pysyvää ja kohtalon ulottumattomissa. 
Päinvastoin tiedämme, että kohtalolle kuuluu vain pieni, mätä ja katoavainen 
osa ihmisyyttä, ja me itse hallitsemme parempaa osaa, sitä minne on sijoitettu 
suurin osa kaikesta hyvästä, oikeat käsitykset, tieto ja järki, jotka johtavat 
hyveeseen. Niiden olemus on häviämätön ja turmeltumaton. Tämän kaiken 
tietäen voimme käydä tulevaa kohti voittamattomina ja rohkeina ja sanoa 
kohtalolle, mitä Sokrates sanoi syyttäjilleen — kohdistaen sanansa itse asiassa 
tuomareille: ”Anytos ja Meletos voivat tappaa minut, mutta he eivät voi tehdä 
minulle vahinkoa.” 

Kohtalo voi kietoa sairaudella, viedä omaisuuden, tuhota välit kansaan ja 
hallitsijaan, mutta se ei voi tehdä hyvästä, rohkeasta ja ylevästä ihmisestä 
katalaa, pelkurimaista, alhaista, kurjaa ja kateellista, eikä se voi ottaa pois 
jatkuvasti läsnä olevaa asennetta, josta on elämässä enemmän hyötyä kuin 
kapteenista merellä. Kapteeni ei nimittäin pysty rauhoittamaan myrskyävää 
merta tai tuulta eikä hän voi laskea maihin minne haluaa. Hän ei kykene 
odottamaan tulevaa kohtaloa rohkeasti ja vapisematta. Niin kauan kuin 
hänellä vielä on toivoa, hän käyttää taitoaan ja 


paetakseen laskee isonpurjeen, 
niin ettei mastonsa maista meren tuonenmustaa vettä.[48 ] 


Siellä hän sitten istuu täristen ja peloissaan, kun taas viisaan ihmisen asenne 
täyttää kaikki hänen kehonsa toiminnot tyyneydellä. Itsehillintä, terveet 
elämäntavat ja kohtuullinen harjoitus hajottavat sairauden jo sen 
alkutekijöissään. Jos jokin koettelemus on kehittymässä ulkoapäin kuin 
myrskyn puhuri, hän ”oivin ketterin purjein sen ohittaa”, kuten Asklepiades 
sanoo. Ja jos jokin kerta kaikkiaan iskee häntä kovaa ja odottamatta ja ottaa 
hänestä voiton, satama on lähellä — silloin voi uida pois ruumiistaan kuin 
uppoavasta veneestä. 


18 

Kuolemanpelko, ei elämänhalu, tekee typerän ihmisen riippuvaiseksi 
kehostaan. Se saa hänet tarrautumaan kehoonsa niin kuin Odysseus tarrautui 
viikunapuuhun pelätessään allaan olevaa Kharybdista.[49] 

Ei tuuli salli jäädä, ei jatkaa purjehdusta, [50] 





— älyttömälle ihmiselle toinen vaihtoehto ei kelpaa ja toinen häntä pelottaa. 

Sitä vastoin se ihminen, joka on tavalla tai toisella oivaltanut sielun luonteen 
ja joka ymmärtää, että muutos, jonka sielu kokee kuolemassa, on parempaan 
eikä ainakaan huonompaan, on saanut mahtavan varustuksen mielenrauhan 
saavuttamiseen elämässä, kun kuolemaa ei tarvitse pelätä. Se joka osaa 
nauttia elämästä silloin, kun miellyttävä ja sovelias puoli on voitolla, mutta 
osaa myös lähteä pelottomasti silloin, kun vihamieliset ja luonnottomat asiat 
vyöryvät päälle sanoen: 


"Mut itse daimon vapahtaa, jos tahdon vain”[51] 


— mitä raskasta, vaikeaa ja ahdistavaa voimme ikinä kuvitella tapahtuvan 
tällaiselle ihmiselle? 

Se joka sanoi: ”Olen ennakoinut sinut, Kohtalo, ja tukkinut sinulta jokaisen 
sisäänpääsyn”,[52] ei perustanut luottamustaan salpoihin, lukkoihin ja 
linnoituksiin, vaan käsityksiin ja järkeilyihin, jotka ovat kaikkien halukkaiden 
saatavilla. 

Kenenkään ei pitäisi epäuskoisena hylätä tällaisia sanontoja, vaan ihailla 
niitä ja pyrkiä itsekin samaan, niiden innostamana koetella ja havainnoida 
itseä pienissä asioissa, suurempia silmällä pitäen. Näihin asioihin 
keskittymistä ei pidä väistää eikä työntää pois sielusta eikä varsinkaan paeta 
ajatukseen: ”Tämän pahempaa ei voi olla enää mikään!” 

Mukavuuksia rakastava mieli, joka valitsee aina helpoimman ja vetäytyy ei- 
toivotuista tilanteista siihen, mistä saa suurimman nautinnon, synnyttää 
velttoutta ja harjoituksen puutteesta johtuvaa pehmeyttä. Se taas, joka pyrkii 
toden teolla muodostamaan kuvan sairaudesta, kivusta ja karkotuksesta 
alistaen kunkin niistä järjen tarkastelulle, tulee huomaamaan, että se mikä 
niissä on näennäisesti pelottavaa ja raskasta, on suurelta osalta harhaa, tyhjää 
ja lahoa, kuten järki kustakin erikseen osoittaa. 


19 
Kuitenkin monet saa vapisemaan Menandroksen säe: 





Fi elämäss? voi taata: tuota koe en! 


He eivät kuitenkaan tiedä, miten hyvä keino tuskasta vapautumiseen on se, 
että opettelee katsomaan kohtaloa suoraan silmästä silmään eikä elättele 
hataria kuvitelmia, niin kuin se joka on kasvanut kaikenlaisten toiveiden 
varjoissa — nuo varjot ovat häilyviä eivätkä tosiasiassa suojaa miltään. 

Meillä on kuitenkin vastaus Menandrokselle: 

Ei elämäss? voi taata: tuota koe en, 


totta, mutta se joka on elossa voi sanoa: 

”Tuota en aio tehdä: en valehtele, en ole holtiton, en petä, en juonittele.” 
Tämä on vallassamme, eikä sen merkitys mielenrauhalle ole pieni vaan 
valtava, sillä vastakohta, tietoisuus että kauheita tiedän tehneeni,[53] jättää 
sieluun katumuksen, joka kirvelee ja vuotaa verta kuin kehossa oleva haava. 

Muista tuskista järki auttaa eroon, mutta katumus on järjen itsensä 
aiheuttamaa, kun mieli häpeissään pistelee ja rankaisee itse itseään. Niillä, 
jotka vapisevat horkassa tai hikoilevat kuumeessa, on tukalampi olo kuin 
niillä, jotka kokevat ulkoista kuumuutta tai kylmyyttä, ja samoin kohtalon 
iskut ovat keveämpiä sen vuoksi, että nekin tulevat ikään kuin ulkoapäin. 

Sen sijaan valitus, joka sanotaan kun on toimittu väärin: ”Tästä en voi 
syyttää ketään muuta kuin itseäni”, tulee sisältäpäin ja siihen liittyvä häpeä 
tekee tuskan raskaammaksi. Siksi ylellinen asunto, suuri määrä kultaa, suvun 
maine, korkea virka, puheen lahja ja terävyys eivät tuota yhtä suurta rauhaa ja 
tyyneyttä elämään kuin sielu, joka on puhdas pahoista teoista ja aikeista ja 
jonka elämän lähde on seesteisessä ja tahrattomassa luonteessa. Siitä lähteestä 
virtaavat hyvät teot ja innoittunut ja iloinen toiminta yhdistyneenä terveeseen 
ylpeyteen sekä muisti, joka on nautinnollisempi ja kestävämpi kuin se mitä 
Pindaros kutsuu ”vanhuutta ravitsevaksi toivoksi”.[54] 

Eivätkö ”suitsukeastiat vielä tyhjenneinäkin levitä hyvää tuoksuaan 
pitkään”, kuten Karneades sanoo, ja samoin järkevän ihmisen sieluun hyvät 
teot jättävät muiston, joka säilyttää aina miellyttävän tuoreutensa. Tuo muisto 
kostuttaa ilon ja saa sen kukoistamaan, ja se saa halveksimaan niitä, jotka 
valittavat ja moittivat elämää pahuuksien sijaksi ja näkevät maailman 
paikkana, johon sielut on karkotettu maanpakoon. 


20 
Ihailen Diogeneen lohkaisua, kun hän Spartassa ollessaan näki isäntänsä 
valmistautuvan kiihkeästi juhlaan ja sanoi: ”Eikö hyvälle ihmiselle jokainen 
päivä ole juhla?” Ja loistava juhla se onkin, jos näemme asiat oikein. Maailma 
on pyhistä pyhin temppeli, jumalalle mitä sopivin, ja ihminen on 
syntymässään asetettu siihen katselijaksi, mutta ei katselemaan käsintehtyjä ja 
liikkumattomia kuvia, vaan mielellä käsitettävien asioiden aistein havaittavia 
jäljennöksiä — käyttääkseni Platonin kieltä —, jotka jumalallinen mieli on 
asettanut nähtäville ja joihin se on sijoittanut kaiken elämän ja liikkeen 
alkuperän. Tällaisia ovat aurinko, kuu ja tähdet, joet joissa pulppuaa alati 
tuore vesi ja maa joka jakaa ravinnon kasveille ja eläimille. 

Elămă on initiaatio näihin mysteereihin, riiteistä täydellisin, ja siksi sen on 
oltava täynnä tyyneyttä ja iloa — ei sellaista kuin ihmisjoukoilla, jotka 

odottavat Kronoksen tai Zeun juhlaa tai panathenaiaa tai muita juhlapäiviä 
maksaakseen palkkion näyttelijöille ja tanssijoille ja nauttiakseen rahalla 
ostetusta naurusta. Toki noissa juhlissa istumme hartaina ja arvokkaasti, sillä 
ei kukaan valita ollessaan vihittävänä mysteereihin eikä vaikeroi ollessaan 
katsojana Python kisoissa tai kohottaessaan maljaa Kronia-juhlilla.[55] Sen 
sijaan valittamalla ja olemalla suurimman osan ajasta raskaissa ajatuksissa ja 
ahdistuneina häpäisemme ne juhlat, jotka jumala itse järjestää ja joissa hän on 
vihkijänä mysteereihin. 

Ihmiset saavat iloa kauniisti soivista soittimista ja lintujen laulusta, ja heistä 
on nautinto katsella eläimiä, jotka telmivät ja hyppivät; lainkaan 
nautinnollista ei ole nähdä eläimiä, jotka ulvovat, karjuvat ja näyttävät äreiltä. 
Silti kun nuo ihmiset näkevät oman elämänsä olevan synkkää ja alavireistä, 
ikävien kokemusten ja tapahtumien ja loputtomien huolien painamaa, he eivät 
tarjoa itse itselleen mitään huojennusta ja helpotusta, eikä siinä kaikki: he 
torjuvat myös toisten ihmisten neuvot, joiden avulla heidän onnistuisi tyytyä 
nykyhetkeen valittamatta, muistella mennyttä kiitollisena ja käydä ilman 
pelkoja ja epäilyksiä kohti tulevaa, myönteisin ja kirkkain odotuksin. 


[8 ] Sitaatti Euripideeltä. 
[9] Euripides, Orestes 258. 


[10] Hesiodos, Työt ja päivät 519. Plutarkhoksella saattoi olla erityinen 
side Hesiodoksen tuotantoon, koska tämä oli hänen kotiseudultaan Boiotiasta 
kotoisin. 


[11] Odysseia 1:191. 
[12] Ilias 1:488—492. 
[13] Ilias 18:104. 


[14] Epikurolaisuuteen liitettiin yleisesti maailmasta vetäytyvä nautintoon 
keskittyvä elämä. 


[15] Euripides, Orestes 212. 
[16] Ion Khioslainen, yksi kreikkalaisista tragediakirjailijoista. 


[17] Aleksanteri Suuri ja Krates on ensimmäinen kolmesta parista, jotka 
Plutarkhos asettaa esimerkkeinä vastakkain, seuraavat ovat Agamemnon ja 


39 


Diogenes sekä Sokrates ja Faethon. Jokaisessa vastakohtaparissa voittajaksi 
selviytyy köyhä mutta onnellinen filosofi. Näin Plutarkhos opettaa, että 
ulkoiset asiat eivät takaa onnellisuutta vaan se, että osaa ottaa elämän 
filosofisesti. 


[18] Ilias 10:88-89. 
[19] Katkelma Euripideen näytelmästä Belleforon. 


[20] Tarinan mukaan haaksirikon koettuaan Zenon teki päätöksen ryhtyä 
filosofiksi; hänestä tuli stoalaisen koulukunnan perustaja. 


[21 ] Pindaros, Nemea 4:4. 
[22] Euripides, Bakkhantit 66. 


[23 ] Platonin välirikko Dionysioksen kanssa sai hänet luopumaan turhista 
yrityksistä kasvattaa filosofikuningas ja palaamaan Syrakusasta Ateenaan, 
jossa hän saattoi keskittyä opettamiseen Akatemiassa. 


[24] Epameinondas oli loistava thebalainen sotapäällikkö, joka tuli 
tunnetuksi vaatimattomasta elämästään ja köyhyydestään. Fabricius Luscinus, 
roomalainen valtiomies ja konsuli, oli tinkimättömän oikeudenmukaisuuden 
esikuva, joka vastusti korruptiota ja kuoli itse köyhyydessä. 


[25] Täydelleen Plutarkhoksen hengessä opastaa vanha valtiomies 


J.K. Paasikivi kiukkuista ulkoministeriä Carl Enckelliä heinäkuussa 1946. 
Enckell oli närkästynyt juonitteleviin hallituskumppaneihinsa ja tahtoi erota. 
Näin Paasikiven päiväkirjat: ”Minä sanoin hänellä olevan syytä 
pahastumiseen, mutta meidän täytyy koettaa palvella maata kaikista 
ikävyyksistä huolimatta. Ihmiset ovat sellaisia kuin ovat, ja nyt meillä ei ole 
mahdollista saada muunlaisia henkilöitä, sellainen kuin maan asema on. 
Kiitin Enckelliä siitä, että hän ei anna asian mennä kriisiin.” (19.7.1946; kurs. 
JT) 


[26] Säe tuntemattomasta komediasta. 
[27 ] Arkesilaos Pitanelainen, kreikkalainen filosofi (315—241 eKr.). 
[28 ] Plutarkhos tavoittaa tässä psykologisen lain, jonka mukaan kateus 


kohdistuu siihen ryhmään, joka on juuri ja juuri oman itsen yläpuolella. Vrt. 

suomalainen oraattori Jaakko Heinimäki Pohjois-Suomen opettajien Opi- 
päivillä pitämässään puheessa vuonna 2005: ”Kadehdimme aina sitä, joka on 
meitä lähimpänä. En usko, että moni teistä opettajista kadehtii Uno 
Cygnaeusta tai Aristotelesta ja hänen Lykeioniaan. Yliopiston filosofian 
laitoksella ei ole yhtään filosofia, joka olisi Platonille kateellinen. Ei, mutta 
siellä on joku kateellinen viereisessä huoneessa samoista apurahoista 
kilpailevalle opiskelutoverilleen...” 


[29] Simonideen (556-468eKr.) säe. 
[30] Tarun hirviö, jolla oli viisikymmentä päätä ja sata raajaa. 
[31] Lainaus Menandroksen näytelmästä. 


[32] Tällaisen ihannoivan lausunnon antoi Troijan hallitsija Priamos 
kreikkalaisten sotapäälliköstä Agamemnonista (Ilias 3:182). 


[33] Näin surkuttelee osaansa Agamemnon itse: hän kokee joutuneensa 
Zeun pettämäksi (Ilias 2:111, 9:18). 


[34] Agamemnonin sanat Euripideen tragedian Ifigeneia Auliissa mukaan 
(16-18). 


[35 ] Ilias 18:105—106. Ts. Akhilleus piti itseään parhaana soturina, mutta 
hyväksyi sen, että on häntä parempia neuvottelijoita. 


[36] Lääkäri Androkydeen viisaus Klemens Aleksandrialaisen mukaan. 
[37 ] Pindaroksen säkeitä. 

[38 ] Odysseia 6:130. 

[39] Euripideen näytelmästä Telefos. 


[40] Kylpeminen oli rentouttavaa ajanvietettä, öljyllä voitelu oli 
valmistautumista urheilusuoritukseen. Hiukan samaan tapaan kommentoi 
stoalaisuuden perustaja Zenon filosofi Theofrastoksen suuria oppilasmääriä: 
”Hänen kuoronsa on kyllä isompi, mutta minun soi puhtaammin!” 


[4] ] Säe Pindaroksen Isthmialaisista oodeista (1:48). 


[42] Työt ja päivät, 25. 

[43] Viittaus Iliaaseen (24:527): 
Seinustalla on Zeun ikilinnass” astia täysi, 
astia turmia, taas hyvän onnen lahjoja toinen. 
Kelle ne hämmentäin suo Zeus salamoitsija, sill” on 


vaihtuen vastassaan hyvä onni ja huonokin vuoroin. 


[44] Tällaisella pohdinnalla on pitkä historia. Näin kuvaa Sokrates 
Platonin dialogissa Theaitetos: 


”Sen opin mukaan mitään ei ole olemassa vain itsessään, erillisenä, ja on 
mahdotonta erehtymättä nimetä tai kuvata yhtäkään asiaa. Jos sanoo jotakin 
suureksi, se vaikuttaa myös pieneltä, jos painavaksi, kevyeltä, ja niin 
edelleen, koska mikään ei ole yhtä ja samaa, tiettyä tai tietynlaista. Vauhdista, 
liikkeestä ja keskinäisestä sekoituksesta on syntyisin kaikki se, minkä 
sanomme olevan olemassa? — kylläkin väärin, sillä mikään ei ole olemassa 
vaan kaikki on jatkuvassa syntymisen tilassa...” (Theaietos 152e; suom. 
Marja Itkonen-Kaila). 


[45] Jousi ja lyyran kieli vuoroin kiristyvät, vuoroin löystyvät. 
Herakleitokselta lainattu ajatus. 


[46] Säkeissä esiintyvät jumaluudet ovat vastakohtapareja: Maa — 
Aurinko, Riita — Sovinto, Kauneus — Rumuus, Nopeus — Hitaus, Varmuus — 
Epăselvyys 


[47] Tias 5:484. 
[48 ] Sitaatin alkuperää ei tiedetä. 


[49] Tapaus on kerrottu Odysseian 12. luvun lopulla: 


”Skyllan kallion luo ja Kharybdiin kauhean jouduin, suolaiset meren veet 
kitahansa kun juuri se särpi. Silloin ponnahdin minä suureen viikunapuuhun, 
kuin yöleikko ma riippuun jäin, sill’ ei tukipohjaa jalkani saanut...” 


[50] Katkelma Aiskhylokselta. 


[51 ] Euripides, Bakkhantit 498. 


[52] Näin sanoi Metrodoros Lampsakoslainen, epikurolainen filosofi. 

[5 ] Euripides, Orestes 396. 


[54] Pindaroksen mukaan sillä, joka ei tiedä tehneensä mitään väärää, on 


jatkuvana seuralaisenaan ”suloinen toivo, vanhuuden ravitsija”, ks. Platonin 
Valtio 330e-33 1a. 


[55 ] Python kisat olivat panhelleeniset musiikki- ja urheilukilpailut, eräät 


nykyaikaisten olympialaisten edeltäjistä. Kronia-juhla vastasi roomalaisten 
saturnaliaa ja se oli luonteeltaan iloinen ja leikkisä. 

Vihan hallinnasta 


Miten toimia, kun tunteet kuohahtavat ja mieli joutuu vihan valtaan? Aiheesta 
keskustelevat Plutarkhoksen ystävät Sextius Sulla ja edellisen tekstin alussa 
mainittu Fundanus Minicius, joka oli tunnettu kuohahtelevasta luonteestaan. 
Alun jälkeen Sulla jää tosin taka-alalle, ja kirjoituksesta tulee Fundanuksen 

yksinpuhelu: hän esittelee tekniikat, joilla hän on saanut vihan hallintaan. 

1 

SULLA Hyvin minun mielestäni, oi Fundanus, toimivat ne taiteilijat, jotka 
ottavat etäisyyttä teokseensa ja sitten palaavat tutkimaan tekemäänsä, ennen 
kuin lopullisesti viimeistelevät työnsä. On nimittäin niin, että kun silmää on 
lepuutettu, se näkee kohteensa uusista, tuoreista näkökulmista ja huomaa 
myös paremmin pienet virheet, jotka katkeamaton huomio ja tottumus peitti 
näkyvistä. 

Kun ihmiselle ei ole annettu mahdollisuutta ottaa etäisyyttä itseensä ja 
katkaista tietoisuutta itsestään (tämä on suurin syy siihen, miksi jokainen on 
huonompi arvioimaan itseään kuin toisia), seuraavaksi paras toimintatapa on 
tehdä tuollaisia uudelleenarviointeja ystävistään ja tarjota myös itsensä heille 
arvioitavaksi. Tarkoitus ei ole arvioida ulkoisesti, kuinka nopeasti joku on 
vanhentunut tai onko hän käynyt kauniimmaksi tai rumemmaksi, vaan tutkia 
käyttäytymistä ja luonnetta: onko aika tuonut hyvettä lisää tai ottanut paheista 
jotakin pois. 

Kun itse yli vuoden poissaolon jälkeen palasin Roomaan ja olen nyt 
viettänyt viisi kuukautta tauotta kanssasi, en oikeastaan hämmästy sitä, miten 
paljon luontaiset hyveesi ovat lisääntyneet ja kasvaneet. Mutta kun näen, 
miten sinun kiivas ja äkkipikainen taipumuksesi vihaan on lientynyt ja 
suostunut järjen hallintaan, voin sanoa luonteestasi: 


Kas näin leppeä vain eip? ollut ennen.[56] 


Fi niin, että tuo lauhkeus olisi tuonut mukanaan laiskuutta ja velttoutta, vaan 
luonteellesi on käynyt kuin maalle, jota viljellään: siitä on tullut tasaisempi, 
syvempi ja siten tuottoisampi, kun se ennen oli äksy ja arvaamaton. Samalla 
on selvää, että kiihkeys ei ole hiipunut itsestään, osana iän tuomaa 
tyyntymistä, vaan kyseessä on joidenkin erinomaisten järkeilyjen parantava 
vaikutus. 

Tosin ollakseni sinulle rehellinen, kun ystävämme Eros kertoi minulle 
kaiken tämän, mielessä kävi epäilys, että hän ei niinkään kuvannut 
tosiasiallisia  ominaisuuksiasi vaan hyvää hyvyyttään antoi sinusta 
todistuksen, joka sopii jalolle ja hyveelliselle ihmiselle. Mutta kuten tiedät, ei 
ole Froksen tapaista, että hän antaisi periksi mielipiteistään vain tehdäkseen 
jollekulle palveluksen. 

Vapautetaan siis Eros väärää todistusta koskevasta syytteestä. Kuvaile sinä 
nyt, kun matkanteon lomassa meillä on vapaata aikaa, ne hoitokeinot, joita 
käyttämällä olet tehnyt mielestäsi noin tottelevaisen, tasapainoisen, järkeen 
mukautuvan ja sävyisän? 

FUNDANUS Mutta oletkohan nyt itse tarkkana, Sulla hyvä, ettet 
hyväntahtoisuuttasi ja ystävyyttäsi jätä jotakin minusta näkemättä? 

Itse Eroskaan ei saa aina pidetyksi mieltään hallinnassa, homeerisessa 
kurissa,[57] ja kun hän kiivastuu ihmisten pahuudesta, silloin minä saatan 
näyttäytyä meistä lempeämpänä, aivan kuin sävellajin vaihdoksissa toiset 
nuotit ottavat toisilta asteikon pääsävelen paikan. 





SULLA Kumpikaan noista ei pidä paikkaansa, Fundanus. Ole siis 
ystävällinen ja tee niin kuin pyydän! 


2 

FUNDANUS Yksi parhaista opetuksista, jonka muistan Musoniukselta,[ 58] 
on tämä: ”Niiden jotka haluavat pysyä terveinä, on hoidettava itseään läpi 
elämänsä.” 

Ymmärrän niin, että järkeä ei tule käyttää hoitokeinona niin kuin jotain 
pärskäjuurta, [59] joka poistuu elimistöstä taudin mukana, vaan järjen tulee 
jäädä sieluun valvomaan ja ohjaamaan päätöksentekoa. Järjen voima ei ole 
niinkään lääkkeen kuin terveellisen ruoan kaltainen: se ei tuota pelkkää 
terveyttä vaan kaikenlaisia hyviä vaikutuksia niissä, jotka ovat siihen 
tottuneet. Kun tunteen voima on kasvanut täyteen kukkaan, neuvot ja 
varoitukset tehoavat hitaasti ja vain vähän. Ne eivät eroa voimakkaista 
hajusteista, joilla maahan lyyhistyneen epileptikon saa kyllä jaloilleen mutta 
jotka eivät poista häneltä itse sairautta. 

Jos muut tunteet jopa ollessaan voimakkaimmillaan jotenkin alistuvat ja 
rauhoittuvat järjen tullessa ulkoapäin sielun avuksi, niin viha ei 
Melanthioksen mukaan ainoastaan ”karkota mieltä ja sitten tee pahojansa”, 
vaan se ajaa järjen kokonaan ulos talosta ja jättää sen lukittujen ovien taakse, 
niin että käy samaan tapaan kuin noille, jotka palavat yhdessä talonsa kanssa: 
sisällä on täysi kaaos, sellainen määrä savua ja melua, että on mahdoton 
nähdä ja kuulla sitäkään, mikä voisi auttaa. Jopa avomerellä ajelehtiva hylätty 
laiva hyväksyy ulkoa tulevan perämiehen helpommin, kuin vihan ja kiihkon 
ravisuttama ihminen kuuntelee järkipuhetta toiselta ihmiseltä, ellei hän ole 
valmistautunut tilanteeseen oman järkensä pohdinnoin. 

Kun piiritykseen valmistautuvan kaupungin asukkaat ovat luopuneet 
ulkopuolisen avun toivosta, he kokoavat ja panevat talteen kaiken, mitä 
saattavat tarvita; samoin meidän on ehdottoman tärkeää hyvissä ajoin hankkia 
ja varastoida sieluumme kaikki filosofian suomat keinot, joista on apua vihan 
hallinnassa, tietäen että niitä ei ole mahdollista hankkia helposti enää silloin, 
kun niiden tarve koittaa. 

Sielu ei nimittäin tunnekuohussa kuule mitään ulkopuolelta tulevaa, ellei 
sillä ole omaa sisäistä järkeä, joka souturyhmän johtajan tavoin nopeasti 

oivaltaa jokaisen komennon merkityksen. Jos se kuulee, että neuvot sanotaan 
lempeästi ja varovasti, se halveksii niitä; jos ne esitetään tiukkaan sävyyn, se 
ärsyyntyy. Kun viha on näin pöyhkeä ja itsepäinen ja vaikeasti toisten 
ohjailtavissa, sitä voi verrata lujaan tyranniaan, jonka tuhoamiseksi tarvitaan 
joku, joka on syntynyt ja kasvanut sen sisällä. 


3 

Jos viha muuttuu pysyväksi ja raivonpuuskat ovat jatkuvia, sielu ajautuu 
ikävään tilaan, josta käytetään nimeä kiivasluonteisuus. Lopputuloksena on 
äkkipikaisuus, äreys ja kärttyisyys, niin että mieli haavoittuu herkästi, on 
pikkumainen ja syyttelee olosuhteita, niin kuin ohut ja pehmeä rauta, joka 
naarmuuntuu pienimmästäkin raapaisusta. 

Jos sitä vastoin harkinta heti tarttuu vihanpuuskiin ja saa ne otteeseensa, 
parantava vaikutus ei kohdistu vain nykyhetkeen: sielu saa voimaa ja 
vastustuskykyä myös tulevia tilanteita varten. Ainakin minulle kävi näin. Kun 
olin kaksi tai kolme kertaa pysäyttänyt vihanpuuskan, koin saman kuin 
thebalaiset, jotka lyötyään kerran voittamattomina pidetyt spartalaiset eivät 
hävinneet näille enää yhtään taistelua. Minussa puolestaan syntyi ylpeä 
tietoisuus, että järki voi voittaa. 

Aristoteleen havaintojen mukaan vihan voi taltuttaa kylmällä vedellä, mutta 
olen nähnyt monen muunkin auttavan: pelottelu voi saada vihan talttumaan, ja 
jos yhtäkkiä sattuu jotain hauskaa, sekin kyllä — Zeus vieköön — saa monen 
kohdalla vihan — Homeroksen sanoin — ”sulamaan” ja haihtumaan. Niinpä 
olen tullut johtopäätökseen, että tämäkään tunne ei ole parantumaton, jos vain 
on tahtoa parantua. 

Vihaan ei aina tarvita suuria ja painavia syitä: huumori, pila, nauru, 
päännyökkäys ja sen sellaiset saavat monen kimpaantumaan. Näin on, kun 
Helena puhuttelee sisarensa tytärtä: 


”Kovin kauan, Elektra, olet pysynyt neitsyenä”, 
ja Elektra siitä ärsyyntyneenä sanoo: 
”Kauanpa kesti järkiintyä sinulta, jonka lähtö kotoa oli niin häpeällinen.” 


Samoin Aleksanteri vihastui Kallistheneelle, joka kookkaan viinimaljan 
kiertäessä sanoi: ”En halua juotavaa Aleksanterilta vaivatakseni kohta 
Asklepiosta!”[60] 


4 

On helppo sammuttaa tuli, kun se on juuri tarttunut jäniksen turkkiin, 
kynttilän sydämeen tai roskiin, mutta kun se on ehtinyt levitä kiinteään ja 
laajaan aineeseen, se tuhoaa hetkessä kaiken, ”nuoruuden innolla” se tekee 

lopun ”puuseppäin uljaista töistä”, kuten Aiskhylos sanoo. 

Niinpä sen, joka heti alkuvaiheessa huomaa vihan lähteneen vähä vähältä 
kytemään ja savuamaan jonkin joutavan pilkkapuheen tuloksena, ei tarvitse 
tehdä paljoakaan: usein riittää, että on itse hiljaa eikä ole loukkausta 
huomaavinaan. Tuli sammuu jo sillä, että sitä ei ruoki. Samoin se, joka ei 
anna vihan heti alussa paisua ja roihahtaa itseensä, on jo ollut valppaana ja 
sammuttanut sen. Minua ei miellytä Hieronymoksen väite — niin paljon kuin 
hänellä onkin hyviä ja hyödyllisiä neuvoja — että viha olisi nopeutensa vuoksi 
mahdollista havaita vasta kun se on jo saavuttanut täyden olomuotonsa, ei 
silloin kun se on vasta syntymässä. Minkään muun rakentumassa olevan ja 
kiihtyvän tunteen synty ja kasvu ei ole yhtä silminnähtävä kuin vihan. 

Homeros opettaa tämän taitavasti. Hän kuvaa Akhilleuksen tuskan alkavan 
äkisti, heti kun huonot uutiset saavuttavat hänet: 


... virkki, mut tuskan pilvi jo tumma Akhilleun peitti. 


Sitä vastoin Akhilleuksen viha Agamemnoniin kuvataan hitaasti 
kehittyvänä:[61] se syttyi vasta pitkän sanailun jälkeen. Jos jompikumpi 
heistä olisi heti alussa vetäytynyt ja hillinnyt itsensä, erimielisyys ei olisi 
päässyt kasvamaan niin suureksi. Siksi Sokrates aina huomatessaan käyvänsä 
liian ilkeäksi jollekulle ystävistään myrskyn edellä rantautui niemen suojaan, 
hiljensi ääntään, hymyili ja otti lempeän ilmeen. Tekemällä näin vastaliikkeen 
ja siirtymällä juuri toiseen suuntaan kuin tunne hän säilytti tasapainonsa ja 
vältti tappion.[62] 


5 
Ensimmäinen keino kukistaa tyrannin kaltainen vihantunne on se, ettei suostu 
ja tottele, kun se käskee karjumaan, näyttämään hirmuiselta ja lyömään 
rintaansa,[63] vaan pysyy rauhallisena eikä pahenna tunnetta, kuten ei 
sairauttakaan, remuamalla ja huutamalla. 

Rakastavaisten käytännöt — juhlat, serenadit, oviin asetetut seppeleet — 
tuovat oloon helpotusta ja niissä on oma kaunis viehätyksensä. 





Kun saavuin, nimeäs en huutanut, vain ovenpieltä 
suutelin, väärinkö tuo? Jos, niin vääryyttä tein.[64] 


Samoin kun surevat heittäytyvät valitukseen ja itkuun, iso osa surusta 
kulkeutuu pois kyynelten mukana. Mutta viha pikemminkin yltyy siitä, mitä 
vihan vallassa tehdään ja sanotaan. 

Siksi meidän on parasta pysyä tyynenä, tai sitten paeta, poistua näkyvistä ja 
ankkuroitua rauhalliseen = satamaan, aivan kuin = huomaisimme 
epilepsiakohtauksen alkavan, jottemme tuupertuisi, tai pikemminkin olisi 

kohta tuuppimassa toisia — erityisen usein hyökkäyksemme kohdistuvat 
ystäviimme. Emme rakastu kehen tahansa, emme kadehdi ketä tahansa 
emmekä pelkää ketä tahansa, mutta viha ei jätä ketään koskematta, kukaan ei 
ole suojassa sen hyökkäyksiltä. Vihastumme vihollisille ja ystäville, lapsille ja 
vanhemmille — jopa jumalille, eläimille ja hengettömille esineille, kuten 
Thamyris joka 


pirstoi kullatun torven, 
pirstoi lyyransa kaikuvan kopan. 


Samoin Pandaros oli kiroamassa itsensä, jos hän ei polttaisi joustaan, jonka 
hän oli ensin omin kourin katkonut kappalehiksi.[65] Kserkses puolestaan 
ruoskitutti meren ja merkitsi sen orjanmerkillä. Hän myös lähetti kirjeen 
vuorelle: ”Oi taivaita hipova jumalallinen Athos, älä kasaa tekojeni tielle 
mahdottomia kivenjärkäleitä — jos kuitenkin teet sen, niin hakkaan sinut 
palasiksi ja heitän mereen.” 

Viha saa aikaan paljon pelottavaa — ja paljon naurettavaa. Siksi se on 
tunteista kaikkein vihatuin ja kaikkein halveksituin. Molempia puolia on 
syytä tutkia. 


6 

En tiedä onko tämä oikea tapa, mutta itse aloin hoitaa vihaani tarkkailemalla 
sitä ensin toisissa ihmisissä, aivan kuten spartalaiset oppivat helooteilta, 
millainen tila on päihtymys. Kuten Hippokrates sanoo, sairauksista vaarallisin 
on se, joka muuttaa eniten ihmisen ulkomuotoa, ja ensimmäisiä havaintojani 
olikin, että kun viha sai ihmiset tolaltaan, se muutti suuresti heidän 
ulkonäköään, väriään, kävelyään ja ääntään. 

Kun minulle oli näin muodostunut tunteesta kuva, tuntui sietämättömältä 
ajatus, että olisin itse joskus noin kammottava ja kaistapäinen ystävieni, 
puolisoni tai tytärteni edessä — ei vain hurjan ja oudon näköinen, vaan myös 
äänenkäytöltä tyly ja karkea. Sellaisina olin kohdannut eräät ystäväni: he 
eivät vihansa vuoksi kyenneet säilyttämään luonnettaan ja olemustaan, 
viehättävää puhetapaa, vetoavaa ja miellyttävää keskustelutaitoa. 

Reetori Gaius Gracchus, jolla oli hankala luonne ja joka usein kiihtyi 
puhuessaan, teetti itselleen pillin, sellaisen joita muusikot käyttävät 
ohjatakseen ääntään sävelasteikolla ylös- ja alaspäin. Kun hän puhui, orja 
piteli pilliä hänen takanaan ja puhalsi siitä sopivan vienoa säveltä. Sen avulla 
Gracchus hillitsi huutamistaan ja sai äänestään pois rajuuden ja kiihkon. Niin 
kuin paimenten 


savinen pilli soittaa 
säveltä uneen kutsuvaa, 

niin orja soitollaan lumosi reetorin ja rauhoitti hänen vihansa. 

Jos minulla olisi tuollainen miellyttävä ja taitava seuralainen, en pitäisi 
pahana sitäkään, että hän pitäisi edessäni peiliä vihanpuuskien aikana, niin 
kuin joillekin — jokseenkin hyödyttömästi — tehdään kylvyn jälkeen. 

Sillä, että näkee itsensä luonnottomassa ja häiriintyneessä tilassa, ei ole 
ollenkaan vähäinen vaikutus tunteen kyseenalaistamisessa. Athenesta 
kerrotaan hauskaa tarinaa, että hänen soittaessaan huilua satyyri ojensi häntä: 


Ei tuo ulkomuoto sovi sinulle; heitä huilusi, 
tartu aseisiin ja suorista suupielesi. 


Athene ei ottanut tätä kuuleviin korviinsa. Mutta kun hän näki omat 
kasvonsa virrassa, häntä alkoi inhottaa ja hän heitti huilunsa menemään. 
Taide kauniine melodioineen voi viedä huomion pois rumuudesta. Marsyas 
nähtävästi käytti soittaessaan jonkinlaista riimua ja suukappaletta, jolla hän 
suitsi puhallustensa voimaa ja piti näin kasvonsa järjestyksessä ja peitti sen 
vääristymät, 


vyöttäen ohimonsa kimaltavalla kullalla 
ja puuskuttavan suunsa niskan takaa sidotulla nahkaremmillä. 


Viha ei ainoastaan pullista ja vääristä kasvoja sopimattomiksi, se myös 
lähettää ilmoille vastenmielisen ja epämiellyttävän äänen ja näin liikuttaa 
sydämen liikuttamattomia kieliä.[66] 

Kun tuulet sekoittavat merta ja tuovat pintaan levää ja heinää, sanotaan että 
meri puhdistuu. Mutta ne hillittömät, röyhkeät ja mieltä vailla olevat puheet, 
joita viha huuhtoo rantaan myrskyävästä sielusta, saastuttavat ennen muuta 
sanojansa. Ne altistavat heidät häpeälle, sillä paljastuu, että tuollaista heillä on 
koko ajan sisällään, tuota kaikkea he ovat olleet täynnä, nyt viha vain tuo sen 
esiin. Näin he, kuten Platon sanoo, saavat ”raskaan rangaistuksen teoista 
keveimmästä” eli puheesta, kun heidän vihamielisyytensä, ilkeäkielisyytensä 
ja kaunaisuutensa tulee näkyväksi. 

Kun havainnoin ja tutkin tarkasti kaikkea tätä, se saa minut muistamaan ja 
teroittamaan itselleni, että jos kuumeisen on hyvä säilyttää kielensä pehmeänä 
ja tasaisena, vielä suuremmalla syyllä vihaisen. Jos kuumeisen kieli on 
normaalista poikkeava, se on huono merkki mutta ei aiheuta mitään pahaa. 
Mutta kun vihaisen ihmisen kieli muuttuu karkeaksi ja likaiseksi ja alkaa 
suoltaa sopimatonta puhetta, esiin tuleva röyhkeys myrkyttää 
parantumattomasti ihmissuhteita ja paljastaa jäytävän pahantahtoisuuden. 
Viini ei tuota lainkaan samanlaista pidäkkeetöntä ja epäsosiaalista käytöstä 

kuin viha: viinin kanssa virtaa nauru ja leikki, viha on äreydellä sekoitettu. Se 
joka on juomaseurassa hiljaa, on tylsää ja rasittavaa seuraa, mutta 
vihastuneena ei mikään ole parempaa käytöstä kuin olla vaiti, kuten Sapfo 
kehottaa: 


Kun viha leviää rinnassasi, 
pidä kurissa räksyttävä kielesi. 


8 

Vihan valtaan joutuneiden ihmisten tarkkailu ei anna meille ainoastaan näitä 
oivalluksia, vaan se auttaa meitä ymmärtämään vihan olemuksen muiltakin 
osin: että se ei ole jalosyntyistä eikä miehekästä eikä siinä ole mitään suurta 
eikä ylevää. Monille tosin kiihtyneisyys näyttäytyy aktiivisuutena, uhittelu 
rohkeutena ja uhmakkuus lujuutena. Jotkut jopa pitävät julmuutta 
sankaruutena, jääräpäisyyttä  sitkeytenă ja kiukkuisuutta moraalisena 
närkästyksenä, mutta he erehtyvät. Vihastuneiden ihmisen teot, eleet ja 
olemus todistavat heidän pikkumaisuudestaan ja heikkoudestaan. 

Tämä näkyy ihmisissä, jotka tukistavat pieniä lapsia, raivoavat naisille ja 
katsovat oikeaksi rangaista hevosia, koiria ja muuleja, niin kuin 
pankratisti[67] Ktesifon, joka piti aiheellisena potkaista muulia, joka oli ensin 
potkaissut häntä. Mutta se näkyy myös tyranneissa: heidän pikku- 
sieluisuutensa on nähtävissä heidän kostonhalussaan ja heidän sisäinen 
levottomuutensa heidän teoissaan. Verenhimossaan he muistuttavat purevia 
käärmeitä, jotka tuskasta kiehuen yrittävät raivoisasti kohdistaa poltteen 
haavoittajiinsa. 

Keho turpoaa, kun siihen kohdistuu voimakas isku; samaan tapaan 
mieleltään heikot ihmiset ovat alttiimpia kiihtymään, ja heidän vihansa on sitä 
suurempi, mitä suurempi on heidän heikkoutensa. Siksi naiset ovat enemmän 
vihaan taipuvaisia kuin miehet, sairaat enemmän kuin terveet, vanhukset 
enemmän kuin parhaassa iässään olevat, huono-osaiset enemmän kuin 
onnekkaat. Ahne vihastuu herkästi taloudenhoitajalleen, suursyömäri kokille, 
mustasukkainen vaimolleen, turhamainen suuttuu kuullessaan puhuttavan 
itsestään pahaa. Kaikkein pahimpia ovat kuitenkin 


kiihkeät julkisuuden tavoittelijat. 
Heidän tuskansa on kaikkien näkyvillä, 


kuten Pindaros sanoo. 

Viha nousee siis sielun ahdistuksesta ja kärsimyksestä, joka puolestaan 
johtuu heikkoudesta. Vihanpuuskat eivät siten ole ”sielun jänteitä”, niin kuin 
joku väittää, vaan pikemminkin nyrjähdyksiä tai revähdyksiä sielun 
saattaessaan itseään rajulla liikkeellä puolustusasentoon. 

Fi ole mitenkään miellyttävää katsella tällaisia ikäviä esimerkkejä, siihen vain 
väistämättä joutuu. Sen sijaan ihmisistä, jotka käsittelevät vihansa tyynesti ja 
hillitysti, voin kertoa sellaista, mikä on kaunista nähdä ja kaunista 
kuulla. Aloitan moittimalla niitä, jotka sanovat: 


Teit vääryyttä tuolle miehelle — se miehenkö pitäisi sietää? 
Ja: 
Tallaa häntä, astu kaulalle, paiskaa maahan! 


Tällaisilla ja muilla yllyttävillä puheilla jotkut ikävästi siirtävät vihan 
naisten asunnoista miesten asuntoihin. Kaikissa muissa asioissa rohkeus on 
sovinnossa oikeudenmukaisuuden kanssa, mutta minusta näyttää, että 
lempeydestä se käy taistelua, ikään kuin se kuuluisi sille paremmin. Joskus 
ihmisistä heikomman on mahdollista hallita vahvempaansa, mutta se että 
hankkii sieluunsa voitonpokaalin kukistamalla vihan (”se on hankala 
taisteltava”, sanoo Herakleitos, ”sillä mitä se haluaakin, sen se hankkii sielun 
kustannuksella”) vaatii suurta ja voittoisaa voimaa — järkevää harkintakykyä, 
joka todellisten jänteiden ja lihasten tavoin pitää tunteet ojennuksessa.[68 ] 

Siksi pyrin keräämään ja opiskelemaan tällaisia kertomuksia, ei vain 
filosofeista (joista järkevät ihmiset sanovatkin, että heillä ei ole sappea 
lainkaan) vaan vielä enemmän tyranneista ja kuninkaista — kuten 
Antigonoksesta. Kun sotilaat herjasivat häntä hänen telttansa lähellä luullen, 
ettei hän kuule, hän työnsi vain sauvansa ulos teltasta ja sanoi: ”Voisitteko 
siirtyä jatkamaan moittimistani hiukan kauemmas!” 

Sitten on akhaialainen Arkadion, joka oli aina moittimassa Filipposta ja 
kehotti pakenemaan 


kunnes löytyy maa, miss? ei Filippost? kukaan tunne.[69] 


Kun Arkadion myöhemmin näyttäytyi Makedoniassa, Filippoksen ystävät 
olivat sitä mieltä, että häntä ei saisi päästää menemään rankaisematta. 
Kohdatessaan Arkadionin Filippos kuitenkin kohteli tätä vieraanvaraisesti ja 
lähetti tälle lahjoja ja ystävyydenosoituksia. Myöhemmin hän kehotti 
ystäviään ottamaan selvää, millaista todistusta Arkadion nyt antoi hänestä 
kreikkalaisille. Kaikki kertoivat, että Arkadionista oli tullut mitä ihmeteltävin 
kuninkaan puolestapuhuja, mihin Filippos: ”Katsokaa nyt, olen parempi 
lääkäri kuin te!” 

Samoin Olympiassa Filippoksesta kiersi jokin pilkkapuhe, ja jotkut olivat 
sitä mieltä, että kreikkalaiset pitäisi panna kärsimään siitä, että he puhuvat 
pahaa Filippoksesta, vaikka tämä kohtelee heitä hyvin. ”Mitähän he sitten 

tekevät”, kysyi Filippos, ”jos kohtelen heitä huonosti?” 

Yhtä hienoa oli Peisistratoksen käytös Thrasybulosta kohtaan, Porsennan 
käytös Muciusta kohtaan ja Magaan käytös Filemonia kohtaan. Filemon oli 
tehnyt Magaasta julkista pilkkaa teatterissa: 


— Sinulle on kirje kuninkaalta, Magas. 
— Vaan Magas-rukka kun ei osaa lukea! 


Kun myrsky myöhemmin heitti Filemonin Paraetoniumiin, hän joutui 
Magaan käsiin. Silloin Magas käski sotilaansa vain koskettaa veitsellä 
Filemonin paljasta kaulaa ja sen jälkeen poistua tahdikkaasti. Hän lähetti 
Filemonille lahjaksi nopat ja pallon, kuin jollekin älyä vailla olevalle lapselle, 
ja antoi tämän mennä. 

Ptolemaios teki kerran pilaa jonkun oppineen tietämättömyydestä kysyen 
tältä, kuka oli Peleun isä. Tämä vastasi: ”Jos sinä kerrot ensin, kuka on 
Lagoksen isä.” Tämä oli Ptolemaioksen epäselvään syntyperään kohdistuva 
herja,[70] ja kaikki olivat raivoissaan siitä, miten sopimaton se oli. Mutta 
Ptolemaios sanoi: ”Jos ei kuninkaan sovi joutua herjattavaksi, niin ei 
kuninkaan sovi myöskään itse herjata!” 

Aleksanteri oli ollut tavanomaista ankarampi Kallistheneelle ja Kleitokselle, 
ja niinpä Poros jouduttuaan vangituksi pyysi, että Aleksanteri kohtelisi häntä 
”kuin kuningas”. Kun Aleksanteri kysyi häneltä: ”Onko vielä jotain muuta?”, 
hän vastasi: ”Sanoihin kuin kuningas? sisältyy kaikki.” 

Tämän vuoksi jumalten kuninkaasta käytetään nimitystä Meilikhios, 
Laupias. Tosin ateenalaiset taitavat käyttää nimeä Mainaktes, Raivoisa. 
Rankaiseminen kuuluu kuitenkin raivottarille ja daimoneille, se ei ole 
jumalallista eikä olympolaista. 


10 
Kun Filippos oli hävittänyt Olynthoksen kaupungin, joku sanoi: 
”Samanlaisen kaupungin jälleenrakentaminen ei häneltä onnistuisi.” Samoin 
voi sanoa vihalle: ”Osaat kyllä panna sekaisin ja tuhota ja lyödä maahan, 
mutta pystyttäminen, pelastaminen, säästäminen ja kestäminen kysyvät 
lempeyttä, armollisuutta ja itsehillintää. Niihin tarvitaan Camillusta, 
Metellusta, Aristeidesta ja Sokratesta. Pistäminen ja pureminen on 
muurahaisten ja paarmojen hommaa.” 

Tutkiessani tarkkaan vihan tapaa puolustautua, huomasin että se on 
enimmäkseen täysin hyödytöntä: voimat kuluvat huulten pureskeluun, 
hampaiden  kiristelyyn, turhiin hyökkäyksiin ja  Ioiteltuihin mutta 
järjettömiin solvauksiin. Lopputulos muistuttaa naurettavuudessaan juoksu- 
kilpailuun osallistuvia lapsia, jotka hallitsematta itseään kaatuvat jo ennen 

maalia, jota kohti olivat matkalla. 

Siksi ollenkaan huono ei ollut rhodoslaisen kommentti roomalaisen 
kenraalin adjutantille, joka räyhäsi röyhkeästi hänen edessään: ”Minua ei 
kiinnosta sinun puheesi, vaan kenraalisi hiljaisuus.” 

Samoin Sofokles saatuaan haarniskan Neoptolemoksen ja Eurypyloksen ylle 
kuvaa heitä: 


Solvauksia ja uhkauksia huutamatta 
he mursivat vaskisten joukkojen kehän. 


Jotkut  barbaarikansat kastelevat keihäänkärkensä myrkkyyn, mutta 
miehekkyys ei kaipaa sappea, sillä se on jo valeltu järjellä. Viha ja raivo sitä 
vastoin ovat hauraita ja särkyviä. Siksi spartalaiset soittavat huilua sotiville 
joukoille karkottaakseen heistä vihan, ja ennen taistelua he uhraavat muusille 
säilyttääkseen järkensä vakaana. He eivät myöskään lähde jahtaamaan 
pakenevaa vihollista, vaan vetävät takaisin vihansa, halliten sitä kevyesti ja 
helposti kuin näppärää veistä. 

Valtavasti on niitä, joilta viha on vienyt hengen ennen kuin heidän kostonsa 
on valmistunut: näin kävi Kyyrokselle ja thebalaiselle Pelopidaalle. 

Agathokles otti hyväntuulisesti vastaan pilkan kaupungin asukkailta, jota 
hän oli valloittamassa. Kun jotkut sanoivat: ”Savenvalaja[71], mistä aiot 
saada rahat maksaaksesi palkan sotureillesi?” hän vastasi nauraen: ”Tästä 
kaupungista, kunhan olen sen valloittanut.” 

Jotkut pilkkasivat Antigonoksen epämuodostuneita kasvoja 
kaupunginmuurilta. Hän vastasi: ”Ja minä kun olen pitänyt kasvojani 
komeina!” Otettuaan kaupungin haltuun hän myi nuo pilkkaajat orjiksi 
vannoen, että olisi yhteydessä heidän isäntiinsä, jos he herjaisivat häntä vielä 
uudestaan. 

Olen myös nähnyt, miten viha saa asianajajat ja puhujat kompuroimaan 
pahemman kerran. Aristoteles kertoo, miten samoslaisen Satyroksen ystävät 
tukkivat tämän korvat vahalla oikeudenistunnossa, jotta tämä ei provosoituisi 
vastustajien pilkasta ja sotkisi asioita. Ja emmekö itsekin usein pilaa 
tilaisuuden rangaista huonosti käyttäytynyttä orjaa: he säikähtävät uhittelevia 
sanojamme ja juoksevat pakoon. 

Hoitajat sanovat lapsille: ”Lakkaa itkemästä, niin saat sen!” Fi olisi 
pahitteeksi sanoa samoin vihalle: ”Älä hötkyile, huuda ja hätäile, niin saat 
haluamasi paljon paremmin ja helpommalla.” Kun isä näkee, että lapsi yrittää 
leikata tai vuolla puukolla jotakin, hän ottaa puukon ja tekee sen itse. Samoin 
kun järki ottaa rankaisemisen vihalta itselleen, se rankaisee turvallisesti, 
siististi ja rakentavasti sitä, jota kuuluu rangaista, eikä itseään, kuten viha 
usein tekee. 

Kaikkia tunteita on koulutettava, niin että harjoituksen avulla niiden 
järjettömyyttä ja jyrkkyyttä kesytetään ja kukistetaan, mutta mitään muuta 
tunnetta ei ole orjien kanssa harjoiteltava yhtä paljon kuin vihaa. Orjia 
kohtaan emme tunne kateutta, pelkoa emmekä kilpailunhalua, mutta usein 
vihastumme heihin, ja — koska meillä on kaikki valta eikä kukaan vastusta 
eikä estä — törmäys tai harha-askel saa meidät suistumaan maahan kuin 
olisimme = liukkaalla = alustalla.[72] Kun rajoittamaton valta toimii 
tunnekuohussa, se tekee väistämättä virheitä, ellei tuota valtaa ympäröidä 
lempeydellä ja ellei pysytä lujana vaimon ja ystävien syyttäessä heikkoudesta 
ja saamattomuudesta. 

Itseäni tuollaiset syytökset kiihottivat orjia kohtaan, aivan kuin 
rankaisematta jättäminen turmelisi heitä. Meni kauan aikaa ennen kuin 
huomasin, että orjien turmeleminen lempeydellä on ensiksikin parempi 
vaihtoehto kuin se, että kieroutuu itse oikaistessaan toisia katkeruuden ja 
vihan vallassa. 

Toiseksi, olen nähnyt, että juuri rankaisematta jättäminen on saanut monet 
katumaan pahuuttaan; armollisuus pikemminkin kuin rangaistus on saanut 
heidät aloittamaan muutoksen kohti parempaa. Samoin olen havainnut, että 
orjat palvelevat halukkaammin niitä, jotka antavat käskyt hiljaisin 
päännyökkäyksin kuin niitä, jotka pieksevät ja käyttävät poltinrautaa. Kaikki 
tämä vakuutti minut, että järkevä harkinta tuottaa parempaa johtajuutta kuin 
kiukku. Ei siis ole niin kuin runoilija sanoo, että missä pelko, siellä myös 
kunnioitus, vaan juuri toisin päin: niissä jotka kunnioittavat, syntyy 
itsehillintää tuottavaa pelkoa. Jatkuva ja säälimätön piiskaaminen ei saa 
ihmisiä katumaan pahoja tekojaan vaan suunnittelemaan, miten niistä ei jäisi 
kiinni. 

Kolmanneksi, pidän mielessäni ja muistuttelen itseäni jatkuvasti siitä, että se 
joka opetti meitä ampumaan jousella, ei kieltänyt ampumasta, vaan 
ampumasta ohi. Samoin opetus siitä, miten rangaistaan oikea-aikaisesti, 
kohtuullisesti, hyödyllisesti ja asiallisesti, ei tarkoita kaiken rankaisemisen 
estämistä. Pyrin siksi vain panemaan vihan syrjään, enkä halua kieltää 
rangaistavilta oikeutta puolustuspuheeseen vaan kuulla sen. Aika antaa 
tunteelle tilaa lientyä ja auttaa harkintaa löytämään rangaistukselle sopivan 
tavan ja kohtuulliset mitat, eikä rangaistavalle jää syytä hangoitella 
saamaansa kuritusta vastaan, kun sitä ei anneta vihan vallassa vaan hyvin 
perustein. Näin vältetään myös suurin häpeä: se että orja olisi enemmän 
oikeassa kuin isäntänsä. 

Kun Aleksanteri oli kuollut, Fokion halusi estää kansaa nousemasta 
ennenaikaisesti kapinaan ja uskomasta uutista saman tien ja sanoi: ”Jos hän 

on kuollut tänään, niin hän on sitä myös huomenna ja ylihuomenna.” Samoin 
suosittelen sitä, jolla on kova kiire rankaisemaan, kuiskaamaan itselleen: ”Jos 
hän on syyllinen tänään, hän on sitä huomenna ja ylihuomennakin.” Mitään 
vahinkoa ei tapahdu, jos hän saa rangaistuksensa myöhässä, mutta jos hän saa 
sen liian pian, hän tulee aina näyttämään aiheettomasti tuomitulta. Näin onkin 
usein tapahtunut. Kuka meistä on niin julma, että ruoskii ja kurittaa orjaa, jos 
tämä viisi tai kymmenen päivää sitten käräytti ruoan, kaatoi pöydän tai 
vastasi kutsuumme liian hitaasti? Tällaiset asiathan saavat meidät suunniltaan 
ja tekevät meistä äreitä ja säälimättömiä silloin, kun ne ovat juuri sattuneet ja 
vielä tuoreessa muistissa. Samaan tapaan kuin kiinteät kappaleet sumussa, 
teot näyttävät suuremmilta vihan läpi katsottuna. 

Siksi meidän tulisi nopeasti palauttaa mieleen tällaiset pohdinnat. Jos teko 
näyttää pahalta sittenkin, kun vihasta ei ole enää pienintäkään epäilystä ja 
voimme arvioida sitä puhtaalla ja rauhallisella mielellä, silloin meidän pitää 
palata asiaan eikä enää laiminlyödä ja sivuuttaa rangaistusta, niin kuin 
sivuutamme ruoan ruokahalun mentyä. Mikään ei ole suurempi syy vihan 
vallassa rankaisemiseen kuin se, että vihan mentyä jätämme rankaisematta ja 
annamme asian olla. Olemme silloin kuin laiskat soutajat, jotka tyynellä 
säällä lepäävät satamassa ja lähtevät henkensä vaarantaen vesille, kun tuuli on 
noussut. Syytämme järkeä velttoudesta ja pehmeydestä rangaistusten 
jakamisessa ja säntäämme eteenpäin vaarallisesti, kun viha on myrskyn 
tavoin päällämme. 

On luonnollista, että ihminen nauttii aterian silloin, kun hänellä on nälkä, 
mutta rankaisemisesta ei pidä nauttia silloin, kun siihen tuntee nälkää tai 
janoa, eikä se kaipaa vihaa särpimeksi. Päinvastoin, rangaistus tulee antaa 
järjen ohjaamana ja ikään kuin välttämättömyyden pakosta silloin, kun on 
mahdollisimman kaukana rankaisemisen halusta. 

Aristoteles kertoo, että Tyrrhenassa orjia ruoskittiin huilujen säestyksellä, 
mutta rankaisemisesta ei pidä etsiä nautintoa ja mielihyvää eikä sillä pidä 
mässäillä. Siitä ei pidä tuntea sen enempää iloa kuin katumusta — edellinen on 
eläimellistä, jälkimmäinen naismaista. Tuomio pitää jakaa ilman tuskaa ja 
nautintoa, järjen valitsemalla hetkellä, antamatta vihalle tilaisuutta. 


12 
Tämä ei ehkä kuitenkaan näytä hoitokeinolta itse vihaan, vaan kyse on 
enemmän siitä, miten välttää ja ehkäisee virheet, joita jotkut tekevät vihan 
vallassa. (Toisaalta: vaikka pernan turvotus on vain kuumeen oire, sitä 
lievittämällä laskee myös itse kuume, kuten Hieronymos sanoo.) 

Kun tutkin vihan syntyä, huomasin että eri ihmiset joutuvat sen valtaan eri 
syistä. Kuitenkin lähes aina mukana on kokemus, ettei saa arvostusta eikä tule 

huomatuksi. Siksi meidän tulee auttaa niitä, jotka pyrkivät vihasta eroon, 
pitämällä halveksunta tai ylimielisyys niin kaukana kuin suinkin, ja selittää 
käytöstämme pikemminkin tietämättömyydellä, pakolla, tunteellisuudella tai 
epäonnella. 

Kuten Sofokles sanoo: 


Fi edes luonnon suoma järki, oi kuningas, pysy niissä, 
jotka ovat pahassa pulassa, vaan jättää heidät.[73] 


Agamemnon puolestaan panee Aten syyksi sen, että vei Briseiksen.[74] Hän 
lupaa: 


”Sen minä korvaan taas, lukemattomat suon sopulunnaat.”[75] 


Anelu ei ole halveksivan ihmisen käytöstä, ja kun vääryyden tehnyt näyttää 
nöyrältä, se häivyttää ylimielisyyden vaikutelman. Vihastuneen ihmisen ei 
tule kuitenkaan odottaa tätä, vaan ottaa käyttöön Diogeneen vastaus, kun 
hänelle sanottiin: ”Nuo ihmiset nauravat sinulle.” Diogenes vastasi: ”Mutta 
minäpä en tule nauretuksi.” Vihastuneen ei pidä ajatella, että häntä 
halveksitaan, vaan halveksia itse sitä, joka häntä loukkasi, ajatellen että se 
johtui heikkoudesta, virheestä, harkitsemattomuudesta, 
välinpitämättömyydestä, pikkumaisuudesta, vanhuudesta tai nuoruudesta. 

Palvelusväki ja ystävät on pidettävä kaiken tällaisen pohdinnan 
ulkopuolella. He eivät suinkaan halveksi meitä voimattomina tai 
aikaansaamattomina, kun käyttäydymme järkevästi ja olemme hyväntahtoisia, 
vaan palvelijat pitävät meitä silloin hyvinä isäntinä, ystävät rakastettavina. 
Tunne siitä, että meitä halveksitaan, saa meidät käyttäytymään tylysti ei vain 
vaimoa, palvelijoita tai ystäviämme kohtaan. Kokemus halveksunnasta saa 
meidät kimpaantumaan myös hotellinpitäjille, merimiehille ja päihtyneille 
muulinajajille. Raivostumme jopa haukkuville koirille ja tuuppiville aaseille, 
niin kuin mies, joka halusi hakata aasinajajan, ja kun tämä huusi: ”Olen 
Ateenan kansalainen!” mies kääntyi aasin puoleen: ”Sinä ainakaan et ole 
Ateenan kansalainen”, ja antoi tälle monta iskua. 

Itsekkyys ja tyytymättömyys yhdistettynä ylelliseen ja velttoon elämäntyyliin 
aiheuttaa meissä noita toistuvia vihanpuuskia, jotka kasvavat vähä vähältä 
sielussa kuin mehiläisten tai ampiaisten parvi. Lempeyteen palvelijoita, 
puolisoa ja ystäviä kohtaan ei ole parempaa tietä kuin tyytyväisyys ja 
yksinkertainen elämä, se että osaa hyväksyä sen mitä on eikä kaipaa 
kaikenlaisia erikoisuuksia. 


Se joka ei nauti ruoasta jos sitä on liikaa paistettu tai keitetty, 

jolle ei kelpaa kypsä, ei raaka, ei medium, niin että kiitosta tulisi,[76] 





joka ei juo viiniä jos ei ole lunta sitä viilentämään, ei syö leipää jos se on 
torilta ostettu, ei koske ruokaan jos se tarjoillaan arkisista saviastioista, ei 
nuku patjalla jos se ei keinahtele kuin meri syvyyksistä asti, joka hakkaa ja 
pieksee pöydässä palvelijoita haluten nähdä heidät hikisinä huutaen 
juoksemassa kuin he olisivat tuomassa hauteita palovammaan — tällainen 
ihminen on heikon, surkean, inisevän elämäntapansa orja. Niin kuin ihminen, 
jonka yskä pitkittyy tai joka toistuvasti loukkaa itseään, hän on 
huomaamattaan kehittämässä vihasta itselleen katarria tai vuotavaa haavaa. 

Siksi meidän tulee totuttaa kehomme yksinkertaiseen elämään ja siitä 
seuraavaan tyytyväisyyteen ja riippumattomuuteen. Ne jotka tulevat vähällä 
toimeen, eivät koskaan ole paljoa vailla. 

Ruoasta on hyvä aloittaa: ei ole niin kovin vaikeaa nauttia hiljaisesti se, mitä 
lautasella sattuu milloinkin olemaan, sen sijaan että olemalla jatkuvasti 
kiukkuinen ja kärttyinen maustaa oman ja ystäviensä ruoan kaikkein 
karvaimmalla kastikkeella eli vihalla. 


Konsaan kolkompaa toki iltaist? ei ole ollut[77] 


kuin se, joka nautitaan orjia hakaten tai vaimoa sättien siksi, että ruoka on 
palanutta tai savunmakuista tai suolatonta tai leipä liian kylmää. 

Arkesilaos oli kerran kestitsemässä vieraita ja kun ruokaa tuotiin pöytään, 
leipä puuttui, koska orjat olivat unohtaneet käydä ostamassa sitä. Kuka meistä 
ei olisi tuossa tilanteessa karjunut niin että seinät särkyvät, mutta Arkesilaos 
vain hymyili ja sanoi: ”Tällaista on, kun filosofit järjestävät illallisen!”[78] 

Sokrates toi kerran palestralta[79] Euthydemoksen kotiinsa. He törmäsivät 
Ksanthippeen, joka alkoi vihan vallassa sättiä heitä ja lopulta kaatoi pöydän. 
Futhydemos loukkaantui syvästi ja nousi lähteäkseen, mutta Sokrates sanoi: 
”Eikö jokin aika sitten sinun luonasi kana lentänyt sisään ja tehnyt aivan 
saman, emmekä olleet siitä moksiskaan?” 

Meidän tulee ottaa vieraat vastaan hyväntuulisesti, nauraen ja ystävällisesti, 
eikä kulmat kurtussa ja niin, että palvelijat tärisevät pelosta. Samoin meidän 
tulee totuttautua käyttämään kaikkia astioita tyytyväisin mielin eikä niin, että 
käytämme jotakin mieluummin kuin toista, niin kuin monet tekevät: vaikka 
heillä on paljon juoma-astioita, he kieltäytyvät juomasta muista kuin yhdestä 
kupista, kuten kerrotaan Mariuksesta. Toisilla on sama suhde öljypulloihin tai 
kaapimiin: he ovat ihastuneet yhteen monien joukossa. Jos se sitten särkyy tai 
hukkuu, he ottavat sen raskaasti ja rankaisevat ankarasti. Siksi sen joka 
vihastuu herkästi, on pysyttävä erossa harvinaisista ja taidokkaista esineistä, 
kuten juomakupeista, koruista ja jalokivistä. Sellaisen menetys saa ihmisen 

enemmän suunniltaan kuin jos hukkaa helposti valmistettavan, tavanomaisen 
esineen. 


Kun Nero rakennutti ihmeellisen kauniin ja ylellisen kahdeksankulmaisen 
teltan, Seneca huomautti: ”Annoit todistuksen köyhyydestäsi. Jos teltta joskus 
sinulta tuhoutuu, sinulla ei ole varaa tehdä toista samanlaista.” Ja teltta 
todellakin tuhoutui, kun sitä kuljettanut laiva upposi. Mutta Nero muisti 
Senecan sanat ja otti menetyksen rauhallisesti. 

Tyytyväinen elämänasenne saa joustavaksi ja lempeäksi myös palvelijoita 
kohtaan, ja jos heitä, niin varmasti myös ystäviä ja ylipäänsä kaikkia oman 
vallan alla olevia kohtaan. Näemme, että vastahankitut orjat eivät utele 
uudesta isännästään, onko tämä taikauskoinen tai kateellinen, vaan saako 
tämä kiukunpuuskia. On yleinen totuus, että jos viha hallitsee, mies ei voi 
sietää edes hyvin käyttäytyvää naista eikä nainen rakastavaa miestä eivätkä 
ystävät toistensa seuraa. Viha tekee siten niin avioliitosta kuin ystävyydestä 
sietämättömän, kun taas ilman vihaa jopa humalaisen seura on helppo kestää. 
Humalaiselle riittää rangaistukseksi jumalan sauva[80], ellei kuvaan astu 
viha, jolloin viini tuottaa rentouden ja tanssin sijasta raakuutta ja 
raivopäisyyttä. Pelkkään hulluuteen tepsivät Antikyran lääkkeet[81], mutta 
hulluus sekoittuneena vihaan tuottaa tragedioita ja synkkiä tarinoita. 





14 
Vihalle ei pidä antaa sijaa 


e vitsaillessa, sillä se tuo ystävyyteen vihollisuutta 

e ei keskustelussa, sillä se muuttaa tiedonhalun riidanhaluksi 

e ei oikeuden jakamisessa, sillä se tuo vallankäyttöön öykkäröintiä 

e ei opetuksessa, sillä se lannistaa ja saa vihaamaan opiskelua 

e ei menestyksen hetkellä, sillä se lisää kateutta 

eei epäonnessa, sillä se karkottaa myötätunnon ajamalla 
kiukuttelemaan ja riitelemään niiden kanssa, jotka olisivat 
halunneet osoittaa sympatiaa. 


Näin kävi Priamokselle, joka sanoi: 


”Pois, vetelehtijät kurjat! Siis koton? eikö jo kyllin 
huolt? ole itsellänne, kun kiusaamaan mua käytte?”[82] 


Myönteisyys sitä vastoin on avuksi, se tekee asioista kauniimpia ja 
paremmalta maistuvia ja lempeydellä se voittaa vihan ja kaikenlaisen 
pahantuulisuuden. Kun Eukleideen veli sanoi tälle riidan jälkeen: ”Paha 
minut periköön, jos en kosta sinulle!” Eukleides vastasi: ”Paha minut 

periköön, jos en voita sinua puolelleni!” Tällä hän saman tien sai veljensä 
kääntymään ja muuttamaan mieltään. 

Polemonia sätti kerran mies, joka oli kivienkeräilijä ja hulluna 
kallisarvoisiin sinettisormuksiin. Polemon ei vastannut mitään vaan syventyi 
yhteen miehen sormuksista ja tutki sitä tarkoin. Tämä miellytti miestä kovin 
ja hän sanoi: ”Älä siellä tutki, hyvä Polemon, vaan tuo se tänne parempaan 
valoon, niin se näyttää vielä kauniimmalta!” 

Kun Aristippoksen ja Aiskhineen välille oli tullut vihaa ja joku sanoi: 
”Aristippos, missä on nyt ystävyytenne?”, tämä vastasi: ”Se on nukkumassa, 
mutta aion herättää sen.” Sitten hän meni Aiskhineen luo ja sanoi: ”Näytänkö 
minä sinusta niin toivottomalta tapaukselta, etten ansaitse edes nuhteitasi?” 
Siihen Aiskhines vastasi: ”Olet luonnoltasi niin paljon kaikessa minua 
etevämpi — ei ihme, että tässäkin näit minua nopeammin, mitä on tehtävä.” 


Harjaskarvaisen villisian 

kaataa maahan makaamaan, 
nainen — ei vaan pieni lapsi 
kutittamalla hennolla kädellään, 
helpommin kuin 

painijoista yksikään.[83] 


Osaamme kesyttää metsän pedot, tehdä niistä säyseitä, kannamme suden ja 
leijonan pentuja käsivarsilla mutta kun viha saa meissä vallan, torjumme omat 
lapset, ystävät ja seuralaiset luotamme ja päästämme kiukun kuin pedon 
palvelijoiden ja toisten kansalaisten kimppuun, emmekä tee lainkaan hyvin, 
kun kutsumme tätä kaunistelevasti "moraaliseksi närkästykseksi?. Olen sitä 
mieltä, että tästä yhtä vähän kuin muistakaan tunnetiloista ja sielun 
sairauksista meitä pelastaa se, että kutsumme niitä hienoilla nimillä — 
sellaisilla kuin "harkitsevaisuus”, ?anteliaisuus' tai 'hurskaus”. 

Kuten Zenon sanoi, siemen on sekoitus, johon on uutettu kaikki sielun 
ominaisuudet, ja samaan tapaan kiukustuminen on kuin siemen, johon 
sisältyvät kaikki muut tunteet. Siihen on uutettu tuskaa ja nautintoa ja 
röyhkeyttä, kateudesta se on perinyt vahingonilon, mutta kiukku on kateutta 
pahempi, koska se ei pyri välttämään kärsimystä vaan haluaa tuhota 
vastustajansa vaikka kärsimyksen hinnalla. Siihen on istutettu kaikkein 
vastenmielisin toive: halu nähdä toisten kärsivän. 

Kun lähestymme paheellisen ihmisen taloa, kuulemme huilun soivan vielä 
aamunkoiton aikaan, huomaamme ”viininmurat”, niin kuin joku niitä kutsuu, 
seppeleenriekaleita siellä täällä, ja ovensuussa palvelijoita pitelemässä 

krapulaista päätään. Armottomat ja kärttyisät ihmiset puolestaan tunnistat 
heidän orjiensa kasvoista, polttomerkeistä ja kahleista. 

Ainoa laulu vihaisen miehen katon alla on jatkuva valitus,[84] kun sisällä 
ruoskitaan taloudenhoitajaa ja palvelustyttöjä kidutetaan. Tämä tuska, joka on 
aina mukana, kun viha etsii nautintoa ja toteuttaa toiveitaan, herättää sen 
näkevässä myötätunnon. 

Niidenkin, jotka usein aidosti vihastuvat siitä syystä, etteivät siedä vääryyttä, 
tulee välttää vihassaan liioittelua ja jyrkkyyttä. Samoin heidän tulisi päästä 
eroon liiallisesta luottamuksesta ihmisiin ympärillään. Se kasvattaa vihaa 
enemmän kuin mikään muu tekijä — kun vaikkapa hyvänä pidetty ihminen 
osoittautuu alhaiseksi, tai kun ihminen, jota pidimme ystävänä, alkaa riidellä 
ja syyttää meitä jostakin. 

Varmaan tiedätkin, miten vahva on oma taipumukseni ajatella ihmisistä 
hyvää ja luottaa heihin. Se on kuin ottaisi askelen tyhjän päälle: mitä 
enemmän lasken sen ihmisen varaan, joka osoittaa minulle ystävyyttä, sitä 
pahemmin erehdyn ja sitä suurempi on mielipaha kun kaadun. Olen hyvin 
innokas ja tunteellinen ystävyyssuhteissa enkä tästä taipumuksestani ehkä 
enää kykene irrottautumaan, mutta liiallista luottamusta ihmisiin voin suitsia 
käyttämällä apuna Platonin varoitusta. Hän sanoo liittäneensä matemaatikko 
Helikonin kehuun varauman[85] siksi, että ihminen on luonteeltaan 
häilyväinen olento. Platon sanoo tuntevansa aiheellista pelkoa niidenkin 
kaupunkilaisten seurassa, jotka ovat saaneet hyvän kasvatuksen: hekin voivat 
aina paljastaa jonkin luonteessaan olevan heikkouden, ihmisiä ja ihmisten 
siementä kun ovat. 

Sofokles puolestaan sanoo: 


Tutki kuolevaisten touhuja, 
ja huomaat suurimman osan kunniattomiksi, 


mutta hän näyttää polkevan ja halveksivan meitä jo liikaa. Silti tällaisella 
nihkeällä ja syyttävällä arviolla voi olla vihaamme tasoittava vaikutus. Eniten 
meidät saa nimittäin nyrjähtämään se, mikä on äkillistä ja odottamatonta. 
Meidän pitäisi, niin kuin Panaitios sanoo, ottaa oppia Anaksagoraasta, joka 
poikansa kuoltua sanoi: ”Tiesin olevani isä kuolevaiselle.” Näin tulisi 
jokaisen meistä sanoa silloin, kun toisten virheet ärsyttävät meitä: ”Tiesin 
ostaneeni orjan, en filosofia.” ”Tiesin, että ystävystyin ihmiseen, jolla on 
tunteet.” ”Tiesin, että vaimoni on nainen.” 

Jos jokainen sanoisi aina itselleen niin kuin Platon: ”Entä jos olen itse 
sellainen?”,[86] kääntäisi ajatuksensa ulkoa sisäänpäin ja osoittaisi toisten 

arvostelemisessa malttia, silloin moraalinen närkästys ei kohdistuisi niin 
paljon muihin ihmisiin, kun huomaa miten paljon itse tarvitsee armollisuutta. 

Ollessamme vihaisen rankaisumielialan vallassa kuulostamme kuitenkin 
Aristeideelta tai Catolta: ”Älä varasta!” ”Älä valehtele!” ”Sinä senkin 
laiskuri!” Kaikkein häpeällisintä on se, että vihaisina moitimme toisia vihasta, 
ja tunnekuohussa rankaisemme virheistä, jotka tehtiin tunnekuohussa. Toisin 
kuin lääkärit, jotka 


kitkerän sapen kitkerin lääkkein huuhtovat pois, 


me vain ärsytämme ja pahennamme tautia entisestään. 

Samalla kun keskityn kaikkeen tähän, pyrin lisäksi hillitsemään 
uteliaisuuttani. Se että syynää ja nuuskii kaikkea ja haluaa tietoonsa kaiken 
mahdollisen palvelijan askareista, ystävän tekemisistä, pojan vapaa- 
ajanvietosta, vaimon kuiskauksista, se synnyttää paljon ja jatkuvia ja 
päivittäisiä vihanpuuskia, joista tuloksena on kärttyisä ja kiukkuinen 
mielentila. 

Vaikka onkin niin kuin Euripides sanoo, että jumala 


tarttuu vain tärkeimpiin asioihin 
ja antaa pienten olla, jättää ne kohtalolle, 


olen sitä mieltä, että järkevän ihmisen ei pidä uskoa mitään kohtalolle eikä 
laiminlyödä mitään. Hänen tulee uskoa tietyt asiat vaimon hoidettavaksi ja 
antaa toiset palvelijoille, toiset ystäville — aivan kuin hallitsijalla on 
virkamiehensä, kirjanpitäjänsä ja varainhoitajansa — ja ottaa itse vastatakseen 
järjellään vain kaikkein painavimmat ja tärkeimmät asiat. Niin kuin 
pikkiriikkinen kirjoitus rasittaa silmiä, samoin pikkuasiat hiertävät mieltä ja 
kasvattavat ärtymystä, joka sitten kuin paha tapa siirtyy tärkeämpienkin 
asioiden hoitoon. 

Kaiken tämän lisäksi olen pitänyt suurenmoisena ja jumalallisena 
Empedokleen kehotusta: ”Paastoa pahuudesta.” Voin suositella, että sellaiset 
valat eivät ole ollenkaan ikäviä eivätkä varsinkaan filosofille sopimattomia, 
että pysyy vuoden erossa dionyysisestä kanssakäymisestä[87] ja viinistä ja 
tekee siten  itsehillinnăllăân kunniaa jumalalle; tai pidättäytyy 
valehtelemisesta säädetyksi ajaksi ja ottaa asiakseen puhua totta joka 
tilanteessa, oli sitten kyse leikinlaskusta tai jostakin vakavasta. 

Kun vertasin näihin omaa valaani, en pidä sitä yhtään vähemmän pyhänä tai 
jumalalle mieluisana: olla ensin muutamia päiviä ilman vihaa, samaan tapaan 
kuin ollaan raittiina ja juomatta viiniä, kuin viinittömiä hunajauhreja 
suoritettaessa. Sitten jatkoin tätä kuukauden tai kaksi, ja kun olin näin vähä 
vähältä koetellut itseäni, huomasin edistyväni kärsivällisyydessä. Keskityin 

itsehillintään ja sen valvomiseen, että puhun pelkkää hyvää, olen lempeä ja 
vailla vihaa; puhdistauduin pahoista puheista, sopimattomista teoista ja 
tunteista, jotka antaakseen pienen ja kehnon nautinnon tuovat mukanaan 
suuria ikävyyksiä ja häpeällisen katumuksen. 

Kaiken tämän kautta — ja jumalan avulla — olen saanut kirkkaan ja koetellun 
vakaumuksen, että tyyneyttä, lempeyttä ja hyväntahtoisuutta eivät koe yhtä 
miellyttävinä, ihanina ja keveinä läheiset ihmiset kuin se ihminen itse, jolla ne 
ovat hallussaan. 


[56] Ilias 22:373. 


[57 ] ”Homeerinen kuri” viittaa Odysseian kohtaan, jossa kuvataan 
Odysseuksen kamppailua mielensä hallitsemiseksi: 


Taipui tottelemaan sydän myös sekä järkkymätönnäkiusan kesti...” (20:23) 
[58 ] Musonius Rufus (25-95) oli roomalainen stoalainen filosofi. 


[59] Pärskäjuuri eli jouluruusu (Helleborus) on myrkyllinen leinikkikasvi, 
joka sisältää sydämeen vaikuttavia glykosideja. Sitä käytettiin antiikin 
Kreikassa lääkkeenä. 


[60] Kallisthenes, joka oli Aristoteleen veljenpoika, teki pilaa 
Aleksanterista, joka halusi korottaa itsensä jumalaksi. Aleksanteri oli myös 
tunnettu juomari, ja Kallisthenes tekee hänestä letkautuksessaan tietenkin 
viininjumalan. Asklepios oli puolestaan lääkinnän jumala. Siis: se joka juo 
illan Aleksanterin maljasta, tarvitsee aamulla Asklepiosta! 


[6] ] Ilias 1:101 alkaen. 
[62] Plutarkhos käyttää jälleen kuvallista kieltä, viitaten painiotteluun. 


[63 ] Sanavalinnat korostavat, miten eläimellistä vihan valtaan joutuminen 
on. 


[64] Kallimakhoksen epigrammi: kuvaa rakastuneen öistä vierailua 
rakastettunsa ovella. 


[65] Ilias 5:215—216. 


[66] Tässä luvussa on monta sitaattia, joiden alkuperä on tuntematon. 

[67 ] Pankration oli eräänlainen antiikin ajan vapaaottelu, jossa suunnilleen 
kaikki muu oli sallittua paitsi pureminen ja sormen työntäminen silmään. 


[68 ] Tässä hiukan vaikeatulkintaisessa kohdassa Plutarkhos näyttää 
personifioivan Rohkeuden ja Oikeudenmukaisuuden, ikään kuin ne olisivat 
kaksi olentoa, jotka kilpailevat kummalle kuuluu kolmas olento, nimittäin 
Lempeys. — Voisimme ajatella, että Lempeys kuuluu yhteen 
Oikeudenmukaisuuden kanssa, mutta Plutarkhoksen mukaan asia on toisin: 
Lempeys kuuluu Rohkeudelle. Miksi? Siksi että päästäkseen lempeään 
mielentilaan ihmisen on ensiksi kukistettava sisäinen halunsa vihaan, ja siitä 
käynnistyy taistelu, jossa vaaditaan rohkeutta. Rohkeus rakastaa voittamista, 
ja suurin ja arvokkain on omasta itsestä otettu voitto. Lempeyden 
saavuttaminen vaatii siis rohkeutta! 


[69] Nokkela mukaelma Homeroksen säkeestä ”kunnes löytänet maan, 
miss? ei mert? ihmiset tunne”. Sitaatti esiintyy myös tarinassa, jonka mukaan 
Filippos törmäsi omaehtoisessa maanpaossa olevaan Arkadioniin Delfoissa ja 
kysyi tältä: ”Mihin asti oikein aiot paeta?” Johon Arkadion röyhkeästi: 
”Kunnes löytänen maan, miss” ei Filippost? kukaan tunne!” (Ks. Athenaios, 
Deipnosofistai 249c-d.) 


[70] Lagos oli virallisesti Ptolemaioksen isä, mutta huhuttiin, että 
Ptolemaios oli todellisuudessa Makedonian kuninkaan Filippoksen poika. 


[71] Agathokles oli tunnetusti savenvalajan poika. 
[72] Jălleen painivertaus. 
[73] Sofokles, Antigone 563—564. 


[74] Agamemnon suututti Akhilleuksen viemällä Briseiksen, joka oli 
Akhilleuksella vankina. Hän vieritti syyn Atelle, joka oli mielettömyyden ja 
tuhon jumala. Plutarkhoksen lainaamassa kohdassa Agamemnon esiintyy 
katuvaisena ja lupaa Akhilleukselle lahjoja. 


[75] Ilias 19:138. 
[76] Lainaus, jonka tarkkaa alkuperää ei tunneta. 


[77] Odysseia 20:392. Iltaist? = illallista. 

[78] Ilmeisesti viitaten siihen, että leivän puuttuessa siirrytään nopeammin 
symposioniin, viininjuontiin ja filosofisiin keskusteluihin. 


[79] Urheilijoiden harjoittelupaikalta. 


[80] Viittaa juominkien jumalaan Dionysokseen, joka usein kuvattiin 
sauva kädessä. 


[81 
[82 
[83 


[84 Sitaatti Sofokleelta. 


Viittaa pärskäjuureen, josta Antikyran kaupunki oli tunnettu. 
Ilias 24:239—240. 


Tarkka alkuperä tuntematon. 


] 
] 
] 
] 


[85] Platon kuvaa matemaatikko Helikonia kirjeessään Syrakusan 
kuninkaalle Dionysiokselle: ”Annan tämän (positiivisen kuvauksen) 
epäröiden, sillä olen kuvaamassa ihmistä, ja ihminen on, joskaan ei mitätön 
olento, niin häilyväinen.” (Kirje 13, 360d.) 


[86] Meille säilyneessä Platonin tuotannossa ei ole tätä ajatusta, mutta se 
on varsin yleinen stoalaisilla, ks. esim. Senecan De Ira 2:28. 


[87 ] = seksistä. 

Turhasta uteliaisuudesta 


Suomen kielessä ei taida olla sanaa, joka kuvaisi täysin osuvasti tämän 
kirjoituksen aihetta. Plutarkhoksen aiheena on uteliaisuuden kielteinen puoli, 
se että työntää nenänsä asioihin, jotka eivät itselle kuulu. Koska tälle ei 
suomessa ole omaa sanaa, on tyydyttävä sanaan "uteliaisuus”, vaikka sillä on 
suomen kielessä myös myönteinen sisältö eikä se siten vastaa täysin 
Plutarkhoksen käsitteitä. Plutarkhos kirjoitti myönteisesti sellaisesta 
tiedonhalusta, joka kohdistuu järkeviin ja hyödyllisiin asioihin. 


Sellainen talo, jossa ilma ei kierrä, joka on pimeä, kylmä ja terveydelle 
haitallinen, on varmaan parasta jättää. Jos joku on kuitenkin ehtinyt tottua 
pitämään paikasta, talosta voi tehdä valoisamman, hengittävämmän ja 
terveellisemmän muuttamalla valaistusta, vaihtamalla portaiden paikkaa ja 
avaamalla uusia ovia ja sulkemalla vanhoja. 

On myös kokonaisia kaupunkeja, jotka ovat parantuneet muutoksista, kuten 
omani. Ennen se avautui länsituulille ja otti vastaan iltapäivän auringon koko 
paahteen Parnassoksen suunnasta, kunnes — näin sanotaan — Khairon käänsi 
sen itään päin. Luonnonfilosofi Empedokles puolestaan sulki vuorensolan, 
josta raju etelätuuli puhalsi ja toi tasangoille saastunutta ilmaa, ja hänen 
ajateltiin näin poistaneen ruton maastaan. 

Samaan tapaan myös mielessä voi olla haitallisia ja epäterveitä tiloja, jotka 
luovat sieluun pimeän talven. Kaikkein parasta on työntää sellaiset kokonaan 
pois, hävittää lattiasta kattoon ja suoda näin itselle selkeä taivas, valoa ja 
puhdasta ilmaa, mutta jos tämä ei ole mahdollista, niin ainakin järjestellä ja 
käännellä asioita niin, että tilanne muuttuu ja kohenee tavalla tai toisella. 

Tällaisista sielun sairauksista ensimmäinen on uteliaisuus, kiinnostus toisten 
ihmisten  ikăvyyksiin, eikä se näytä olevan vapaa kateudesta ja 
pahantahtoisuudesta: 


Sinä, pahansuopa ihminen, olet nopea näkemään muiden virheet 
mutta katsot ohi omistasi.[88 ] 


Käännä siksi katsetta, suuntaa uteliaisuutesi ulkoa sisäänpäin: jos nautit 
kaikenlaisten ikävien juttujen käsittelystä, niin sinulla on runsaasti aineistoa 
ihan jo kotona! 

Niin paljon kuin vettä on Alizonissa, lehtiä tammen oksistossa,[89] 





niin paljon löydät vikoja omasta elämästäsi, tunteenpurkauksia omasta 
sielustasi, puutteita omien velvollisuuksiesi hoidossa. 

Ksenofon sanoo, että taloudenhoitajalla on yksi paikka uhriesineille ja 
toinen ruokailuvälineille, ja viljelytyökaluja säilytetään toisaalla ja erillään 
taisteluvälineistä. Samoin sinulla on omat varastosi pahuuden eri lajeille: osa 
on peräisin kateudesta, osa himosta, osa pelkuruudesta, osa 
pikkumaisuudesta. Siinä sinulle tutkittavaa ja opiskeltavaa! Sulje 
uteliaisuudeltasi ikkunat ja kulkureitit naapureiden taloihin, avaa sellaisia, 
jotka johtavat omaan kotiisi, siellä oleviin miesten ja naisten asuntoihin ja 
palvelijoiden huoneisiin. Siellä on uteliaisuudelle ja tiedonhalulle puuhaa, 
joka ei ole haitallista ja häijyä vaan hyödyllistä ja terveellistä, kun jokainen 
sanoo itselleen: 


Missä mä hairahduin, mitä tein, mitä jäi tekemättä?[90] 


2 

Tarina kertoo Lamiasta, että hän oli kotonaan sokea, sillä hän asetti 
nukkumaan mennessään silmänsä astiaan, mutta ulos lähtiessään hän asetti 
silmät paikoilleen ja näki taas.[91] Samoin me kaikki asetamme 
pahantahtoisen uteliaisuuden kuin silmän päähämme silloin, kun olemme 
ulkona ja tarkkailemme toisia, mutta olemme tietämättömiä omista 
virheistämme ja vioistamme ja kompuroimme niihin, koska emme valaise 
niitä  katseellamme. Siksi uteliaasta ihmisestä on enemmän hyötyä 
vihollisilleen kuin itselleen: hän moittii heidän tekojaan, tuo niitä 
päivänvaloon ja osoittaa, mitä heidän pitää korjata ja mistä luopua, ja samalla 
lyö laimin oman kotinsa asiat ollessaan niin innoissaan siitä, mitä ulko- 
puolella tapahtuu. 

Näinhän Odysseus ei malttanut keskustella edes äitinsä kanssa ennen kuin 
oli saanut kuulla näkijältä asian, jota varten hän oli tullut Haadekseen. 
Saatuaan vastauksen hän kääntyi äitinsä puoleen ja alkoi kuulustella myös 
toisia naisia kysyen, kuka oli Tyro, kuka kaunis Khloris, ja miksi Epikaste 
kuoli 


tappavan silmukan kiinnittäin ylös kammion kattoon.[92] 


Näin mekin olemme laiskoja ja tietämättömiä ja välinpitämättömiä silloin, 
kun on kyse omista asioistamme, ja samalla tunnemme toisten sukupuut, 
tiedämme että naapurimme isoisä on Syyriasta ja isoäiti Traakiasta ja että 
tämä on velkaa tuolle kolme talenttia eikä ole maksanut korkojaan. 
Selvitämme myös tarkkaan, mistä sen ja sen vaimo on palaamassa kotiin ja 

mistä tämä ja tuo juttelivat kadunkulmassa. 

Sokrates sitä vastoin halusi selvittää perin pohjin, miten Pythagoras onnistui 
olemaan niin vakuuttava puhuessaan. Aristippos puolestaan tapasi 
Iskhomakhoksen Olympiassa ja kysyi tältä, miten Sokrates onnistui tekemään 
niin suuren vaikutuksen ateenalaisiin. Saatuaan joitakin tiedonmuruja 
vastaukseksi hän joutui sellaiseen tunnekuohuun, että hän lyyhistyi, meni 
aivan kalpeaksi ja janoiseksi ja hänen oli purjehdittava Ateenaan saakka, 
jossa hän saattoi sammuttaa polttavan janonsa juomalla lähteestä. Siellä hän 
opiskeli tuon miehen elämää ja sanoja sekä filosofiaa, jonka päämääränä oli 
tulla tuntemaan omat heikkoutensa ja vapautua niistä. 


3 

Jotkut ihmiset eivät kestä katsella omaa elämäänsä, niin ankea näytelmä se 
on, eivätkä he kestä pohtia sitä eri puolilta käyttäen järkeä lyhtynään. Heidän 
sielunsa on täynnä kaikenlaista pahuutta, sitä puistattaa ja pelottaa se, mitä on 
sisällä, ja niin se syöksyy ulos vaeltelemaan toisten ihmisten asioissa, 
ruokkien ja lihottaen näin omaa pahuuttaan. 

Vaikka kanalla olisi runsaasti ruokaa ihan vieressään, se menee kuopimaan 
nurkkaa, jos yksi jyvä pilkistäisi tunkiosta.[93] Samaan tapaan uteliaat ihmiset 
sivuuttavat tavanomaiset asiat, sellaiset joita kukaan ei estä selvittämästä ja 
joiden selvittäminen ei haittaa ketään. Sen sijaan he valitsevat kohteekseen 
kaikkien perheiden salaiset ja kätketyt häpeät. Egyptiläisen vastaus oli 
nokkela, kun joku kysyi häneltä: ”Mitä kannat käärön sisällä?” ”Ehkäpä se on 
käärössä juuri siksi!” 

Saman voi sanoa sinulle, joka olet niin utelias kätkettyä kohtaan: jos se ei 
olisi pahaa, sitä ei olisi kätketty. 

Toisten koteihin ei ole tapana mennä koputtamatta. Nykyään on myös 
ovenvartijoita, ja ennen ovilla oli koputtaja varoittamassa, jottei vieras pääsisi 
yllättämään talon naispuolista asukasta kesken kaiken, näkemään kun orjia 
rangaistaan tai palvelijattaret setvivät kovaäänisesti asioitaan. Mutta utelias 
livahtaa sisään juuri tällaisten asioiden takia. Kunnollista ja järjestyksessä 
olevaa taloa hän ei mielellään tule katselemaan, ei edes kutsuttuna, mutta sitä 
mikä on suojattu salvoin, lukoin ja ovin, sitä hän nuuskii ja tuo toisten 
ihmisten tietoon. 

”Tuulista sietämättömimpiä ovat ne”, sanoo Ariston, ”jotka nostavat 
vaatteitamme.” Mutta utelias ei revi vain viittoja tai tunikoita vaan taloa 
suojaavat seinät. Hän avaa oven, luikahtaa ja livahtaa kuin tuuli pitkin neidon 
hentoa hipiää päästäkseen tekemään tutkimuksiaan öisten bakkanaalien 
pyörteisiin. 

Ja kuten Kleonin irvaillaan näytelmässä olevan ”kädet Kerjälässä, mieli 
Ryöstölässä”,[94] niin uteliaan mieli on samaan aikaan rikkaiden palatseissa 
ja köyhien asuntoloissa, kuninkaiden hoveissa ja hääkamareissa. Hän selvittää 
kaikkea mahdollista, muukalaisten tarinoita, valtaapitävien asioita, eivätkä 
hänen tutkimuksensa ole aivan vaarattomia. Jos joku haluaa selvittää 
ukonhatun ominaisuudet maistamalla, voi käydä niin että maistaja kuolee 
ennen kuin saa maun selville, ja samaan tapaan se, joka tutkii itseään 
mahtavampien paheita, voi tuhoutua ennen kuin tieto on hänen hallussaan. 
Ne, jotka vähät välittävät auringon säteistä, jotka kitsastelematta lankeavat 
joka paikkaan, ja sen sijaan tuijottavat julkeasti auringon kehään kuin yrittäen 
repiä valon siitä irti ja päästä sen sisään, sokeutuvat. 

Siksi komediakirjailija Filippideen vastaus kuningas Lysimakhokselle oli 
loistava, kun tämä kysyi: ”Mitä jakaisin sinulle omastani?” Filippides vastasi: 
”Mitä tahansa, kunhan et mitään salaista.” Kuninkaiden asioista ulospäin 
näkyy kaikkein miellyttävin ja kaunein, nimittäin pidot, rikkaudet, juhlat ja 
lahjat. Mutta älä lähesty mitään salassa olevaa, älä sekaannu siihen! 
Menestyvän kuninkaan iloa ei piilotella, ei hänen nauruaan, kun hän pitää 
hauskaa, eikä hänen hyvyydenosoituksiaan ja lahjojaan. Pelottavaa on se, 
mikä pidetään piilossa ja mikä on pimeää, ilotonta, vaikeasti lähestyttävää — 
kalvavan vihan varasto, synkän koston suunnittelu, mustasukkaisuus vaimoa 
kohtaan, epäluulo poikaa kohtaan, epäluottamus ystävään. Varo tätä 
synkkenevää, pilvistyvää taivasta! Salamat ja jyrinä eivät jää sinulta 
huomaamatta, kun se, mikä on salassa, murtautuu esiin. 

Mikä on siis pakotie? Kuten sanottu, se että käännämme tiedonhalun 
toisaalle, suuntaamme sielun kauniimpiin ja miellyttävämpiin aiheisiin. Entä 
jos kiinnostuisit siitä, mitä on taivaassa, maassa, ilmassa ja meressä? Oletko 
luonnostasi enemmän mieltynyt pieniin vai suuriin asioihin? Jos suuriin, 
suuntaa uteliaisuutesi aurinkoon: minne se laskee ja mistä nousee? Tutki 
kuuta, miten se muuttuu kuin ihminen: mihin se kuluttaa valonsa ja mistä sen 
taas hankkii, 


miten se uutena pimeydestä ilmestyy, 
kasvattaa kauniit kasvonsa, 

ja kun se on kaikkein loistavimmillaan, 
kohta taas kaikkoaa, haipuu pois.[95] 


Tällaisia ovat luonnon salaisuudet, eikä luonnolle ole mitään haittaa, jos joku 
niitä selvittää. 
Jos taas jätät suuret asiat, suuntaa uteliaisuutesi pieniin: miten joku kasvi on 

aina kukassa ja viheriöi, juhlii ja näyttää rikkauttaan kaikkina vuodenaikoina, 
kun taas toinen on välillä tällainen mutta sitten, tuhlaavaisen ihmisen tavoin, 
kulutettuaan kaiken kerralla tulee alastomaksi ja köyhäksi. Miksi toiset kasvit 
tuottavat pitkulaisia hedelmiä, toiset kulmikkaita, toiset pyöreitä ja 
pallomaisia? 

Mutta tällaisista et ehkä kiinnostu, koska niissä ei ole mitään pahaa. Jos 
sinun on aina oltava tekemisissä alhaisen kanssa, asuttava ja vietettävä aikasi 
siinä niin kuin mato kuolleessa aineessa, suuntaa mielenkiintosi historiaan, 
siellä pahuutta on kyllä runsaasti nähtävänä. Siellä on kaatuneita ihmisiä, 
hukkaanheitettyjä elämiä [96] naisten raiskauksia, orjien hyökkäyksiä, 
ystävien syytöksiä, myrkkyjen keittelyä, kateutta, mustasukkaisuutta, kotien 
haaksirikkoja, valtakuntien tuhoja. Ahmi ja nauti niitä, niin et häiritse ja 
vaivaa ihmisiä, joiden kanssa elät! 

Mutta uteliaisuus ei näytä saavan iloa eilispäivän kataluuksista, ainoastaan 
vastaleivotuista ja tuoreista. Se katselee mielellään uusia tragedioita, kun taas 
komediat ja hauskat tapaukset eivät sitä kiinnosta. Kun joku kertoo häistä, 
uhrimenoista,  juhlakulkueista ja sen sellaisesta, utelias kuuntelee 
hajamielisesti ja piittaamattomasti, sanoo kuulleensa jo kaiken ja pyytää 
tiivistämään ja lyhentämään kertomusta. Mutta jos joku lähistöllä kertoo, 
miten nuorta naista on lähennelty tai jonkun vaimo on käynyt vieraissa tai 
tekeillä on oikeusjuttu tai veljekset ovat riitaantuneet, silloin utelias ei nuoku 
eikä esitä kiireistä, vaan 


pyytää kertomaan lisää 
ja höristää molemmat korvansa.[97] 


On toinenkin sanonta: 


Voi, niin paljon kerkeämmin huonot kuin hyvät uutiset 
kuolevaisten korviin kulkeutuu.[98 ] 


Tämä jos mikä pätee uteliaisiin. Niin kuin kuppaussarvet imevät kehosta 
pois huonoimman aineksen, uteliaan korvat vetävät puoleensa kaikkein 
alhaisimpia tarinoita. Tai paremminkin: niin kuin kaupungeissa on vaiettuja ja 
synkkiä portteja, joista viedään ulos kuolemaantuomitut ja heitetään pois lika 
ja uhritoimitusten jätteet, eikä mikään puhdas ja pyhä kulje niiden kautta 
sisään ja ulos, samoin uteliaan korvien läpi ei kulje mikään kaunis ja 
hyödyllinen, vaan vain mitä kamalimmat tarinat, jotka saastuttavat ja 
kuljettavat sisään epäpyhiä ja likaisia aiheita. 


Ainoa kattoni alla kaikuva laulu on jatkuva valitus.[99] 

Tämä on uteliaiden muusa ja seireeni, kaunein musiikki heidän korvilleen. 

Uteliaisuus on halua tietää salassa ja piilossa oleva, eikä kukaan piilota 
hallussaan olevaa hyvää — joskus ihmiset jopa teeskentelevät omistavansa 
hyvää, jota heillä ei ole. 

Kun utelias näin havittelee juttuja ikävistä asioista, häntä ohjaava tunne on 
vahingonilo, joka on kateuden ja pahantahtoisuuden veli. Kateus on tuskaa 
siltä hyvästä, mitä toisilla on, vahingonilo on nautintoa toisten epäonnesta. 
Näistä — molemmat nousevat — raakalaismaisesta ja = eläimellisestä 
pahantahtoisuuden tunteesta. 

Itseä koskevan pahan paljastuminen on jokaiselle niin tuskallista, että monet 
kuolevat mieluummin kuin näyttävät lääkärille jonkin salaisen vaivansa. 
Kuvittele Herofilos, Erasistratos tai itse Asklepios ihmisenä ollessaan[100] 
kulkemassa talosta taloon lääkkeineen ja välineineen selvittämässä, kenellä 
on märkivä paise peräaukossa ja kenellä naisella syöpä kohdussa. Tämä 
heidän ammatillinen uteliaisuutensa on terveellistä laatua, mutta silti uskon, 
että jokainen olisi ajanut tällaisenkin ihmisen tiehensä, jos hän tulee 
kutsumatta ja pyyntöä odottamatta syynäämään toisen ikäviä asioita. Ja nyt 
utelias etsii kaikkea tällaista ja vielä pahempaakin, eikä parantaakseen vaan 
paljastaakseen. Siksi heitä vihataan ihan aiheesta. 

Tullivirkailijat eivät ärsytä ja ahdista meitä silloin, kun he käsittelevät sitä, 
mitä tuomme maahan avoimesti, vaan silloin kun etsivät piilossa olevaa ja 
mylläävät toisen ihmisen laukkuja ja tavaroita. Ja kuitenkin laki sallii heidän 
toimia näin, ja he aiheuttaisivat harmia, jos eivät näin tekisi. 

Uteliaat ovat niin kiinni toisten asioissa, että he tuhoavat ja laiminlyövät 
omat asiansa. Vain harvoin he kulkevat tiluksillaan, koska eivät kestä yksin 
olemisen hiljaisuutta ja rauhaa. Jos joskus he sinne sattuvat tulemaan, he 
tuijottavat enemmän naapurin viiniköynnöksiä kuin omiaan ja haluavat tietää, 
kuinka monta nautaa naapurilta on kuollut ja kuinka paljon viiniä hapantunut, 
ja saatuaan tällaista kylliksi painuvat tiehensä. 

Todellinen maaseudun ihminen ei sitä vastoin kuuntele mielellään juoruja, 
mitä milloinkin kaupungista tulee, vaan sanoo: 


Jopa kuokkiessaan kyselee, millä ehdoin 
rauha solmittiin. Tuo lurjus ympäriinsä kulkee 
ja utelee.[101] 


8 
Uteliaille maaseutu on väljähtynyt, tylsä ja pysähtynyt paikka. Niinpä he 
pakenevat sieltä ja änkeävät basaariin, torille ja satamaan kysymään: ”Onko 

mitään uutisia?” Vastaus: ”Etkö ollut torilla aamullakin? Luuletko, että 
kaupunki vaihtaa perustuslakiaan kolmen tunnin välein?” 

Jos jollakin kuitenkin on jotain tällaista kerrottavaa, silloin utelias hyppää 
hevosensa selästä, tervehtii kertojaa kädenpuristuksin ja suudelmin ja jää 
tämän vierelle kuuntelemaan. Jos hän taas tapaa jonkun, joka sanoo, ettei ole 
mitään uutisia, hän sanoo kuin lyötynä: ”Mitä tarkoitat? Etkö ole ollut torilla? 
Etkö käynyt sodanjohdon teltalla? Etkö jututtanut niitä, jotka juuri tulivat 
Italiasta?” 

Tästä syystä Lokriksen arkonttien[102] lainsäädäntö oli loistava: jos joku 
palasi matkoilta kaupunkiin ja kysyi: ”Onko uutisia?”, he mätkäisivät tälle 
sakon! 

Niin kuin kokit rukoilevat hyvää lihaa teuraspöydälleen ja kalastajat kunnon 
kalansaalista, uteliaat rukoilevat hyvää skandaalisatoa, tapahtumien paljoutta, 
uutisia ja mullistuksia, jotta heilläkin olisi kalastettavaa ja teurastettavaa. 

Hyvin toimi myös Thurian lainsäätäjä: hän kielsi pilkkaamasta komedioissa 
muita kansalaisia kuin uteliaita ja avionrikkojia. Avionrikkominen näyttäisi 
olevan uteliaisuutta toisen ihmisen nautintoa kohtaan, sen etsimistä ja 
tutkimista, mikä on julkisuudelta salattu ja varjeltu. Uteliaisuus puolestaan on 
koskemista siihen mikä on kielletty, sen turmelemista ja riisumista 
alastomaksi.[103] 





9 

Se, joka tietää paljon, helposti myös puhuu paljon. Siksi Pythagoras sääti 
nuorille viiden vuoden hiljaisuuden, jota hän kutsui ”puhelevoksi”. 
Uteliaisuuteen puolestaan liittyy pahan puhuminen. Sen minkä uteliaat 
mielellään kuulevat, he myös mielellään kertovat, ja mitä he niin innokkaasti 
keräävät toisilta, sen he iloiten julkistavat. 

Siksi tämä heidän sairautensa, kaiken muun pahan lisäksi, estää myös 
heidän omaa toivettaan täyttymästä. Kaikki nimittäin ovat varuillaan heidän 
seurassaan ja piilottelevat asioitaan. Kukaan ei tee uteliaan nähden mielellään 
mitään eikä puhu uteliaan kuullen. Ihmiset lykkäävät keskustelua 
suunnitelmistaan ja panttaavat arvioitaan asioista kunnes utelias on lähtenyt 
tiehensä. Jos keskustelu koskettelee salaisia aiheita tai ollaan juuri tekemässä 
jotakin tärkeää päätöstä ja utelias ilmestyy paikalle, aihe siirretään sivuun ja 
kätketään, niin kuin tehdään ruoalle kun näätä juoksee ohi. Usein utelias on 
ainoa, jolle ei kerrota tai näytetä sitä, minkä kaikki muut kuulevat ja näkevät. 

Kukaan ei siis luota uteliaaseen. Uskomme kirjeemme, paperimme ja 
sinettimme mieluummin orjien ja muukalaisten haltuun kuin annamme ne 
uteliaille ystävillemme tai perheenjäsenillemme. Kuuluisa Bellerofon ei 
murtanut sinettiä kantamastaan kirjeestä, vaikka se sisälsi hänen oman 

tuomionsa.[104] Hän piti kätensä erossa kuninkaan kirjeestä samalla 
itsehillinnällä, joka piti hänet erossa kuninkaan vaimosta. Uteliaisuus on 
merkki itsehillinnän puutteesta, aivan kuin aviorikoskin, eikä vain siitä vaan 
myös hirvittävästä typeryydestä ja harkinnan puutteesta. 

Se että kulkee ohi kaikista noista naisista, jotka ovat julkisia ja kaikkien 
käytettävissä, ja tunkeutuu kohti lukkojen takana olevaa kallisarvoista naista, 
joka usein sattuu vielä olemaan ruma, on hulluuden ja tärähtäneisyyden 
huippu. Mutta juuri sitä uteliaat tekevät: he ohittavat lukemattomat asiat, 
jotka ovat mitä kauneimpia nähdä ja kuulla ja sopisivat hyvin laadukkaaseen 
ajanviettoon, ja sen sijaan tunkeutuvat toisten ihmisten kirjeenvaihtoon, 
liimaavat korvansa naapurin seinään ja vislailevat kadulla orjille ja 
naikkosille. Tällainen käytös on usein vaarallista ja aina arvotonta. 

Kaikkein hyödyllisin ja paras vieroituskeino uteliaisuuteen on, että palauttaa 
mieleen mitä on oppinut. Simonideen tapa oli sanoa, että kun hän aina aika 
ajoin avasi laatikkonsa, rahalaatikko oli aina täynnä, kiitoslaatikko aina tyhjä. 
[105] Jos joku samaan tapaan avaisi aika ajoin uteliaisuuden laukkunsa ja 
näkisi, miten hyödyttömillä, joutavilla ja masentavilla asioilla se on täyttynyt, 
ehkä se olisi hyvä vastalääke: näkee, miten oksettavaa ja typerää kaikki 
loppujen lopuksi on. 

Kuvittele, että joku kävisi läpi vanhojen mestarien kirjoitukset ja poimisi 
niistä huonoimmat kohdat ja kokoaisi ne kirjaksi, esimerkiksi Homeroksen 
vajaat säkeet, tragedioiden kielioppivirheet ja Arkhilokhoksen sopimattomat 
ja hillittömät kuvaukset naisista, jotka toivat hänelle kyseenalaista huomiota. 
Eikö tällainen ihminen ansaitsisikin tragedianäytelmän kirouksen: 


Kuolema sinulle, joka keräilet ihmisten ikävyyksiä![106] 


Ilman kiroustakin tällainen toisten ihmisten vikojen kokoelma on tahditon ja 
hyödytön. Se on kuin Filippoksen perustama kaupunki, jossa asuivat kaikkein 
pahimmat ja huonoimmin kasvatetut ihmiset ja jota tämä kutsui Roistolaksi. 
Uteliaat keräävät vikoja, erehdyksiä ja kömpelyyksiä mutta eivät 
runonsäkeistä vaan ihmiselämistä. Näin he rakentavat omasta muististaan 
riitasointuista ja epämiellyttävää ikävien asioiden kirjastoa. 

On niitä, jotka Roomassa eivät anna mitään arvoa maalauksille ja 
veistoksille eivätkä — kautta Zeuksen — myynnissä olevien orjapoikien ja 
naisten kauneudelle, vaan koluavat hirviötoria, tarkastelevat ihmisiä joilla ei 
ole pohkeita, toisia joilla kädet ovat lyhyet kuin näädällä, kolmisilmäisiä, 
strutsinkaulaisia, he tutkivat olisiko syntynyt ketään 


sekasikiötä, 

epämuodostunutta kummajaista.[107] 


Mutta jos tuollaisia näkyjä käy katsomassa useasti, niistä saa pian tarpeekseen 
ja alkaa voida pahoin. 

Sen, jonka uteliaisuus kohdistuu elämän erehdyksiin, perheiden häpeällisiin 
salaisuuksiin, toisten kotien vääristymiin ja riitasointuihin, tulee siis muistella 
aiempia kokemuksiaan: sellaisista ei ole koskaan koitunut mitään hyvää eikä 
hyödyllistä. 

Tottumus on paras keino vieroittautua tästä paheesta, sikäli kun alamme jo 
varhain harjoitella ja kehittää itsehillintää. Sillä itse sairaus on sekin kasvanut 
tottumuksesta, kehittyen vähä vähältä. Sen miten tottumus kehittyy, näemme 
kun alamme puhua harjoittelusta. Aloitetaan yksinkertaisilla ja pienillä 
esimerkeillä. Onko niin vaikeaa olla lukematta kaiverruksia matkan varrelle 
osuvista hautakivistä? Onko raskasta olla kävellessään pysäyttämättä 
katsettaan seinäkirjoituksiin? Meidän on muistutettava itseämme, että niihin 
ei ole kirjoitettu mitään, mistä olisi sen enempää huvia kuin hyötyä, vain 
”senjasen muistoa kunnioittaen sejase” tai ”ystävistä paras lepää tässä” ja 
paljon samanlaisia tyhjänpäiväisyyksiä. 

Näyttää, että tällaisten lukemisesta ei ole mitään haittaa, mutta haitta tulee 
siltä, että huomaamattaan syntyy mielenkiinto sellaisten asioiden etsimiseen, 
mitkä eivät kuulu itselle. Metsästäjät eivät salli koiranpentujen sännätä 
jokaisen tuoksun perään vaan vetävät ja hillitsevät niitä hihnoin. Näin he 
suojelevat niiden hajuaistia, jotta se pysyy puhtaana ja sekoittumattomana 
varsinaista tehtävää varten, niin että koirat yhä pontevammin seuraavat uraa 


petoparkojen jälkiä sieraimillaan tutkien.| 108 ] 


Samoin meidän tulee olla tarkkana uteliaan ihmisen kanssa, pysäyttää hänen 
ryntäilynsä ja vaeltelunsa kaikkeen mahdolliseen silminnähtävään ja 
korvinkuultavaan ja vetää hänet hyödyllisen pariin. Kotkat ja leijonat vetävät 
kävellessään kyntensä sisään, jotta ne eivät tylsyisi. Samaan tapaan uteliaan 
tiedonhalun terävää särmää ei pidä tuhlata ja tylsyttää hyödyttömiin aiheisiin. 

Toiseksi, meidän on hankittava tottumus, ettemme toisten oven ohi 
kulkiessamme kurkista sisään ja kolua uteliaasti kodin askareita katseellamme 
kuin kädellä. Meidän on myös hyvä pitää aina lähettyvillä Ksenofonin 
sanonta, että ei ole eroa, asettaako toisen ihmisen taloon silmänsä vai 
jalkansa. Sellainen tirkistely ei ole soveliasta, hyvää eikä edes miellyttävää: 


Rumaa vain on se, minkä 

sisällä näet, muukalainen.[109] 


Siinä mitä enimmäkseen näemme — astioita sikin sokin, lorvailevia 
palvelustyttöjä — ei ole mitään merkittävää eikä mieltä ylentävää. 

Tällainen kurkkiminen ja vilkuilu syrjäsilmällä vääntää sielun mutkalle, se 
on häpeällinen, alhainen tapa. Kun Diogenes näki olympiavoittaja 
Dioksippoksen saapuvan juhlallisesti vaunuillaan, saattuetta katsomassa oli 
myös kaunis nainen, josta Dioksippos ei saanut silmiään irti vaan kääntyi yhä 
uudestaan vilkaisemaan tätä. Diogenes sanoi: ”Katsokaa miten hento tyttö saa 
niskalenkin painijasta!” Kaikenlaiset tällaiset näytelmät vääntävät uteliaiden 
ihmisten niskaa ja pyörittävät heitä, kun heille syntyy tapa ja käytäntö kääntää 
katsettaan joka suuntaan. 

Ajattelen, että kun sielu on lähettänyt aistin jollekin asialle, sen ei pitäisi 
huonosti kasvatetun orjan tavoin hortoilla ulkosalla, vaan hoitaa nopeasti 
asiansa, viedä viesti ja palata hyvässä järjestyksessä takaisin sisään ollakseen 
taas järjen ohjauksessa. On niin kuin Sofokles sanoo: 


Silloin ainialaisen ajurin vikuroivat varsat pillastuivat,[110] 





toisin sanoen aistit, jotka eivät, kuten sanoimme, ole saaneet oikeaa opetusta 
ja harjoitusta, ryntäävät ulos, vetävät järjen mukanaan ja syöksevät sen 
jonnekin, minne ei lainkaan pitäisi. 

Demokritoksesta kerrotaan, että hän olisi tahallaan sammuttanut näön 
silmistään pitämällä katsettaan polttavassa peilissä ja ottamalla vastaan siitä 
tulevan heijastuksen, jotta silmät eivät aiheuttaisi häiriötä järjelle kutsumalla 
sitä koko ajan ulos vaan antaisivat sen olla kotosalla ja keskittyä 
ajattelemiseen — samaan tapaan kuin suljetaan kadulle antavat ikkunat. Vaikka 
tämä tarina ei ole totta, mikään ei ole enemmän totta kuin se, että eniten 
järkeään käyttävät ihmiset ovat vähiten aistien vietävinä. [111] 

Niinpä muusien temppelit on pystytetty kauas kaupungeista, ja yötä 
kutsutaan myös ”lempeyden hetkeksi”, koska sen rauhan ja häiriöttömyyden 
ajatellaan olevan suotuisaa elämän pulmien pohtimiseen ja ratkomiseen. 


13 
Tämänkään ei pitäisi olla liian vaikeaa ja mutkikasta: kun ihmiset sättivät ja 
solvaavat toisiaan agoralla, älä mene lähelle. Tai kun jonnekin muodostuu 
väentungos, pysy sinä paikoillasi. Jos et kerta kaikkiaan hillitse itseäsi, nouse 
ja poistu paikalta. Uteliaiden kanssa seurustelemisesta ei ole sinulle mitään 
hyötyä, mutta suuren hyödyn saat, kun hillitset voimalla uteliaisuutesi, 
katkaiset sen alkuunsa ja totutat sen kuuntelemaan järkeä. 

Harjoitusta on hyvä jatkaa seuraavaksi teatterissa: kun meneillään on jokin 
huikea menestysteos, kulje ohi menemättä sisään ja työnnä syrjään ystäväsi, 

jotka pyytävät sinua katsomaan jotakuta tanssijaa tai näyttelijää. Ja kun 
stadionilta tai hippodromilta kuuluu huutoja, älä käänny sinnepäin. 

Sokrates neuvoi varomaan ruokia ja juomia, jotka houkuttelevat syömään ja 
juomaan silloinkin kun ei ole nälkä tai jano,[112] ja samoin meidän tulee 
varoa ja välttää sellaisten asioiden katselemista ja kuuntelemista, jotka 
hallitsevat meitä ja vetävät puoleensa, vaikka emme tarvitse niitä mitenkään. 

Kyyros ei halunnut nähdä Pantheiaa, ja kun Araspos sanoi, että tuon naisen 
kauneus oli hyvinkin katsomisen arvoinen, Kyyros vastasi: ”Juuri sen takia on 
parempi pysyä hänestä erossa. Jos sinun suostuttelemanasi menisin hänen 
luokseen, ehkä hän suostuttelisi minut tulemaan uudelleenkin, ja kun sitten 
palaisin katselemaan häntä ja istumaan hänen vierellään myös silloin, kun 
vapaata aikaa ei ole, moni tärkeä asia jäisi hoitamatta.” 

Samoin Aleksanteri ei mennyt katsomaan Dareioksen vaimoa, jota sanottiin 
poikkeuksellisen kauniiksi. Hän kävi vain tämän äidin luona, joka oli iäkäs, 
mutta ei rohjennut mennä katsomaan nuorta ja kaunista naista. Me sitä 
vastoin kurkistamme naisten kantotuoleihin ja roikumme heidän ikkunoissaan 
emmekä ajattele tekevämme mitään väärää. Näin kuitenkin teemme 
uteliaisuudestamme alttiin lipeämään ja  luiskahtamaan kaikenlaisiin 
paheisiin. 

Hyvää — oikeamielisyyden — harjoitusta on, jos joskus torjuu 
oikeudenmukaisenkin palkkion, jotta tottuisi pysymään erossa vääristä 
voitoista. Samoin itsehillintää voi harjoitella olemalla erossa omasta 
vaimosta, jotta ei tuntisi vetoa toisten vaimoihin. Sovella samaa tapaa sitten 
uteliaisuuteen ja yritä olla näkemättä ja kuulematta asioita, jotka liittyvät 
itseesi. Jos joku haluaa kertoa sinulle, mitä on tapahtunut kotonasi, torju 
sellainen ja kieltäydy kuulemasta asioita, jotka oletettavasti on sanottu 
sinusta.[113] 

Uteliaisuus ajoi Oidipuksen kaikkein suurimpiin onnettomuuksiin. Hän 
ajatteli olevansa muukalainen eikä korinttilainen ja ryhdyttyään selvittämään 
syntyperäänsä hän tapasi Laioksen. Hän surmasi Laioksen, sai haltuunsa 
valtakunnan ja otti vaimokseen oman äitinsä. Kun hän näytti olevan onnensa 
huipulla, hän alkoi taas etsiä itseään. Vastoin vaimonsa tahtoa hän alkoi 
kuulustella vanhaa miestä, joka tiesi totuuden, painostaen tätä kaikin keinoin. 
Kun hän oli jo saanut vainun mihin kaikki johtaisi, vanhus huudahti: 


”Voi minua, olen kertomassa hirvittäviä asioita!” 
Uteliaisuus puolestaan riivasi Oidipusta, hän paloi halusta kuulla ja sanoi: 


”Ja minä olen niitä kuulemassa, sillä kuultava ne on!”[114] 

Niin suloinen ja kirpeä, niin hallitsematon on uteliaisuuden kutina — kuin 
ihottuma joka alkaa vuotaa kun sitä raavitaan! Kun ihminen, joka on vapaa 
tästä taudista ja luonteeltaan tasainen, ei tiedä joistain kamaluuksista, hän 
sanoo: 


”Kuningatar unohdus, joka päästät tietämästä pahaa — 
sinä olet viisas!” 

Meidän tulee totuttautua myös siihen, että kirjeen saapuessa emme avaa sitä 
heti ja kiireessä, kuten useimmat tekevät. Jos heidän kätensä ovat liian hitaita, 
he repivät kirjeen auki hampaillaan. Kun lähetti tulee jostakin, älä juokse 
vastaan, älä edes nouse tuoliltasi. Ja jos ystäväsi sanoo: ”Minulla on sinulle 
jotakin uutta kerrottavaa”, sano: ”Parempi jos sinulla olisi jotakin hyödyllistä 
ja tarpeellista.” 

Kun kerran luennoin Roomassa, yksi kuulijoista oli kuuluisa Rusticus, jonka 
Domitianus sittemmin tapatti kadehdittuaan tämän mainetta. Kesken kaiken 
paikalle saapui sotilas, joka toi Rusticukselle kirjeen keisarilta. Tuli 
hiljaisuus, ja itsekin pidin tauon, jotta hän voisi lukea kirjeen. Hän ei 
kuitenkaan tahtonut näin tehdä eikä hän murtanut sinettiä, ennen kuin olin 
päässyt luentoni loppuun ja yleisö oli hajaantunut. Tämä sai kaikki 
ihmettelemään tuon miehen suuruutta. 

Jos joku, jolla siihen on mahdollisuus, ruokkii uteliaisuuttaan, se kasvaa 
lopulta niin vahvaksi ja raisuksi, ettei sitä ole enää helppo hallita, kun se 
tottumuksen voimalla pyrkii viemään kohti kaikkea kiellettyä. Sellaiset 
ihmiset avaavat ystäviensä kirjeitä, tunkeutuvat salaisiin tapaamisiin, 
katselevat pyhiä toimituksia, joita heidän ei ole soveliasta nähdä, kävelevät 
siellä missä kävely on kielletty ja tutkivat kuninkaiden sanoja ja tekoja. 


16 
Kuninkaiden on tiedettävä kaikki, ja kaikkein eniten kuninkaita vihataan sen 
ihmislajin takia, jota kutsutaan ”korviksi” tai ”urkkijoiksi”. Ensimmäinen, 
joka käytti ”korvia”, oli nuori Dareios, joka oli epävarma itsestään ja 
suhtautui kaikkiin epäluuloisesti ja pelokkaasti. Dionysios toi kuuntelijat 
Syrakusaan, ja kun vallankumous alkoi, syrakusalaiset ottivat heidät 
ensimmäiseksi kiinni ja pieksivät kuoliaiksi. Urkkijoiden luokka on 
todellakin samaa heimoa ja sukua kuin uteliaat. Tosin urkkijat ovat 
kiinnostuneita vain suunnitelmallisista ilkitöistä, kun taas uteliaat selvittävät 
ja tuovat ihmisten tietoon lähimmäistensä tahattomatkin onnettomuudet. 
”Väärintekijöiden” sanotaan saaneen nimensä alun perin uteliaisuudesta. 
Näyttää siltä, että kun Ateenassa oli ankara nälänhätä, ne joilla oli viljaa, eivät 

tuoneet sitä esiin vaan jauhoivat sen salaa yöllä kotonaan. Jotkut ohi 
kulkiessaan kiinnittivät huomionsa jauhannan äänen ja saivat siitä nimen 
”väärintekijät”.[115] Samaan tapaan saivat nimensä sykofantit, ilmiantajat. 
Kun viikunoiden maastavienti oli kiellettyä, ne jotka paljastivat sen ja toivat 
sen tekijät julkisuuteen, saivat nimen sykofantit.[116] 

Uteliaiden ei olisi pahitteeksi joskus ajatella, että heidän toiminnallaan on 
häpeällinen samanlaisuus ja sukulaisuus ihmisryhmistä kaikkein 
vihatuimpaan ja inhotuimpaan. 


[88 ] Säe tuntemattomasta komediasta. 
[89] Sitaatin lähde tuntematon. 
[90] Pythagoras, Kultaiset säkeet 42. 


[91] Koko tätä uteliaisuutta käsittelevää tekstiä hallitsevat taloon, 
asumiseen sekä näkemiseen ja katsomiseen liittyvät kuvat. 


[92] Odysseia 11:278. 

Mahdollisesti Kallimakhoksen säe. 
Aristofanes, Ritarit. 

Katkelma Sofokleelta. 


Aiskhylos, Turvananojat, 937. 


] 
] 
] 
] 
9 ] Katkelma Kallimakhokselta. 
] Katkelma tuntemattomasta tragediasta. 
] Katkelma Sofokleelta. 
0 


[10 ] Kaksi ensimmäistä olivat tunnettuja kreikkalaisia lääkäreitä, 
Asklepios puolestaan lääketieteen jumala. 


[101] Komediasta lainattu katkelma, jossa maanviljelijä valittaa ateena- 
laisen orjansa käytöstä. 


[ 1 02| Arkontit olivat kreikkalaisen kaupunkivaltion johtavia virkamiehiä. 

[103] Plutarkhos rakentaa rinnastuksen leikittelemällä sanoilla: hän puhuu 
aviorikoksesta kuin tiedonhalusta, ja uteliaisuudesta kuin se olisi kehoon 
koskemista. 


[104] Kuningas Proitos lähetti sankari Bellerofonin toisen kuninkaan luo 
ja antoi tälle mukaan kirjeen, jossa kehotettiin surmaamaan kirjeen tuoja — eli 
Bellerofon. 


[105] Sanonnalla Simonides ivailee, että kiitokset ovat runoilijalle turhia 
eikä niitä yleensä edes saa, vain raha merkitsee. Niin kuin suomalainen 
sananparsi sanoo: ”Kissa kiitoksella elää.” 


[106] Lainaus meille tuntemattomasta näytelmästä. 

Lainaus meille tuntemattomasta näytelmästä. 
Säe meille tuntemattomasta runosta. 


[107] 
[108] 
[109 9] Säe Euripideen näytelmästä. 
[110] 


Sofokles, Elektra. 


[111] Plutarkhos seuraa tässä oppi-isäänsä Platonia: ”Eikö (asioiden 
olemusta) voi esteettömimmin tarkastella se, joka mahdollisuuksien mukaan 
lähestyy niitä pelkällä ajatuksella, asettamatta ajatusten rinnalle näköä ja 
vetämättä mukaan päättelyn rinnalle mitään muutakaan aistia? Käyttäen 
pelkkää puhdasta ajatusta hän yrittää saada selville asioiden pelkän puhtaan 
olemuksen sinänsä, mahdollisimman riippumattomana silmistään, korvistaan 
ja ylipäänsä koko ruumiistaan, koska se häiritsee ja läsnäolollaan estää sielua 
pääsemästä käsiksi totuuteen ja viisauteen.” (Faidon, 66a; suom. Marja 
Itkonen-Kaila.) 


[1 12] Esim. suolapähkinät. Suom. huom. 


[113] Ohjetta voisi täydentää: älä googlaa omaa nimeäsi, älä katso, 
millaisia juttuja toiset sinusta postaavat. 


[1 14] Lainaukset Sofokleen näytelmästä Kuningas Oidipus. 


[1 15] Väärintekemiseen viittaava kreikan sana aliterion on hiukan 
samankuuloinen kuin jauhamista tarkoittava alein. 

[1 16] Kreikan sykon tarkoittaa viikunaa, verbi fainein tarkoittaa 
paljastamista. 

Lohdutukseksi puolisolle 


Plutarkhoksen perhettä kohtasi traaginen isku: perheen 2-vuotias tytär 
Timoksena menehtyi. Plutarkhos sai tiedon matkalla ollessaan ja kirjoitti 
puolisolleen kirjeen. Samalla kun kirje heijastelee isän omaa tuskaa, se seuraa 
antiikin kirjallista perinnettä. Myös muilta filosofeilta tunnetaan 
lohdutuskirjeitä, joiden tarkoitus on antaa neuvoja ja ohjeita tunteiden 
hallintaan, kun on kohdannut onnettomuus. 

Plutarkhos tervehtii vaimoaan: 

Sanansaattaja, jonka lähetit tuomaan minulle viestiä pienokaisemme 
kuolemasta, on nähtävästi eksynyt matkallaan Ateenaan. Kun saavuin 
Tanagraan, sain tiedon lapsenlapseltamme. Arvaan, että hautajaiset on jo 
pidetty, ja toivon kaiken tapahtuneen niin, että sinun osaksesi silloin ja 
tulevaisuudessa tulisi mahdollisimman vähän tuskaa. Jos kuitenkin haluat 
vielä tehtävän jotakin, mitä et ole tehnyt odottaen minun kantaani, ja jos 
arvelet, että näin kaikki tulee helpommaksi kestää, niin se tehtäköön ilman 
liioittelua ja taikauskoa — eikä sellainen olekaan sinun tapaistasi. 


2 

Sitä vain pyydän sinua valvomaan, että tunteemme, niin itseni kuin sinun, 
pysyisivät tyyninä. Tiedän kyllä ja ymmärrän, miten suuri on osaksemme 
tullut onnettomuus. Mutta jos huomaan sinun joutuvan kärsimyksestä aivan 
suunniltaan, se vaivaa minua enemmän kuin itse tapahtunut. En nimittäin 
itsekään ole ”puusta ja kivestä” tehty, kuten hyvin tiedät — olemmehan 
kasvattaneet yhdessä niin monta lasta, kaikki itse omassa kodissamme. 
Tiedän, miten erityistä iloa koit saadessasi synnyttää tyttären, olithan pitkään 
toivonut tytärtä neljän pojan jälkeen, ja sen vuoksi sain myös antaa lapselle 
sinun nimesi. 

Kaipaukseen tämän ikäistä lasta kohtaan tuo oman kipeytensä, kun muistaa 
miten iloinen hän oli, miten viaton, miten vapaa kaikesta riidasta ja 
kiukuttelusta. Hän oli luonteeltaan niin ihmeellisen tyytyväinen ja lempeä. Se, 
miten hän vastasi hellyyteen hellyydellä ja oli niin viehättävä, ei vain 
tuottanut mielihyvää, se myös toi nähtäville hänen hyvän sydämensä. Hän 
pyysi hoitajaansa antamaan rintaa ei vain toisille lapsille vaan myös 
lempinukeilleen ja leluilleen, kuin tuo rinta olisi ollut hänen pöytänsä, johon 
hän hyvää hyvyyttään halusi kutsua kaikki itselleen rakkaimmat jakaakseen 
heidän kanssaan sen, mikä hänelle itselleen oli suloisinta. 


3 

En kuitenkaan näe mitään syytä, vaimoni, miksi näiden ja muiden seikkojen, 
joista iloitsimme hänen eläessään, pitäisi nyt mieleen palautettuina ahdistaa 
meitä ja saada meidät tolaltaan. Sitä kyllä pelkään, että heittämällä tuskan 
pois heitämme samalla pois hänen muistonsa, niin kuin Klymene, joka sanoi: 


Vihaan kanukkaista jousta, kevytkantoista, 
tuhoutukoon koko gymnasion![117] 


Hän pakeni poikansa värisyttävää muistoa, koska sen mukana kulki tuska. 

On luonnollista paeta sitä, mikä tuottaa kipua. Mutta meidän tyttäremme — 
hänen halaamisensa oli ihanampaa kuin mikään, se että sai katsella ja 
kuunnella häntä! Siksi meidän on pidettävä hänen muistonsa elävänä, 
annettava sen asua meissä, sillä se tuottaa paljon, moninkertaisesti enemmän 
iloa kuin tuskaa. On oikein, että ne opetukset, mitä olemme usein antaneet 
toisille, hyödyttävät tässä tilanteessa itseämme, niin ettemme istu ja jurota ja 
pyri kumoamaan tuskallamme kaikkea kokemaamme hyvää. 

Ne, jotka olivat läsnä hautajaisissa, hämmästelivät, ettet ollut pukeutunut 
surupukuun etkä muuttanut omaa etkä palvelijatartesi muotoa.[118] 
Hautajaisjărjestelyissă ei ollut ylellisyyttä eikä mahtipontisuutta, vaan kaikki 
tapahtui kauniisti ja hiljaisesti, vain välttämättömiin menoin. Itseäni ei 
lainkaan hämmästyttänyt, että sinä, joka et laittaudu edes teatteriin tai 
juhlakulkueisiin ja pidät tuhlaavaisuutta turhana nautinnon ollessa kyseessä, 
noudatit tämän surullisen asian äärellä yksinkertaisuutta ja koruttomuutta. 

Kunnon naisen ei nimittäin tule pysyä puhtaana vain Bacchuksen 
juomingeissa, [119] vaan hänen on nähtävä itsehillinnän merkitys yhtä 
suurena silloin, kun omat tunteet kuohuvat ja myllertävät. Eikä tämä 
itsehillintä tarkoita taistelua luonnollisia kiintymyksentunteita vastaan, kuten 
yleisesti luullaan, vaan se on taistelua sielun epäjärjestystä vastaan. 
Kiintymys perheenjäseniin sallii meille sen, että kaipaamme, kunnioitamme 
ja muistelemme edesmenneitä, mutta kyltymätön himo valittamiseen — se että 
parumme ja ulvomme — on yhtä häpeällistä kuin hallitsematon nautinnonhalu, 
olkoonkin että valittamiseen ollaan suhtautuvinaan armeliaasti, koska siinä 
häpeään ei liity mielihyvä vaan kipu ja tuska. 

Mikä voisi olla epäloogisempaa kuin se, että pysäytämme liiallisen naurun 
ja ilon, mutta annamme itkun ja voihkinnan, jotka virtaavat samasta lähteestä, 
tulla ulos koko voimassaan? Tai niin kuin tekevät jotkut miehet: he rähjäävät 
vaimoilleen hajuvoiteiden ja purppuravaatteiden käytöstä, mutta hyväksyvät, 
että nämä ajelevat päänsä, pukeutuvat suruasuihin ja mustiksi värjättyihin 
kaapuihin ja istuvat myrtyneinä tai asettuvat illallispöytään tuskaa täynnä. 
[120] Kaikkein häiritsevin on kuitenkin ristiriita siinä, että miehet kyllä 
puuttuvat ja estelevät, jos vaimot rankaisevat palvelusväkeään kohtuuttomasti 
ja vailla syytä, mutta samalla ovat välinpitämättömiä vaimon rangaistessa 
omaa itseään julmasti ja kivuliaasti sellaisissa elämän kohtaloissa ja 
kärsimyksissä, joissa tarpeen olisi lempeys ja ihmisrakkaus. 


5 
Meillä, vaimoni, ei ole koskaan ollut tarvetta tällaisiin kiistoihin, enkä usko 
että tulee koskaan olemaan. Lähipiiriimme kuuluvissa filosofeissa ei ole 

yhtäkään, jota ei olisi hämmästyttänyt hillitty ulkoasusi ja yksinkertainen 
elämäntapasi, eikä kaupunkimme kansalaisissa ketään, jolle et olisi 
uhritoimituksissa, uskonnollisissa menoissa ja teatterinäytöksissä tarjonnut 
nähtäväksi toista näytelmää: omaa vaatimattomuuttasi. 

Osoitit aiemmin suurta tyyneyttä samanlaisessa tilanteessa, silloin kun 
menetit vanhimman poikasi, ja edelleen silloin kun rakas Khairon jätti meidät 
ennen aikojaan. Muistan, että kun uutinen saapui poikamme kuolemasta, olin 
palaamassa rannikolta ja matkakumppanini kokoontuivat kotiimme yhdessä 
muiden vieraiden kanssa. Kun he näkivät kaiken olevan järjestyksessä ja 
rauhallista — näin he myöhemmin kertoivat toisille — he ajattelivat, että mitään 
kamalaa ei ollut tapahtunut ja liikkeelle oli lähtenyt väärä uutinen. Niin 
järkevästi olit kaiken järjestänyt kotona sellaisenakin hetkenä, jolloin olisi 
ollut kaikki oikeus epäjärjestykseen. Olihan tuo poika imenyt sinun omaa 
rintaasi, niin että jouduit jopa kestämään leikkauksen nännisi tulehduttua. Se 
on jaloa äidinrakkautta. 

Näemme monien äitien pitelevän lasta käsissään kuin nukkea sen jälkeen, kun 
toiset ovat ensin puhdistaneet ja somistaneet lapsen heille, ja sitten kun lapsi 
kuolee, he puhkeavat tyhjään ja kömpelöön valitukseen. Heitä ei ohjaa aito 
sydämen hyvyys, joka onkin jotakin järkevää ja jaloa, vaan heillä luonnollista 
tunnetta on vain vähän ja siihen sekoittuu suuri määrä tyhjiä harhaluuloja. Se 
tekee heidän suremisestaan raivokasta, mielipuolista, kyltymätöntä. 

Tämä ei näytä jääneen Aisopokselta huomaamatta. Hän nimittäin kertoo, 
että kun Zeus jakoi jumalille kunkin osaksi tulevia huomionosoituksia, myös 
Suru pyysi sellaista. Zeus myöntyi, mutta sillä ehdolla, että suru saa osansa 
vain, jos ihminen itse niin tahtoo ja päättää. 

Alussa näin käykin, kun kukin ihminen antaa surulle sisäänpääsyn itseensä. 
Kuitenkin kun aikaa kuluu, suru vakiintuu, siitä tulee kuin perheenjäsen tai 
asuinkumppani, eikä siitä enää pääse eroon, vaikka kuinka tahtoisi. 

Sen vuoksi surua pitää vastustaa jo kynnyksellä eikä sallia sen tulla sisään ja 
rakentaa tukikohtaa. Näin pääsee käymään, jos pukeudumme erityisiin 
vaatteisiin, ajelemme päämme tai teemme jotain vastaavaa. Tällainen surun 
mukainen pukeutuminen ja käytös ajavat päivittäiseen ja herkeämättömään 
kamppailuun surun kanssa. Mieli kutistuu, rajoittuu, muuttuu sulkeutuneeksi, 
eristäytyneeksi ja araksi, ikään kuin nauruun, päivänvaloon ja ystävälliseen 
yhdessäoloon ei olisi enää mitään asiaa. Tästä ikävästä tilanteesta seuraa, että 
ihminen alkaa laiminlyödä kehoaan, karttaa öljyämistä ja peseytymistä ja 
muita arjen asioita, kun tarvittaisiin juuri päinvastaista: sitä että sielun 
kärsimystä auttamaan tulisi elinvoimainen keho. 

Suuri osa tuskasta menettää teränsä ja lientyy, niin kuin aallokko tyynellä 
säällä, jos se saa hälvetä kehon seesteisyyteen. Mutta jos väärät elintavat ovat 
tehneet kehon kuivaksi ja karkeaksi, siitä ei välity sieluun mitään myönteistä 
ja hyödyllistä, korkeintaan kipuja ja tuskia niin kuin pistäviä ja 
epämiellyttäviä höyryjä, eikä tointuminen ole silloin helppoa niillekään, jotka 
sitä tahtoisivat. 

Tällaista joutuu käymään läpi mieli, jota kohdellaan huonosti. 

Minun ei kuitenkaan tarvitse pelätä sitä, mikä tällaisissa tapauksissa on 
kaikkein pelottavinta, nimittäin pahojen naisten vierailuja [121] heidän 
huutojaan ja valitusvirsiään, jotka lietsovat ja kiihdyttävät surua eivätkä salli 
sen sammua joko itsestään tai toisten auttamana. Tiedän näet, millaisen 
kamppailun itse kävit läpi hiljattain, kun autoit Theonin sisarta ja asetuit 
vastustamaan naisia, jotka syöksyivät ovesta mekastaen ja valittaen — kuin 
tuoden typerästi tuleen lisää tulta. Kun ihmiset näkevät ystävänsä talon 
palavan, jokainen yrittää sammuttaa sen nopeasti ja kaikin käytettävissä 
olevin keinoin, mutta kun ystävän mieli on tulessa, tuodaan lisää palavaa 
ainetta. Jos jollakulla on silmätulehdus, kenen tahansa halukkaan ei anneta 
kopeloida ja käsitellä tulehtunutta silmää, mutta sureva ihminen istuu ja sallii 
jokaisen ohikulkijan kiihottaa tunnettaan sörkkimällä sitä kuin märkivää ihoa, 
niin että pienestä kutinasta saadaan aikaiseksi laaja ja hankalasti toipuva 
haava. 

Sinun kuitenkin tiedän olevan tässä asiassa valppaana. 

Pyri ajatuksissasi yhä uudelleen siirtymään ja eläytymään aikaan, jolloin tämä 
lapsemme ei vielä ollut syntynyt eikä meillä ollut mitään valittamista 
kohtalolle. Sen jälkeen kytke tämä nykyinen aika siihen, ikään kuin olisimme 
taas samassa tilanteessa kuin silloin. Mehän, rakas vaimoni, näytämme 
pitävän lapsen syntymää harmillisena asiana, jos kuvittelemme syntymää 
edeltävän ajan onnellisemmaksi. Meidän ei pidä pyyhkiä välissä olevaa kahta 
vuotta pois muististamme, vaan nähdä ne ilonaiheena, kuin meille annettuna 
ihanana lahjana. Meidän ei tule myöskään pitää pientä hyvää suurena pahana, 
ja kun kohtalo ei lisännyt antamaansa sitä, mitä olisimme toivoneet, meidän ei 
pidä olla kiittämättömiä siitä, mitä saimme. 

Se että puhumme jumalasta kunnioittavasti ja otamme kohtalon vastaan 
myönteisesti ja valittamatta, tuottaa aina hyvän ja suloisen hedelmän. 
Tällaisessa tilanteessa voi nostaa muististaan esiin ennen kaikkea hyvät asiat, 
kääntyä kohti sitä, mikä elämässä on valoisaa ja kirkasta, ja vetää mielensä 
pois synkistä ja häiritsevistä asioista. Siten on mahdollista joko sammuttaa 

suru kokonaan tai pienentää ja vaimentaa sitä sekoittamalla se 
vastakohtaansa. Niin kuin hajuaistille aina iloa tuottava tuoksuöljy toimii 
erityisesti vastalääkkeenä löyhkään, samoin hyvien asioiden ajattelemisella 
on vaikeissa tilanteissa erityinen käyttö: se antaa niihin välttämättömän avun, 
jos ihminen ei kaihda suotuisten asioiden muistelemista eikä syytä kohtaloa 
kaikesta mahdollisesta. Meidän osamme ei pitäisi koskaan olla se, että 
marisemme elämästämme, jos siinä on niin kuin kirjassa yksi tahra ja kaikki 
muut sivut puhtaita ja virheettömiä. 

Olet usein kuullut, että onnellisuus riippuu oikeanlaisista mielen tasapainoon 
tähtäävistä pohdinnoista, eivätkä kohtalon käänteet saa aikaan suuria 
nyrjähdyksiä, niillä ei ole voimaa horjuttaa eikä hämmentää elämäämme. Jos 
niin kuitenkin kävisi, että meidän pitäisi kansanjoukkojen tavoin antaa 
ulkoisten tapahtumien ohjata meitä, pitää kirjaa kohtalosta ja luottaa 
satunnaisten ihmisten arvioon onnellisuudestamme, siinäkään tapauksessa älä 
kiinnitä huomiota talossa käyvien kyyneliin ja valitukseen, joka vain typeränä 
suorituksena tehdään tavan vuoksi jokaiselle. Ajattele pikemminkin sitä, 
miten olet heille yhä kateuden kohde lastesi, kotisi ja elämäsi vuoksi. Jos 
muut halukkaasti valitsisivat sinun kohtalosi — tästä kokemastamme tuskasta 
huolimattakin — olisi kauheaa itse syyttää ja valittaa omaa osaa, sen sijaan että 
juuri tämän kivun ansioista huomaa, kuinka paljon kiittämistä meillä on 
kaikesta jäljellä olevasta. 

Jos tekee tarkan luettelon siitä, mikä elämässä on huonosti ja mistä voi 
valittaa, mutta näkee hyvät asiat vain ylimalkaisesti ja epämääräisesti, on kuin 
ihmiset, jotka poimivat Homerokselta epätäydelliset säkeet näkemättä monia 
ja laajoja erinomaisesti rakennettuja jaksoja — tai niin kuin ahneet ja saidat 
ihmiset, jotka kerättyään rikkauksia eivät tee niillä mitään, ja kuitenkin 
valittavat ja voihkivat, jos sattuvat ne menettämään. 

Jos säälit lastamme siksi, että hän joutui lähtemään ennen kuin saattoi 
mennä naimisiin ja saada lapsia, löydät taas lohdutuksen aiheita: itse et ole 
jäänyt kummastakaan osattomaksi ja vaille täyttymystä. Tällaiset hyvät asiat 
eivät voi olla suuria vain niille, joilta ne puuttuvat, ja pieniä niille, joilla ne 
ovat. 

Meille ei pitäisi tuottaa tuskaa sen, että tyttäremme on päässyt sinne, missä 
tuskaa ei ole. Mitä pahaa meille on siinä, että häntä ei nyt mikään voi 
satuttaa? 

Suurtenkaan asioiden menetys ei tuota tuskaa silloin, kun ne ovat 
tarvitsemisen tuolla puolen. Timoksena on menettänyt pienet asiansa, sillä 
pieniä asioita hän tunsi ja pienistä iloitsi. Kuinka kenenkään voisi sanoa 

menettäneen sellaista, mistä hänellä ei ollut havaintoa ja mikä ei edes käynyt 
hänen mielessään? 

Olet kuullut noita, jotka sanovat, että mikään ei voi mitenkään tuottaa 
vahinkoa tai kärsimystä sille, joka on kokenut hajoamisen.[122] He ovat 
myös saaneet monet vakuuttumaan tästä opista. Tiedän, että sinua estää 
uskomasta tällaiseen isiemme perintö sekä dionyysisten riittien pyhät 
mysteerit, jotka ovat meidän vihkiytyneiden tiedossa. Sielu on tuhoutumaton, 
ja voit ajatella, että sille käy samoin kuin vangituille linnuille: jos sielu on 
saanut elää kehossa pitkän ajan ja se on monien kokemusten ja pitkän 
tottumuksen kautta kotiutunut tähän elämään, se laskeutuu ja tulee sisään yhä 
uudestaan, ja kun se näin kokee useita syntymiä, se ei poistu eikä lakkaa 
olemasta kietoutunut elämän tapahtumiin ja kohtaloihin.[123] 

Älä siis luule, että vanhuutta moititaan ja siitä puhutaan pahaa ryppyjen, 
hiusten harmaantumisen ja ruumiin heikkouden vuoksi. Paljon vakavampi 
ongelma on, että vanhuus saa sielun muistikuvat tuonpuoleisesta 
väljähtymään niin, että sielu takertuu tämänpuoleiseen ja kouristuu 
säilyttämään sitä muotoa, jonka se on ottanut itselleen ruumiissa. 

Sen sijaan sielu, joka vangiksi jouduttuaan viipyy kehossa vain lyhyen ajan 
ennen kuin korkeammat voimat sen vapauttavat, ponnahtaa kouristuksesta 
takaisin luonnolliseen tilaansa, ikään kuin pehmeytensä ja kimmoisuutensa 
säilyttäneenä. Jos sammumaan päässyt tuli sytytetään heti uudestaan, se 
leimahtaa nopeasti uuteen liekkiin, mutta jos se on päässyt jo jäähtymään, sitä 
ei ole helppo sytyttää uudestaan. Samoin niille sieluille käy parhaiten, joiden 
osana on — runoilijan sanoin — niin nopeaan kuin suinkin käydä porteista 
Haadeen, ennen kuin niissä on kehittynyt voimakas rakkaus tämän maailman 
asioihin ja ne ovat sulautuneet ruumiiseen, liuenneet siihen kuin joidenkin 
aineiden vaikutuksesta.[124] 


11 

Totuus näistä asioista tulee parhaiten esiin isiltämme perityissä vanhoissa 
tavoissa ja laeissa. Ihmiset eivät suorita juomauhreja lastensa kuollessa 
eivätkä he tee muitakaan asioita, joita on oikein tehdä kuolleille, koska lapset 
eivät ole osallisia maasta eivätkä maisista asioista. Lasten haudoilla, 
muistomerkeillä ja ruumiin esittäjäisissä ei myöskään ole tapana viettää aikaa 
eikä istua ruumiiden äärellä. Lait eivät salli valittamista lasten kuolemasta, 
koska olisi epäpyhää pitää valittajaisia sellaisille, jotka ovat siirtyneet 
parempaan ja jumalallisempaan olotilaan ja paikkaan. Koska näiden asioiden 
epäileminen on ongelmallisempaa kuin niihin uskominen, tehkäämme 
ulkoisessa elämässä niin kuin lait säätävät, ja pitäkäämme sisäinen elämämme 

sitäkin puhtaampana, moitteettomampana ja terveempänä. 


[117] Säe Euripideen Faethonista. Faethon oli auringonjumalan poika, 
joka menehtyi yrittäessään ajaa isänsä vaunuilla. Klymene oli hänen äitinsä, 
joka yritti häivyttää mielestään kaiken poikaansa liittyvän. 


[1 18] Tuon ajan hautajaisiin kuului surun näyttäminen ulkoisesti, mm. 
liioittelevin vaattein ja kasvojenilmein. 


[1 19] Viittaus Euripideen näytelmään Bakkhantit (317-): ”Kunnon nainen 
ei turmellu edes Bacchuksen pidoissa.” 


[120] Jälleen viittaus tuon ajan suremiskäytäntöihin. 
[ 121 ] Lainaus Euripideen näytelmästä Andromakhe (930). 


[122] Viittaus epikurolaisiin oppeihin. Epikuroksen mukaan sielu 
tuhoutuu kuolemassa ruumiin mukana, eikä kuoleman jälkeen ole siksi 
mahdollista kokea mitään. 


[ | 23] Plutarkhos viittaa tässä jonkinlaiseen jälleensyntymisen oppiin. 


[124] Alkuperäinen teksti on tässä hiukan huonosti säilynyt ja aukkoinen, 
mutta ajatuksen seuraamista helpottaa, että Plutarkhos siteeraa varsin 
tyypillisiä tuon ajan käsityksiä sielusta ja ruumiista, elämästä ja kuolemasta. 

